text:
今日同大家介紹吓呢張SUNQ Pass!咩係SUNQ Pass?其實係一張喺九州/北九州無限搭巴士同渡輪嘅交通Pass.使用方法好簡單,只要搭巴士時Show俾乘務員睇就得,九州市内巴士,長途巴士,部分渡輪都用得.有部分巴士就需要預約,不過只要你用過JR Pass,呢張Pass都一定難你唔到!
不如睇下用SUNQ Pass嘅4日宮崎,鹿兒島自由行行程!
第一日:香港→宮崎機場→山形屋
由香港出發,坐香港航空直飛宮崎!落機之後就可以坐宮崎市內巴士,大約20分鐘就可以去宮崎山形屋Shopping.
之後晚餐可以品嚐好出名嘅宮崎和牛!
夜晚就入住宮崎Dormy Inn溫泉酒店,Dormy Inn呢個品牌就係有保證,有溫泉浸,夜晚仲有免費拉麵!
第二日:酒店→飫肥城下(城下町)→日南太陽花園(復活節島石像)→鵜戶神宮→青島(鬼之洗板)
由酒店出發,坐大約1個半鐘JR去有「九州小京都」嘅日南市飫肥城下,喺充滿歷史文化風情嘅飫肥城下町,邊食邊行.
之後可以搭50分鐘巴士去到日南市另一景點-日南太陽花園.呢到有咩睇?呢到可以見到全球唯一受到復活島長老會允許建造嘅摩艾石像,七個摩艾石像分別可以幫助大家工作,健康,戀愛,整體,結婚,財運,學業!加上身後仲有一望無際嘅大海,唔講以為自已飛咗去復活島!
再搭巴士大約26分鐘就可以去到鵜戶神宮.呢個神宮最特別嘅係本殿就位於天然岩窟入面,另外因為要參拜,就必須沿著石階往下行先去到正殿口,所以又有「下り宮」之稱.
如果仲有時間,想行程再豐富啲,就可以搭多1個鐘巴士去青島,點解佢叫做青島?原來島上有5000棵亞熱帶植物!呢度仲係新婚夫妻度蜜月嘅熱門地方?!
第三日:宮交城→天文館道→櫻島港→鹿兒島中央車站→指宿溫泉(熱砂浴)
首先由宮崎宮交城搭JR去鹿兒島天文館道,呢度係鹿兒島最大嘅購物街,可以買手信同瘋狂Shopping!之後可以去鹿兒島港搭船去櫻島.
櫻島可以話係鹿兒島嘅象徵,櫻島係一個海上火山島,遊客可以去位於海拔373米嘅湯之平瞭望台,喺呢度可以近距離睇到活火山噴發口,仲可以360 度遠眺風景!
嚟到鹿兒島,當然要去指宿試吓全世界知名嘅熱砂浴. 瞓喺沙灘上,感受溫泉嘅熱氣透過沙層傳到全身.
由櫻島搭返船去鹿兒島港,之後由鹿兒島中央車站,搭2個鐘巴士去指宿.夜晚就可以入住指宿海上溫泉酒店,浸返個水上溫泉!
第四日:仙巖園→鹿兒島機場→香港
最後一日行程就輕鬆啲,由指宿返去鹿兒島中央車站.之後去日本傳統庭園-仙巖園.仙巖園背山面水,巧妙咁將遠方櫻島納入庭園作為假山,融合埋山石,樹木,竹林,體現到日本庭園嘅細緻.之後就開開心心,由鹿兒島返香港~
邊到可以買SUNQ Pass 同 JR Pass!?呢家只要喺專業旅運嘅分店,網站,就可以幫你預訂到啦,要輕鬆遊九州話咁易啦!


c: text/html

text:
香港係一個美食之都,無論高級餐飲抑或街頭小食都令人食得津津有味.卓妮尋日喺活動度見到香港喜來登酒店董事總經理胡子勤(Charles),經營酒店嘅佢不時游走各地,最掛念嘅本地美食又會係乜嘢?佢就話係菠蘿包喇!
日前香港青年藝術協會聯同香港喜來登酒店嘅義工隊及土瓜灣故事館「土家」嘅基層兒童一齊走訪土瓜灣嘅大街小巷,展開美食導賞旅程,到區內茶餐廳,小食店及冰室等品嘗多種地道美食,以攝影嘅方式紀錄,將透過學習絲網印刷技巧來親手製作小食模版,印製成一系列美食環保袋同攬枕.
講起地道美食,Charles就話始終最愛菠蘿包,佢出嚟做嘢咁多年都依然不時會揸車入去西貢排隊買新鮮滾熱辣嘅菠蘿包.佢仲話菠蘿包脆卜卜嘅皮已經夠晒好食,唔需要食菠蘿油喎!此外,維他奶亦係佢學生時代充滿回憶嘅飲品, 記得當年兩毫子一支維他奶,要儲幾日零用錢先買到,一放學同啲同學仔一人一支,捧喺手度暖笠笠.
同場仲有香港青年藝術協會創辦人麥蓮茜,聖雅各福群會服務主管伍斯安,同埋教授小朋友絲網印刷技巧嘅設計師陳煒鏗及梁子豪.陳煒鏗話希望透過活動增加基層兒童接觸藝術嘅機會,而絲網印刷嘅技巧平日喺學校中可能會較少機會學到,希望可以引導小朋友享受過程同創作.梁子豪同香港喜來登酒店資深市場傳訊經理張殷豪亦一齊帶領受惠兒童發掘藏於土瓜灣如車仔麵,缽仔糕同豆漿等美食,令參加者對自己嘅社區有更深入的認識.
卓妮

robotstxt: allowed

filter: keep


text:
師奶
師奶(「奶」字讀naai1音,音調同「拉」,太太嘅俗稱.主要係街坊之間用嚟打招呼嘅用詞.哩個詞語亦都可以用嚟取笑嗰啲唔多化粧,外表睇起上嚟土土地好似傳統家庭主婦咁嘅未婚女士,有所謂「師奶仔」嘅叫法.
來源改
師奶,又可以寫做「施奶」,而哩個詞語據講原本嘅意思係指施以人奶以養育之恩嘅女人(哩個用法,個「奶」要讀返佢嘅原本音),其實即係稱呼阿媽或者奶媽嘅代名詞,喺同村鄰里之間作為互相嘅招呼,潛在住讚揚母愛偉大嘅意味;不過又據聞因為咁樣而出現咗一個幾得意嘅情形,就係話喺以前如果對住一個未結婚嘅女人叫佢做「施奶」,換嚟嘅反應多數會好激烈,最可能會係回應一句:「我啋!大吉利是!」嚟阻止哩個稱呼,原因係冇懷孕就唔會有奶水,而中國人嘅舊觀念普遍認為,未婚懷孕係件敗壞家聲嘅醜事,咁都未結婚未做人阿媽又點會有奶可施,於是名節為上就要阻止人叫佢做施奶.
另外,師奶哩個寫法,喺以前係啲武館跟人學師嘅徒弟用嚟稱呼嗰啲做師父嘅老婆,會叫佢做「師母」或者「師奶」(哩個「奶」都係用返佢嘅原本讀音),後來隨住社會慢慢現代化,學功夫嘅人逐漸減少,慢慢啲人就將「師奶」哩個詞語同「施奶」嘅寫法融合變成同義詞,「奶」字嘅讀音亦變成高N音.
用法改
街坊用語改
師奶係舊一輩嘅屋村街坊最鍾意用嘅招呼用詞,佢哋會叫鄰里裡面嫁咗人嘅女士做乜師奶物師奶,譬如叫陳生個老婆係「陳師奶」,張生個老婆係「張師奶」,代替咗「陳太太」,「張太太」作為互相嘅稱呼.因為喺以前嚟講,啲鄰里關係係比較和諧友好,街坊之間經常互相照應,而咁樣嘅稱呼可以令到左鄰右里間嘅關係更加拉近,感覺親切而唔會太生外.
「靚師奶」與「黃面婆」改
但係今日哩個師奶嘅詞語已經有所演化;街坊之間仍然都有用佢嚟互相招呼,但係如果遇到啲後生嘅太太,或者仍然有化吓粧,比較識得打扮嘅太太,就要識得喺師奶前面加個「靚」字,因為哩啲做咗人老婆嘅太太會覺得,俾人感覺係「靚師奶」,總好過俾人覺得自己係「黃面婆」.
取笑人用改
除咗對街坊使用之外,師奶哩個詞語更加演化到唔一定稱呼已婚嘅女人;若果喺邊度見到一個冇乜化粧,衣著外表亦冇乜魅力可言嘅未婚女性,明明未結婚但係望落去成個家庭主婦咁嘅,就會俾人笑佢係「師奶款」,但哩個係貶義嘅稱呼嚟,唔好亂咁對人講.
「師奶殺手」改
香港有一個知名嘅藝員叫做陶大宇,曾幾何時因為一套電視劇《刑事偵緝檔案》而人氣暴升,阿大宇喺劇中係飾演一個叫做張大勇嘅精明幹探,個款英姿凜凜,而且仲屢破奇案,威風嘅形象深受廣大觀眾嘅歡迎.哩套劇當時係喺夜晚嘅黃金時段度播出,當時最多人睇嘅就係嗰啲師奶級嘅女士,真係集集咁追嚟睇;之後喺一次公開嘅劇集宣傳場合入面,身為主角嘅陶大宇俾一大班師奶影迷瘋狂咁圍住要求合照同埋簽名,第二日報紙嘅娛樂版就作咗「師奶殺手」哩個綽號嚟形容陶大宇嘅魅力.跟住之後,凡親成為嗰期最受歡迎嘅男藝人,就會用「師奶殺手」哩個稱號嚟稱呼佢,直頭當係代名詞咁嚟用.


text:
2020年7月19日 星期日
《我的少女時代》
喂呀~ 我竟然全程坐係度睇晒.
今日全的的怪怪地,三點幾四點先捨得起身⋯ 星期日,應該係好多自己公司野跟⋯ 但我今日唔想返去⋯
連outlook彈出黎我都無覆HR,我覺得⋯ 夠喇.
我老闆聽日Last day, 佢真係教左我好多好多野,我無諗過自己可以做到依家嘅Task,雖然我對個職位同人工都係超級唔高興極之失望,但係每一日學到嘅野真係之前無諗過嘅 — 完全唔知點解可以白白渡過左四年空白嘅人生,都係多謝老闆佢迫我做返正常打工仔要做嘅呀⋯
可能係驚,我今日乜都唔想做.
我好驚過左聽日,無左靠山咁,唔知會發生咩事.
好啦,畀我 Hea一日啦,就開套戲睇.(因為個盒唔知點解收唔到外國電視台,唯有轉去電影試下收唔收到,點知又work)
我最近好鍾意睇Facebook 果d三分鐘講晒成套戲嘅片,因為我懶,可以不停咁周圍整野但又聽到重點,感覺怪左好多時間.呢套《我的少女時代》嘅結局果部分,就係係果埋片到睇到嘅⋯ 我仲以為係好近期嘅套. 講真咁嘅戲名,我應該唔會留意,唔會揀中入場睇.
今日咁啱其他嘅戲都唔吸引,見到有呢套就開黎睇.
再Google一下先知係2015年嘅戲⋯
少女時代呀⋯ 離我呢個中年都實在有一段大距離,無懷念,無感覺,但係最緊我要面對嘅野,正正就係好悔恨以往無好好把握同珍惜. 人生往往就係咁,追唔返,先令人回味.不過我一d都無懷念以前嘅日子,因為我大部份都無記憶.我最想嘅只係自己果二十年點解浪費係毫無意義嘅嘅人同事上面,呢啲全部對我今時今日亳無價值.我失去嘅,係一個又一個同我最愛嘅人相處嘅機會,人生就只係有遺憾.
呢d就係一個人價值觀放左係唔同嘅地方而要付出嘅代價. 正如契媽話我對價值觀嘅轉變實在太太太大,但我好後悔自己走到人生一半嘅時候先覺悟.
我知道即使由今日起我改變,餘下嘅日子,都唔會有咩轉變. 我有時只係想係僅餘嘅日子,過得輕鬆d.我走果一刻,相當起我父母,心理上應該無咁痛苦,因為我唔洗牽掛同自己血脈相連嘅女兒,應該少一份執念.
多謝呢套戲,成兩個鐘頭,足夠嘅時間畀我Hea左一晚⋯
訂閱: 張貼留言 (Atom)


text:
其實我真係唔係想放負,但每日睇到嘅野,真係無力感好重… 有時會好天真咁諗,不如我地算啦,我唔想再見到有人為此而死…但我知,現實係放棄,只會令更多更多曾經參與過依場運動嘅人而死.亦會令已逝的,去得不明不白.我不會跟你說「請你安息」,因為唯一讓你安息的,只有重光之日.所以我會跟你說,我們會代你走落去,求你保佑我們,與我們同行.
其實見到好多人都好想場革命會贏,搞到有好多都唔係內鬥就互鬧嘅情況.
不如企返出嚟睇吓諗吓,每個人嘅腦,體質都唔同,受壓程度又唔同,每人都有自己嘅特質及長處.講到全城勇武係香港呢個一直溫室環境下真係好難㗎,你話血債票償好人血饅頭?咁你有票你會唔會投?無素人之類願意出嚟參選咪又係俾飯民同建制玩殘香港,當我地真係贏咗,推翻極權都要有人上位唔會無啦啦有堆人出嚟㗎係咪?
明明一開始話兄弟爬山各有各做㗎,你認為你嗰套啱咪繼續做落去,唔可以套落人地道去指責人地㗎喎~重點係,做邊方面嘅嘢都好,衡量自己嘅能力放自己係適合嘅位置,善用自己嘅長處及特點,能夠為場革命互相配合,而更重要係「唔好拖後腿」,你冷氣嘅,少落場又唔企得前嘅就唔好捉鬼,唔係你範疇嘅就唔好掂,做多啲功課了解其他範疇嘅手足所做嘅嘢,付出到幾多就幾多.
五個月啦,就算和理非都會攰㗎,唔好話會落場嘅,攰就好易出現情緒問題,好少嘢都會煽動到情緒,咁對自己及對別人都唔好受,搞到狗咬狗骨咁俾人地見到咁好咩?如果你精神真係拉得好崩緊,睇咩人都唔順眼,情緒容易波動,請放過自己,放過別人,俾自己抽離一下,離開一下資訊,關心一下自己心靈,持久戰精神健康好重要,休息是為了走更長的路.
大道之行也,天下為公,選賢與能,講信修睦.──《禮運.大同》


text:
「人類」
1969年7月21日,係人類第一次登陸月球,而岩士唐成為第一位人類踏足月球.「個人一小步,人類一大步」,人類嘅太空競賽直至今時今日都未停過.而今日亦都因為 SpaceX ,而成為第一間企業成功將人類安全送上太空.當然最重要嘅就係同國際太空站對接,與此同時亦都要安全咁將兩名太空人成功咁送返地球.不過最起碼已經成功咗一半!
「太空」
有冇諗過太空旅行,甚至乎移民去其他星球?睇電影就睇得多,現實有無可能實現?當然有生之年唔知有無機會,但係今日 Elon Musk 嘅公司 SpaceX 成功咁將兩位太空人送上太空!今次係自從美國太空總署係 2011年7月21日停止所有太空任務之後,相隔差唔多9年,而再一次有太空人成功升空.對於人類嚟講亦都係一個大突破,因為今次係第一次太空人唔係都係通過美國太空總署嘅穿梭機上太空!
「未來」
老實講,真係不得不佩服 Elon Musk,如果話佢係現實版嘅 Iron Man 其實都真係唔過份.當然最後一關就係安全將兩個太空人送返地球啦,不過過去咁多次嘅任務都好成功,相信應該唔會有太大嘅問題.至於佢自己就當然希望太空旅行平民化,同時亦都希望可以幫人類移居去其他星球生活.如果今次任務成功,應該係對佢整個計劃邁進一大步!


text:
《雨傘女俠》
人有咁上下高度(I.e.人哋開遮會插到眼為標準),就會知用傘之道,在於沉肘.擋字訣.人哋想爆副眼鏡,沉肘;想側傘倒水落嚟,沉肘用傘尖拮住佢塊遮布.師奶望一望我,我漠然望一望佢,黃金甲上身:朕俾你郁遮你先好郁,朕唔俾,你咪郁.
特務都有用黑傘頭抹毒插人腳嚟暗殺,總有啲八婆由上向下一收縮骨遮,一招順水推舟將啲遮上面嘅雨水全部淋落你對腳面度.you see it coming, 控制自己唔好鴛鴦連環腳將佢個頭當毯咁踢 - 不論你功力有幾深.向後縮加句“丟~那星“就夠.不幸遇伏,先諗諗好唔好除咗對鞋將裏面啲水倒返落佢個頭度.我哋假設對鞋唔吸水.
喺地鐵逼,用嘅唔係拈衣十八跌,係纏.黐住前面條友,附骨之蛆咁用肚腩頂住佢背脊,記住雙腳保持無意義嘅提起放下,自然後面嘅人會推你向前你一分力都唔駛出,佢哋叫借力打力,曹仁超大師叫依個做:c.順住個c, u know?
如果你喺街見到我傻笑,你由我啦,十成九我mentally KO 緊好多人,或者9寫bullshit緊啲無關痛癢嘅irritation.
But u would never know, 嗰個腥風血雨屍橫片野嘅世界,係幾咁快意恩仇,幾咁寂靜和諧.我嘅笑容,係會幾咁天真,幾咁痛快.😀😁😂


text:
有無聽過「羊毛出自羊身上」?如果單睇價錢嚟揀激光脫毛療程,隨時遇到好多中伏位!選擇激光脫毛都一樣,市面好多美容中心/ 激光脫毛公司推出不同超筍激光脫毛優惠及平價推廣,要做到咁平又要cover成本,中間好大機會出現古惑招數,就好似一啲賣蔘茸海味的黑店咁,就係捉住大家貪平嘅心態,如果大家都係精明消費,唔再貪平,這些黑店亦生存唔到.以下敎大家睇穿幾種經常會遇到嘅激光脫毛中伏情況,希望大家認清激光脫毛平價背後嘅真面目.
激光脫毛 三大中伏位
- 平價脫毛搵客新招 : 用「靚」機,先忍手後落毒手
平價脫毛公司搵客方法已經進化了,第一二次甚至頭幾次上去,啲 sales 都會好忍手,唔會hard sell 你.但係,第一次上去佢唔 hardsell,咁我哋一般女仔又點知邊啲係會中伏呢?佢地嘅特色就係,鍾意用「平價」推廣「靚」機療程,Claim 自己有 755nm 激光兼「No.1 科技」,拍得住大品牌啲機…..
平價賣靚機療程,背後好多時都係只為吸引客人上門,等你做多幾次,間店就會不斷Sell 多幾個療程比你啦,最後脫毛價錢幾百變幾萬蚊,甚至買咗唔啱自己用嘅療程添.呢啲情況尤其會出現響果啲乜嘢療程都有提供嘅品牌,分分鐘去脫毛變咗去脫斑.
上面分享嘅網上評價已經話左畀大家知,將正常要幾千至萬幾蚊嘅激光脫毛療程,以超低價做推廣,邏輯上係好唔合理,喺香港人工,舖租,買機,統統都係高成本,低價試做激光脫毛連人工都唔夠比,條數根本計唔掂,更何況平價用「靚」機或聲稱「No.1 科技」激光脫毛?遇到呢啲情況,大家就要加倍警惕,小心中伏.
- 大品牌折扣優惠 實價比較搵出最抵
精明嘅消費者唔應該只睇折扣優惠,而係識問識睇實收價錢.鍾意格價嘅絲打要留意,如果你心水係搵大品牌,格價時更要小心,大品牌折扣優惠有時好吸引,但係咪真係咁抵?就要畀錢時睇實收幾錢先至知!
以最多人鍾意比較嘅 medilxxx 同 dermxx 為例,上網搵左兩間公司嘅價錢睇睇,兩間都有腋下加上唇嘅組合優惠,下面個表可以見到呢兩間公司嘅激光脫毛原價,亦可以睇埋組合優惠嘅分別,等家大家識得點格價.
2018年激光脫毛價錢
兩間激光脫毛價錢差唔多,有啲部位 medilase 平啲,有啲 dermes 價錢平啲,難分上下,不過揀得呢兩間激光脫毛公司嘅,都唔係只睇價錢,亦會睇埋服務,建議睇下客人對佢地服務嘅上網評價,花啲時間上去了解下先,咁先可以實際搵到最高性價比嘅激光脫毛療程.
市面一些激光脫毛療程,價錢極低仲要送永久保養,點解可以做到咁平?原來永久效果唔係咩機都做到,上一代用嘅彩光脫毛或 810nm 激光脫毛,已漸漸被淘汰,原因就係呢啲上一代儀器做唔到永久脫毛效果,所以仲用緊呢啲落後機嘅脫毛公司,就會送「永久保養」,即係要永久返去脫毛中心做脫毛,長遠嚟講,所花的時間和金錢將會有排計.
絲打做得激光脫毛都係想要永久脫毛效果,*果籽都有出過報導,話有效嘅激光脫毛基本上 4-6 次就會見到效果,咁越少次數就做到永久脫毛效果,對於一心想脫毛的絲打而言,最快得到效果就係抵,而唔係永久保養吧.
一分錢一分貨 便宜莫貪
總括嚟講, 一分錢一分貨,要效果同服務有質素,係要付出金錢嘅,而大家 Join 之前記得要問清楚最 update 實收價錢係幾多,亦了解過療程效果同服務先決定.呢啲資料希望可以幫到大家,等大家搵到性價比高嘅最抵激光脫毛療程啦!
了解更多:
Medilase 價錢:www.medilase.com.hk/top5.php
Dermes 價錢:dermes.com.hk/tc/treatment/price
激光脫毛相關文章:
以為有野送好著數,點知上門先知sell到爆
去左好多次,但脫極都仲有毛
(激光脫毛攻略)dermes medilase 點揀好?


text:
日前,亞視喺社交平台曬出1999年亞洲電視藝人嘅月歷,除咗引來唔少人笑當年嘅pose老套之外,同時都有唔少藝人保養得宜,當中「TVB花旦」陳煒就係其中一位藝人.
呢日,陳煒喺社交平臺曬出自己嘅半素顏照,有網民認為相中嘅佢完全同真實年齡不相符,保養得好好,紛紛留言:「真係後生」,「素顏仲係咁靚女」……
講到陳煒,其實佢入行二十幾年,佢曾經係亞視一姐,佢22歲參加亞洲比賽即獲亞軍,隨后備受亞視力捧,同萬綺雯,田蕊妮,楊恭如地位一樣.
陳煒首部電視劇《雪花神劍》飾演陳玄霜呢個角色,陳煒為咗演好呢個角色,佢不惜畀吊咗四個鐘,所以煒哥呢個稱號從此誕生,大家都認為應佢畀男人仲可以捱.
陳煒喺亞視嗰幾年,前途無限星路光明,差唔多每一套電視劇都係擔正做女主角,亦正亦邪嘅角色最多,都係最可以考驗演技.
喺亞視唔景氣嗰陣,陳煒都要轉投TVB,經江美儀介紹入行,同萬綺雯同時進入TVB.不過,待遇態度就相差好遠,萬綺雯就畀TVB力捧,而陳煒唯有做閑角兼演性感肉搏戲.
日前,陳煒傾到當年過檔TVB嘅遭遇,簽約TVB薪酬比喺亞視低,而且比萬綺雯低好多,甚至要貼錢拍劇.
不過陳煒就自我安慰:「認為田蕊妮加入TVB嗰陣都係配角,一步步努力飾演各種角色,最后獲得好劇本好角色,從而成為視后.」
陳煒喺訪問全程,佢表現得好謙虛以及低調,其實煒哥一直以嚟演技精湛,加埋為人謙虛唔做作,一直倍受觀眾歡迎.
陳煒喺《深宮計》飾演太平公主嗰陣,其實陳煒做視后呼聲已經好高,不過最后只係攞咗我最愛電視女角色殊榮,對于陳煒嚟講係可惜都係遺憾.
唔理點樣,宜家陳煒事業愛情兩得意,成為TVB當家花旦劇接劇,同男朋友嘅生活更如魚得水,至於結婚仲係未知數,因為男朋友嘅另一頭家都需要佢.
Like MisshkNews Facebook!不出门也能知天下事~


text:
CLEAN Blog – 護髮素既好與壞
最近天氣維持又凍又乾,令到d頭髮好乾開晒叉,d靜電又令到d頭髮鬆散晒,早幾日問我嘅髮型師有乜解救,佢話用護髮素,但我不嬲都冇用既原因係怕笠同埋驚會毛囊閉塞和生頭瘡,但經佢解釋完之後就覺得原來護髮素係咁用先得,所以今次我都分享俾大家當做參考,如果妳都有同樣情況既話,咁呢篇應該可以幫到妳.
其實要先從洗頭水了解起,如果我地要洗去頭髮頭皮上既油脂,咁就要用較高PH值(即偏鹼性)既洗頭水先可以洗得乾淨,但其實我地既頭髮頭皮要係一個低PH值(即偏酸性)既環境下先會健康,因為如果過度將頭油去除,咁皮脂膜會受破壞,導致頭皮容易發炎同過敏,另外頭皮同面部皮膚一樣,過乾時就會分泌更多油份黎保護頭皮,所以點解越洗得密,頭皮反而愈快變得油膩.另外,頭髮乾旱時靜電亦會較易產生,所以最好令頭皮頭髮保持係一個低PH值(即偏酸性)既環境下就可以解決以上問題啦.
但一般市面上既洗頭水都冇標榜PH值,咁點算?
其實市面上大部份既洗頭水因為要潔淨能力夠好,所以一般都係PH 7或以上(7屬於中性,往上就係偏鹼性),所以護髮素就係一個解決既辦法啦.因為護髮素能夠中和PH值,而且有d產品係可以防靜電,因為用完後會係頭髮形成一層薄膜,咁有效防止靜電產生.另外護髮素有修復毛鱗片既功效,令頭髮變得順滑有光澤.(毛鱗片其實就好似皮膚角質層咁,如果角質層過乾,咁就會有乾紋或者甩皮,冇光澤等等.而毛鱗片過乾就同樣會冇光澤,斷裂甩髮,開叉等.)
咁點樣用護髮素先唔會笠同令毛囊閉塞?
護髮素應該只搽係頭髮既髮尾上而避免搽到頭皮上,而且記得要徹底沖洗乾淨,唔好留低係頭髮或背部身體上,以免護髮素既殘留成份阻塞毛孔,引致頭瘡暗瘡問題.另外『搽得越耐頭髮吸收越好』其實係一個誤解,因為護髮素對頭髮進行養分補給既時間係有限的,所以就算再耐d都唔會再被頭髮吸收,仲可能會有反效果添,所以通常停留3至5分鐘就夠了.
不過當中部份產品為咗令髮質用後有柔軟順滑既效果,但某d成份會導致皮膚受傷害哦,比如以下兩種成份要留意呀:
- Propylene Glycol (丙二醇)- 可以令頭髮有順滑同濕潤既感覺,但有機會刺激皮膚引致皮膚過敏或出現炎症.
- Sodium Lauryl / Laurent Sulfate(SLS)- 當成份進入毛囊便會有機會導致脫髮,而沖洗時不慎進入眼睛,亦有機會造成白內障問題,而且呢個成份會令皮膚保護層減弱,引致出現皮疹問題.
睇完呢篇後大家對護髮素都可能會有所改觀,只要多留意成份,盡量揀含有較多或全天然成份既護髮素較佳,再配合以上既使用方法,咁就可以用得安心啦.
免責聲明:以上所載的資料只供參考用途,均不能作為替代執業西醫的建議.在採取任何行動之前,你必須與有適當資格的執業醫療人士諮詢


text:
政情:賴皮雙響炮撞板唔認衰
財爺鬍鬚曾發表完史上最廢嘅財政預算案後,泛民主派正式向政府宣戰,連帶否決埋本來毫無爭議性嘅臨時撥款議案,令政府面對前所未有嘅憲制危機.搞到如斯田地,都係鬍鬚曾同財經事務及庫務局局長「傻強」陳家強咎由自取,皆因佢哋根本冇政治觸覺兼冇危機意識.
喺發表預算案後接連兩個禮拜都停工冇寫網誌嘅鬍鬚曾尋日復筆,就連甚少寫網誌嘅傻強尋日亦特登寫網誌,兩個人都係同一話題,就係嚟緊禮拜三立法會再度審議嘅臨時撥款議案.若果大家都覺得佢哋吸取到教訓,主動做番啲嘢爭取市民認同嘅話,咁就錯晒嘞!
為缺席投票建制派護航
傻強先為上咗兩會而冇返港投票嘅建制派護航,話佢哋年年都會上京開會,將決議案被否決嘅責任推落佢哋身上並唔公平,然後再批評泛民將政治表態嘅重要性凌駕喺市民利益之上,一個屈尾十將所有責任推晒落佢哋度,好似自己箍票失敗係唔需要負責咁.
鬍鬚曾就喺網誌先自爆收到泛民邀約見面嘅電郵後已即時回覆,並安排會面日子,但對方竟喺會面前單方面表明反對預算案同派六千蚊嘅修訂,仲對佢提不信任動議,字裏行間盡露對泛民嘅不滿.佢更批評泛民否決臨時撥款,係將市民嘅福祉用作政治籌碼,勢要同傻強做雙響炮,將泛民營造成萬惡之源,而自己就係不幸被玩弄嘅可憐角色.
其實,如果唔係鬍鬚曾整出一份咁廢嘅預算案,又點會搞到天怒人怨吖,泛民亦唔會同政府開拖,否決埋臨時撥款.若果傻強喺臨時撥款表決當日,主動撤回決議案,又或者及早向在港嘅建制派箍票,相信政府都唔使咁肉酸.但鬍鬚曾同傻強一次又一次撼頭埋牆都冇吸取教訓,畀市民日鬧夜鬧亦冇好好自省,只係識得賴人哋,睇嚟佢哋真係冇得救.
設計圖片


text:
前排令唔少女士瘋狂的都敏俊C,老實講,我個人真係麻麻地佢,又真係老實講,完全唔覺得都敏俊C有幾吸引.
不過,講起韓國,最近有朋友去咗影婚紗相,睇返啲相,都幾靚喎.
睇 返啲相簿,朋友用佢經驗建議可以先揀定心水studio,三至四個就差唔多.由於韓國影Pre Wedding既Studio都唔少,所以要預留一定既時間睇,.唔同既Studio有唔同風格,例如青春自然,成熟高貴.佢地既相簿可以反映 Studio影既相係可以有多個風格,定係一致既款式.
有 心水Studio之後,就可以睇下唔同既Agents.盡量係email問清楚佢地既package 既價錢,同埋包括D咩.唔同grade既studio係唔同價錢,一個grade都差成2-3千蚊架!可以俾既你既心水Studio問價錢,佢地通常都好 快就覆.最容易比較係間agent包唔包住宿,專車接送往返首爾市內酒店及拍攝場地,婚紗禮服既數量,翻譯及額外收費等.
如果想再精打細算D,可以用韓國當地既agent,價錢可以平成6千蚊!.雖然係平好多,但係都有缺點.例如有啲唔包住宿及專車接送.另外如果發生咩問題,就好難搵位於韓國既agent理論,始終間agent係香港會有保障D.所以朋友話個6千蚊係值得洗架!
我諗,如果有興趣有預算的B2B,真係可以諗諗喎.


text:
特洛伊木馬程序
特洛伊木馬程序(英文:Trojan Horse,病毒編碼:(操作系統名).Trojan.**.**),港澳叫特洛伊木馬程式,係一種未經電腦授權就自己識行嘅惡意程序.喺定義入面嚟講,佢係扮成個實用嘅軟件或遊戲噉氹啲用户嚟裝佢,而達到監控或偷人哋嘅個人信息嘅一種程序.雖然話木馬係一種程序,但有好多人話木馬係一種病毒嘅類,係因為而家有好多同電腦病毒有關嘅技術都扯埋木馬技術落水嘅,而且兩個都係成對噉出現.[1][2]但喺某啲意義嚟講,木馬已經係融入咗病毒嘅大家庭入面喇.呢種病毒同一般嘅電腦病毒都有唔同,佢識得扮嘢扮到好似個堅嘅程序噉,嚟吸引啲用戶嚟下載佢.同蠕虫病毒唔一樣,佢係唔可以自我複製.而一下載咗呢啲所謂嘅「程序」,雖然話睇落去都幾好,但係大多數都係一激活咗之後就開始搞搞震喇,因為佢識向用戶用緊嘅電腦搞破壞同埋偷文件,甚至係邊隻用戶名同密碼呢啲好緊要嘅秘密信息都會攞埋,甚至連部電腦都俾黑客遠程控制都得.而呢種病毒重危害住成個互聯網嘅安全.因為佢有好強嘅隱蔽性,隱蔽到連普通用户中咗毒之後都唔知發生咗啲咩事.而世界上第一個特洛伊木馬病毒係喺1986年由PC-Write 2.72入面出現咗[3],嗰陣嘅木馬病毒嘅後果係成個硬盤入面啲嘢都冇嗮.
名改
「木馬」嘅名出喺希臘神話入面.由於希臘聯軍喺打緊仗嗰陣,就詐諦投降,留低咗隻木馬響度,而特洛伊人就將佢當成係戰利品,就帶返咗入去城度.而特洛伊人就以為係贏咗呢場仗就好開心,點知開心咗無耐,喺木馬入面就飆咗班希臘兵出嚟,佢哋就靜鷹鷹噉開咗個城門嚟畀城出面嘅軍隊入嚟,最後特洛伊城就俾希臘軍打沉咗.由於呢種電腦病毒同佢嘅行為差唔多噉,所以「特洛伊木馬病毒」嘅名就係噉嚟.
執行行為改
木馬病毒嘅行為包括:
- 刪除文件
- 攔截文件
- 修改文件
- 複製文件
- 影響嗮成部電腦嘅本地同網絡嘅性能.
原理改
分類改
木馬喺電腦入面有好大嘅攻擊威脅性.一般嚟講,呢啲程序可以向網頁地址度搞DoS攻擊.可以喺電腦A度同埋其他中咗毒嘅電腦度發好多次請求而搞出攻擊目標過載而出現嘅嘢,嗰啲就係喺操作系統入面講嘅「拒絕服務」喇.喺電腦嘅執行類入面可以分開幾個類:
後門改
後門木馬係可以俾黑客嚟遠程控制感染咗木馬嘅電腦,而且重可以想做乜就做乜,幾乎冇王管咁滯.其中呢行係包括咗發送,接收,啟動同埋刪除文件,顯示文件,重有重啟電腦都得.佢成日都將一組電腦搞成個僵屍網絡嚟做其他惡意嘅行為.
漏洞改
漏洞就係黑客用程序嚟喺用緊個人台電腦度,用程序嘅漏洞嚟偷嗮啲文件同埋代碼.
RootKit改
Rootkit係喺使用者嘅系統入面嘅指定物件或行為度匿埋.而Rootkit喺大多數嘅目的係唔冇俾殺毒軟件CHECK到嚟延長惡意程序喺感染咗木馬嘅電腦度嘅運行時間.
網銀改
網銀木馬係用嚟偷嗮某用戶喺網站度用緊嘅網上銀行系統,電子支付系統同埋信用卡或借記卡嘅帳號信息.
下載器改
下載器木馬係可以喺某人嘅電腦度上傳或下載同安裝最新版本嘅惡意程序.
釋放器改
釋放器木馬係黑客用呢啲程序喺部電腦度安裝木馬同/或病毒,或唔畀殺毒軟件查到呢啲惡意程序出嚟.不過唔係冚唪唥嘅殺毒程序都可以查到呢啲呢類木馬嘅全部組件出嚟.
流嘅病毒軟件改
流嘅病毒軟件木馬雖然話同殺毒軟體嘅行為差唔多.但佢係用嚟呃使用者啲錢嚟清走發現嘅「威脅」.其實根本就冇呢啲「威脅」響度.
遊戲盜號改
遊戲盜號密碼係識偷網絡遊戲入面嘅帳號信息.
即時通訊改
即時通訊木馬係識偷嗮啲即時通訊軟件入面嘅用戶名同密碼.
酬金改
酬金木馬係可以改到電腦入面嘅數據,搞到電腦用都用唔到或用户唔可以用到指定嘅數據.凈係得用户畀咗黑客要求話幾多錢之後先至會畀返啲數據或恢復返台電腦嘅嘢.
短信改
呢啲程式會喺您台流動設備向收費嘅冧巴度發短信,搞到用戶冇嗮啲預存話費響度.
間諜改
郵件地址收集改
代理改
代理木馬係識喺使用者嘅電腦度開HTTP,SOCKS等代理服務嘅功能.而黑客可以將感染咗代理木馬嘅電腦當成係跳板嚟做黑客活動而去到隱藏自己嘅要求.
扮嘢方式改
木馬病毒嘅危害方式就有好多種,其中佢有俾人話係好蠱惑嘅,就係識得扮嘢.而木馬病毒嘅扮嘢方式就有6種.分別係改圖標,綁文件,流嘢嘅出錯行為,訂咗嘅端口,自我銷毀同埋自動改名呢幾種.
防範改
- 買有即時監控功能同埋防火牆功能嘅殺毒軟件,重要定時查下殺毒軟體嘅相關功能組件係點.因為日日都有電腦病毒,而且重越嚟越新,花式重犀利咗幾多下,所以必須要更新病毒庫嚟查最新嘅木馬病毒.
- 唔冇去埋嗮啲唔知出處嘅網站.唔用唔知喺邊度出嘅軟體[4].
- 唔冇噉罅埋就信埋嗮啲即時通訊軟件入面嘅好友發過嚟嘅網址同埋文件.因為有部分木馬病毒係用呢個方法嚟傳播.
- 定期檢查系統帳號.因為黑客好鍾意用克隆帳號嚟控制人哋嘅電腦.佢哋係啟動一個系統入面嘅預設帳戶,但係呢個帳戶唔係成日用嘅,之後用工具將呢個帳戶升到管理員嗰度,雖然話睇落去同原本個賬號差唔多噉,但係呢個所謂嘅「克隆帳戶」就係操作系統入面,最大嘅安全隱患,而黑客就係用呢個賬號嚟隨便噉控制你部電腦都得.
- 禁用不明嘅系統服務.如估您喺邊日發現咗系統點解行得咁慢,用咗殺毒軟件都查唔出乜事,好有可能係人哋通過入侵咗你嘅電腦之後,開咗「特種服務」.嗰陣時,你要查下系統入面有冇打開咗呢啲噉嘅不明服務?如估發現咗呢啲服務唔係你開嘅話,可以停咗佢.
出面網頁改
- 什么是木马病毒? 卡巴斯基殺毒軟件官網
- 木马病毒 瑞星杀毒软件
- 安全小贴士 腾讯游戏安全中心
- 木马病毒专题 中国银联安全中心
- 什麼是特洛伊木馬病毒?何謂網頁掛馬? 雲端運算與網路安全趨勢部落格
- 木马和病毒的解释和区别 IT部落窝
- 電腦病毒,木馬,蠕蟲有什麼不一樣? 高登工作室
- 什么是木马病毒 永州冷水滩公安分局
- 浅析病毒,木马,流氓软件? 新浪博客


text:
拖鞋
拖鞋(粵拼:to1 haai4*2)係鞋嘅一種,後踭全空,只有前面有鞋頭,多數係平底.材質通常係相當輕軟嘅皮料,塑膠,布料等.著拖鞋呢個動作有時會叫踢拖.
拖鞋嘅種類根據穿着嘅場合有啲分別,例如:海灘拖鞋,就唔會係布料造,而係塑膠,係為咗要防水,容易清洗嘅緣故,鞋頭嘅型式都有特別設計,成日俾人叫做人字拖.不過冬天嘅室內拖鞋,就為咗保暖,可能用絨布,而唔用塑膠.
由於近年來休閒裝嘅發達,一啲睇起來正式嘅拖鞋亦相當流行,鞋頭可能係精緻嘅皮製形式,不過後面全空,就係一般嘅拖鞋.著起上來相當方便,返工時如果長褲褲腳夠長,睇唔出來係一對拖鞋.
拖鞋同一啲特定地區嘅文化亦有深厚關係.喺好多亞洲國家,入到屋企一定要換室內拖鞋,喺廁所亦有專用嘅浴室拖鞋.而且主人同客人嘅拖鞋通常都有分別.而熱帶地區國家,喺戶外着拖鞋係相當常見嘅,好多係街頭工作嘅人,工作裝扮亦都會有一對拖鞋.多數餐廳都唔會唔准着拖鞋嘅入去.某啲海濱嘅觀光景點亦常見穿着拖鞋嘅觀光客,因此有啲高級餐廳,服飾店或百貨精品店,會喺店門上張貼「禁止穿拖鞋入內」嘅標語.
不過,喺正式場合著拖鞋係唔合禮儀嘅.
而女士所着嘅涼鞋,有啲款色都會同拖鞋類似,亦都係只有鞋頭冇後踭,不過通常係有高踭而唔係平底嘅,呢種唔會叫做拖鞋,都係簡稱做高踭鞋或者涼鞋,亦可以叫做「高踭拖鞋」.


text:
-
太安樓起家!筲箕灣東大街人氣雪糕班戟 暖笠笠法式甜品配涼浸浸雪糕球 歎埋消暑雪頂茶飲啖啖舔舔脷
(#冷熱班戟)港島平價小食區嚟講,除咗西灣河太安樓,就係筲箕灣東大街,云云街頭美食匯集於小區內,當中東大街旁邊就有一間人氣甜品小店,即使店內有唔同款式甜品,小食,單靠一款已經俘虜唔少拍拖情侶甜品迷,小店將一款暖...
-
(野餐隨行)油麻地一級歷史建築鬧市空中花園野餐 神秘台式廚師發辦$100有找!
(#台式Omakase)油麻地與旺角食店眾多,但野餐點極罕見,如果你拍拖兩個人步行到鬧市,因堂食遇過不快事件而唔想堂食用餐,可能只諗到路邊小公園用餐,今次編輯就帶大家去一個鬧市都能夠野餐嘅地方,儼如空中花園,加...
-
(野餐隨行)石硤尾池畔叢林小餐廳歎日式超靚便當 街角文具店兼賣醉雞麻醬蕎麥麵
(#池畔叢林餐廳)要搵一間好餐廳唔容易,如果要求嘅係池畔,叢林,無人打擾,加上日式美食,應該三至四位數字走唔甩,行到邊食到邊係我哋宗旨,今次編輯就帶大家去一個同時符合呢個項要求嘅地方用餐,不單可對住叢林用餐,而...
-
大角嘴迷你威尼斯西餐廳Risotto出色 中西合璧加臘味賣Fusion?
(#與麥記同價)大角嘴係一個隱藏小區,真小店眾多,美食應有盡有,當中一個商場就雲集多間食店,每間都係值得拍拖兩個人一試再試嘅餐廳.當你以為呢啲商場微舖唔會有西餐廳嘅時候,編輯又可以話你知,商場側小街道都有一間隱...
-
(野餐隨行)小西灣角落港式下午茶 鬆軟夾餅拼金黃雞蛋仔粒粒飽滿
(#港式小食)小西灣離柴灣有一小段距離,恍如自成一角,但區內食店唔多,就只有寥寥幾間,除咗西式嘅日常小館之外,重有一間家庭式嘅港式小食店,可以拍拖兩個人到海旁角落自製一個港式下午茶,當中雞蛋仔,格仔餅水準不俗.
-
大角嘴海南雞專門店外賣孖寶套餐人均$79 除咗雞飯重有乜?
(#二人套餐)位於大角嘴嘅幸福海南雞,係編輯曾經食過嘅海南雞專門店,該區內有好幾間海南雞店,而呢間嘅水準都算係能夠Encore嘅店之一,上次仍然可以堂食,今日已經未能夠堂食;上次點選一人飯餐,今次外賣嘗試吓適合...
-
(邊境一日遊)尖鼻咀濕地5分鐘登龜山眺后海灣 沙橋村蠔殼田絕美夕陽餘暉
(#邊境路線)天水圍米埔濕地係眾所週知嘅地方,只不過唔係一般人能夠隨便進入嘅地方,其實米埔旁邊亦有一個值得拍拖兩個人前往參觀嘅好地方.從地圖上可見,尖鼻咀毗鄰米埔濕地,整道海邊步道能眺望北方,海面水平如鏡,內有...
-
大隱隱於市!尖沙嘴鬧市藏維多利亞時代百年歷史建築物 遊走法定古蹟探視紅磚遊廊金字瓦頂
(#舊時代建築)香港歷史建築物向來係值得拍拖兩個人深入探索,其實好多歷史古蹟都係隱藏於身邊,當中尖沙嘴鬧市就有一座歷史悠久嘅建築物,設計獨特,只係位處彌敦道一隅,即使走過彌敦道,好多人都可能未必會留意到呢座建於...
-
(野餐隨行)長洲歎人氣沙嗲牛米通 堤邊樹蔭全海景野餐 甜品有炸芒果糯米糍!
(#人氣米通)長洲食店有好多,編輯都曾經講過好幾間小店,當中有一間躲藏於熟食中心內嘅茶餐廳模式地道大排檔就係人氣之選,唔少人甚至一落船就會拍拖兩個人前往朝聖,只不過我哋一直未有去過,到底呢間食店係咩葫蘆賣咩藥?
-
採環保餐盒+餐具!土瓜灣舊區鐵路便當地道台式口味 3款配菜期期轉換主食足料
(#台式鐵路便當)土瓜灣早前開始清拆,現時行過區內會發現多條街道已經消失得無影無蹤,如果要搵食,可能要稍移玉步到近馬頭圍或紅磡方向,近馬頭圍方向有一間以台式便當為主嘅小店,由環保嘅便當盒到餐具都睇得出係尊重外賣...


text:
轉做全職Freelancer前須具備咩條件?最保險嘅做法係點?
目錄
其實每個人去搵Freelance接job嘅,未必個個完全係為咗額外收入,可能係有唔同嘅理由,即刻睇一睇一班全職或半職嘅Freelancer最初點解會開始Freelance生涯,而成為全職Freelancer大約需要咩條件?
睇睇Freelancer點講:
小結:
1,Freelance可以係創業嘅第一步,除左係財務上面做準備,亦都係對自己心理同思維嘅測試.
2,Freelance可以係用嚟探索傳統全職工作以外嘅可能性,全職Freelance未必係終點,但係可以作為新嘗試嘅安全網或者成本.
3,要先清楚了解自己最基本洗費係幾多,再去審視自己如果冇正職收入到底足唔足夠去應付,未嘅時候不妨先半職做Freelance,慢慢建立起自己嘅事業,人脈同客戶群先全職去做.
總結:
承接住上星期第一份Freelance job點嚟,叫大家準備好心態.而今次講到喺實際層面,更加要衡量自己所建立嘅工作網絡夠唔夠穩固,例如係咪定期有job,每個月大概有幾多收入,有幾多支出,開始規劃自己嘅財政狀況.
要知道成為全職Freelancer就等於自僱人士,喺市道唔好嗰陣,可能一連幾個月都冇收入,呢種情況你自己係咪承受得住呢?全職Freelance唔代表你嘅收入來源100%係來自Freelance,如果未建立到多重收入來源,可能要退而求其次,利用自己嘅工餘時間,做住半職Freelancer先.
至於話成為Freelancer時機,其實都好難有一個客觀標準嘅答案,因為正如頭先所講,每個人對於最少需要幾多收入先為之足夠有唔同定義,而且支出可以自行調整,再加上job嘅來源都唔係絕對穩陣,影響嘅因素好多,例如大家嘅人脈,技術,所提供嘅服務同所屬範疇,報價嘅技巧同留唔留得住客人令佢哋成為回頭客等等..自己控制唔到嘅嘢可能好多,所以只可以盡量做好自己,只要平時待人接物好啲,喺工作上面克盡己任,做得妥妥當當,朋友同事自然會放心啲,有外判工作都會第一時間諗起你啦,呢樣亦都係要做Freelancer其中一樣好重要嘅嘢,就係口碑(word of mouth).一齊努力啦!
如果你都係Creator/Freelancer或者對創作有興趣,都歡迎入Group一齊交流下!
有興趣可以睇埋這個系列嘅其他文章:
最後更新日期: 2020-12-16


text:
「母親」
仲記唔記得我哋嗰位以為自己係所有人嘅母親嘅特首?佢嘅母親論應該都已經差唔多係一年前,啱啱發生反送中示威嘅時候.佢當時係一個獨家訪問入面,用母親無法縱容兒子吵鬧嘅任性行為比喻此次反送中示威,為嗰啲佔領金鐘嘅年輕人感到憂!當然就立刻被好多香港人反擊,甚至引起一班香港嘅媽媽發起連署,認為自己身為一位母親,絕對不會用有殺傷力嘅武器攻擊自己嘅仔女!亦都唔會見到年輕人係警棍下血流披面仍無動於!
「禮物」
過咗近一年,究竟呢個自大嘅特首有冇真係諗下自己問題!其實答案好明顯!就睇下佢出嗰篇母親節嘅文章就知道啦!如果唔係因為佢嘅自大,又點會因為一份母親節禮物,而引來一場虛驚?講到份母親節禮物幾咁有心思,話因為係同自己每日用嘅公事包一樣,只係顏色唔同,但係最尾嗰句都真係幾哽眼!乜嘢叫做「雖然橙色不是我的至愛」?雖然補咗句「但至親的心意才是最重要」,但係好明顯有啲嫌棄嘅感覺囉!
「感激」
就係因為咁,好多人問究竟嗰個「橙色」袋係乜嘢牌子,因為真係牌佢累死!無人想知你母親節收到啲乜嘢禮物,亦都唔想知你鍾唔鍾意「橙色」,因為一個自大嘅人搞到滿城風雨!母親節係希望大家感激媽媽對屋企嘅付出同貢獻,而自以為係香港母親嘅特首過去嘅貢獻就係無貢獻!真係唔該晒!因為你出一篇嘢,分分鐘搞到嗰個袋嘅牌子被人唾棄,果然貢獻不少,破壞力真係驚人!


text:
近排女兒有好多幼稚園嘅面試,所以消失咗一段時間,同埋交易嘅數量少咗好多,主要都係揸住一啲同新經濟冇乜關係嘅股票(雷蛇,思摩爾,北控城市),同埋買咗一啲舊經濟(匯豐,中石化嗰啲).去到年尾,都唔想個PnL變化太大,所以都係用Project Base嘅方法,倉位時大時細.
至於上次寫咗「新經濟轉舊經濟?」,入面講到會保守少少去睇,想睇埋新舊經濟調整嘅情況再決定,睇完之後覺得舊經濟嘅直搏率比新經濟高,所以有投資嘅價值.
簡單來講,試想像新經濟嘅估值已經去到兩年後嘅價,而新經濟嘅估值已經去番兩年前嘅價,所以變相兩者之間嘅估值相差四年.再加埋喺疫症嘅情況下,大部份基金都偏重新經濟股,仲要係比以前更加極端,例如以前係risk on嘅時候就新舊比例6:4,risk off嘅時候就4:6,但係而家可能已經推到去8:2,當依樣呢unwind嘅時候,新經濟會有大量嘅沽盤,舊經濟會有大量嘅買盤,所以以往最強勢嘅新經濟股票都開始有啲疲弱嘅跡象.
而尋日正正係呢個情況,今次終於連醫藥ODM都跌埋一份,之前喺「新經濟骨牌效應?」都有提出呢個可能性,幸好路飛係「跌到世界毁滅咁嘅樣」嗰一日放晒新經濟之後都冇買過,避開左一劫⋯但係相比朋友玩美股,真係不值一提(佢哋玩電動車,3D Printing,非洲Amazon,已經賺到飛晒去月球!)


text:
我由細到大都覺得自己死好命,中學靠甲部碌咗入間想入嘅中學,大學又夠分夠錢入到鍾意嘅大學,之後嚟咗半年搵工interview問咗兩句就問我幾時返工,係澳洲第一份工就去咗個專做豪華團嘅旅行社做份可以周圍飛周圍玩嘅工.但係原來好彩嘅唔止係做到呢份工,而係跟到呢個老細.
唔會準時開工好似已經係間公司常識嚟,第一日返工,老細email同我講返工時間係10點到,老細成十點三先返到嚟幫我開門.由個刻開始就無再準時返過工,每次都係大約十點半先返到去,有時仲要係我開門.呢個時候有位同事開始教我點整嘢,老細經過我個位果到,問我同事:「做咩袋垃圾唔拎去掉嘅」我同事:「係呀上個禮拜唔記得掉,你拎去垃圾房啦」之後佢竟然乖乖地(誤)咁拎走咗袋垃圾!!!咩老細嚟?
咁我有兩個老細啦,兩公婆,兩個都係香港移民嚟咗起碼廿年嗰啲.佢哋同典型香港人一樣一樣好鍾意食嘢,而且好嘴刁.平時公司成日請下午茶呢啲嘢唔講啦,有時放工心情好仲會捉埋我哋去食好嘢,試過去食韓燒又去過食鮑食翅.
講食嘢有次仲離譜,嗰晚係個唔知咩飯局,去其中一間悉尼最大嘅中式酒樓開啲business dinner,公司被人邀請咗去,我同女老細兩個去.食嘢好似普通宴會咁逐樣菜搬出來,但係啲嘢有啲難食,賣相差都算,啲肉好似死咗好耐咁完全唔新鮮.上到第三定第四樣菜果陣佢同host個間個老細講聲之後,直接拉咗我走人,咁就係全場面前直接行咗出門口.最後我嗰晚係肚屙嘅,真係唔該晒老細,如果佢唔拉我走我應該痾多幾錢重.
有日老細無端端問我去唔去滑雪,作為一個無車人士聽到有得出去玩梗係去啦,個雪山自己揸車去都成六個鐘喎.去之前一晚有預報話可能有南極光出現,我仲專登拎埋腳架去.去到佢屋企之後我先發覺成個公司得我一個去,這上面得我,佢兩公婆同個仔,搞到我好似亂入人哋family trip 咁.
嗰晚去到佢哋雪山下低間嘅渡假屋休息一陣,等到十一點左右就去咗一齊追南極光.明明佢已經去過南極唔知幾多次,仲陪我癲.雖然最後真係乜光都睇唔到,但係個天真係好清連銀河都可以直接肉眼望到,雖然有啲可惜,但係起碼嗱返渣沙.
上到雪山佢知我第一次玩咩都唔識,專登俾錢我租架撐同搵私人教練教我.雖然最後都係學唔識滑,未落到半山已經仆咗廿次街,不過起碼知道下次佢再扭我去或者上山開工個陣上到山都係賞下雪好啦.
返咗一個禮拜工之後,老細屎忽痕突然間開咗間公司賣一樣極高價嘅農產品.佢見我讀緊農業業重要主修係農業經濟學果邊,佢就開始叫我打理果邊啲paperworks.機會真係好難得,呢科搵相關intern已經好難,而家仲要實際由0開始involve 咁做唔係去做實習,又收成到運輸,出入口,廣告我都要經手,呢啲經驗一個year 1嘅國際學生邊度搵.有次趁同佢食飯,問佢不如份人工完全係佢賣農產品個間公司名出,佢聽完二話不說就話ok,等我三個月試用期完咗就開始果邊出糧.而家連intern都慳番唔駛搵,真係勁開心,原本仲想好似啲working holiday咁搵個summer去農場返3個月工第時搵工起碼有份好似關關地事嘅工作經驗,依家完全唔使煩~
兩個老細都應該老人癡呆,成日唔記得出糧,每次都要提先出,不過提完兩個鐘個戶口就已經多咗錢.我係兩個禮拜出一次,可能全公司人天性怕醜,佢哋又失憶,有次全公司一個月冇糧出,果日有個同事終於同老細講,佢即刻叫我哋填返咗幾日工.填完之後老細同我講返分咗兩次俾,每次幾多咁.不過個數怪怪地,明明我請過幾日假考試同玩,我同番佢講出多咗,呢個時候佢睥住我,好似同我講緊「你係咪唔想要」咁,之後我就無出聲繼續做嘢.嘩心諗咩老細嚟,係咪多錢到咁.
除咗對我好其實對其他人都好好,啱啱提到個雪山,其實佢哋有間餐廳係上面,請咗兩個working holiday 係上面做嘢,包食住,差唔多全個雪山俾最好offer嘅餐廳嚟.喺雪山開餐廳一年開得3~4個月,其餘時間都係閂門.就嚟完雪季即係餐廳就嚟閂門啦,個老細見個兩個WH做得幾好仲幫佢哋搵埋下一份工,都係包住宿嘅,仲要係悉尼入面.我就係聽住佢幫個兩個WH打俾朋友幫佢哋搵工先知道.唔係講笑真係邊度搵到啲咁好人嘅老細,會幫你搵下一份工.
到而家咁大個仔都係靠好彩碌到而家,遇到個咁嘅老細,唔會唔認我真係死好命:(


text:
About ProjectKawata138
000/138
[New project]
畢業搵正職前想做一件難忘嘅事,一件未做過又覺得好難嘅事,就係想試下跟住一本書整哂入面嘅所有蛋糕.一方面可以有個機會練習多啲,另一方面又可以俾好心急嘅自己去嘗試慢慢耐心地達成一件事.
揀咗呢本《河田勝彥的法國鄉土甜點之旅》La Belle Histoire de Gâteaux Provençaux,原因係想試下整法國鄉土甜點.相比而家常見嘅法式甜點,雖然無咁fancy,全部都係啡啡黃黃好raw好純樸咁,但咁樣應該可以嘗試多啲唔同嘅技巧,又可以試下整到更加多種類嘅甜點,更加接近法式甜點嘅「原點」.
本書係依照地區去寫每個地方嘅傳統鄉土甜點.根據河田主廚當年遊歷法國嘅順序,順時針方向一共分開十個章節,每個站都有唔同大區,城市,希望整完之後會好似去咗趟法國旅行啦!
將書中所有食譜都大概睇一次之後,會發現每個都有自己嘅常用食材(例如某種水果),又或者經常出現某種類嘅甜點(好流行撻類/糖果類),於是,又可以從中了解到唔同地區嘅人嘅習慣,節慶,盛產嘅食材,氣候,種種都會令到佢地喜好/出產某樣甜點,引證以前聽講過嘅「從飲食文化了解一個地方的文化,氣候,地理」.
雖然話係傳統鄉土甜點,但河田主廚都有係部分食譜上作出改良,做出自己嘅版本,例如用傳統做法以外嘅麵團,加入蜂蜜增添風味.而因為部分材料太罕有,所以盡力係香港搵都係搵唔到嘅話,我都係會搵一啲替代品嘅.
其實一共有138樣,究竟整唔整得哂我都唔知lol
(12/7/2018 從Instagram搬運及修改此文)
Recipe/Reference from
La Belle Histoire de Gâteaux Provençaux
「オーボンヴュータン」河田勝彦のフランス郷土菓子
《河田勝彥的法國鄉土甜點之旅》
#TDB_KWT_000 #tdbProjectKawata138 #tdbPâtisserieTraditionnelle


text:
幾時開始搞?我記得我搞UCAS應該就係F5升F6個暑假嘅時候
順帶提一提,如果想報IGCSE,最好暑假plan定.至於IELTS都建議大家暑假報埋黎考,減輕之後嘅負擔 (雖然可以喺出offer後再考),同埋如果touch wood考衰咗,都可以再考呀嘛
講番UCAS,如果學校係UCAS centre, 要問學校拎個buzzword將自己個acc link去學校到
開咗UCAS acc之後,應該有一堆資料要填,仲有最重要嘅就係要填你4000 characters (characters唔同字數,因為佢計埋spacing果d) 個personal statement
由於你篇Personal statement係畀曬5間你所選嘅大學睇,所以你揀嘅科應該相類似
Personal statement(PS)方面佢同JUPAS果d好唔同,需要你講d比較academic嘅野,例如可以係一本書畀到你嘅啟發,你對某件事嘅睇法等等,總之要show到你自己對學科嘅熱誠.而ECA果d應該佔大約10-20%,其實都可能要視乎你報嘅大學嘅實際要求係點
建議大家填好曬所有資料之後,可以將自己寫得7788嘅PS放落去睇吓字數,因為有時你用嘅doc未必準
臨近UCAS deadline嘅時候(如果報oxbridge應該10月15倒會已經係deadline),建議你畀咗個手續費嘅先,然後press submit,之後叫負責個老師release番個acc畀你改野,因為真正嘅submit應該係由學校去幫你搞嘅
講完自己有d咩要做,其實你都要搵一位老師幫你寫reference letter.最好果位老師係關你想喺大學讀果科事同埋係幾熟你咁.如果你好有好奇心睇老師寫咗咩同埋學校submit咗咩predicted grades畀你,其實可以喺submit咗之後打電話去英國UCAS果邊叫佢send番畀你睇 (有法例保障咗你嘅權利去access你d個人資料,包括ref letter在內)
Search


text:
依家好興講集體回憶,乜都話要保留,我都好想追尋番我細個果陣時食過媽咪煮嘅餸,仲好想保留住個味道 o添!不過無可能實現喇,除咗因為已經再食唔到媽咪煮嘅餸之外,以我嘅功力,根本無可能煮得到原汁原味,就算我想嘗試去煮番出嚟,都未必可以搵到一模一樣嘅食材,好似我今晚煮呢個韭菜炒蜆肉就係個好例子.
記得細個果陣,媽咪間唔中都會炒碟韭菜蜆肉仔俾我食,因為我好鍾意食嘛,到依家都仲好回味 o架! 所以早排先突然間好想食番呢味餸,好想搵番果陣時果種感覺.不過媽咪以前煮呢味餸時,係用果隻好細好細嘅蜆肉仔,真係好細 o架,仲細粒過尾指隻指甲呀!不過依家喺魚檔都唔見有得賣嘅,好似絕哂跡咁!!咁咪唯有買急凍蜆肉嚟代替囉,暫時止住渴先都好呀!!
材料:
韭菜
急凍蜆肉
辣椒乾
蒜茸
調味料:
紹酒
雞粉
糖
麻油
- 蜆肉解凍後洗乾淨,瀝乾水份;韭菜洗淨後切粒,備用.
- 辣椒乾沖洗後切開幾粒,同蒜茸一齊落油鑊內爆香.
- 之後加入蜆肉,快手兜炒幾下,灒酒,盛起待用.
- 再燒熱少少油,加入韭菜炒兩炒,灒酒,將蜆肉回鑊.
- 加入調味料,兜勻後灑上麻油就可以熄火上碟.
其實我都唔知道當時媽咪係咪咁煮 o架,我只係憑自己對當時味道僅有嘅回憶而去模仿咋!不過,有食過我之前所講果隻蜆肉仔嘅朋友應該知道,同呢隻大蜆肉比,根本係兩回事,不單只無咗果種鮮味之餘,個肉質都完全唔同,蜆肉仔啲肉實好多,而呢種就腍好多呀!
Notes:
- 無論炒蜆肉定係韭菜,都要快手,同埋唔好炒咁耐,因為兩樣材料炒得耐都唔單只會韌,仲越炒越化水 o添.
- 解凍後嘅蜆肉要徹底洗乾淨,唔好以為急凍肉就好乾淨,你哋睇吓幅相就知 o架喇:
其實影呢張相之前已經清洗過一次,比依家更污糟呀!
到洗第二次都仲有咁多污糟嘢呢!
- 落調味之前最好先試一試味,因為蜆肉始終係海產,會有一定鹹味.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
無論你想要咩妝感或遮瑕度,無論你係咩膚質,只要明白如何配搭粉底同遮瑕膏,你都可以擁有完美無暇嘅琉璃肌!
平日化妝步驟中,最為棘手嘅一環就係粉底同遮瑕.一個完美嘅底妝可以遮住我地熬夜煲劇導致嘅黑眼圈,又可以令我地用Zoom開會嘅時候睇落去精神啲.簡單黎講,底妝就係拯救顏值嘅秘方.但相信唔少姊妹都有經歷過以下心路歷程:網上買粉底液隻隻色睇落都差唔多,究竟邊隻色先最配合到自己膚色?等我地今日從妝感,遮瑕度及底色三個大概念入手,了解下點先可以得出最合拍嘅100% PURE™粉底及遮瑕孖寶啦!
點先識揀粉底同遮瑕?
市面上嘅粉底同遮瑕產品琳琅滿目,無從入手.係思考買咩產品時,記得問自己以下呢幾個問題:
你想要咩妝感?
粉底嘅妝感同粉底顏色本身同樣重要.常見嘅妝感由啞緻到光澤都有.由於粉底覆蓋面部最大面積,所以粉底嘅妝感亦會決定我地皮膚嘅妝感.
至於遮瑕膏,一般都係用於眼袋,暗瘡印或其他面部小瑕疵,亦因為呢個原因,唔少人鐘意補濕度高嘅遮瑕膏,唔會咁易起乾紋.當然,揀一款質地輕盈嘅遮瑕產品都好重要,如果唔係遮瑕膏上再搽蜜粉,就會令妝感過為厚重.
你係咩膚質?
皮膚嘅需要永遠係我地首位,應該將挑選適合我地膚質嘅產品放係優先位置.好似乾性肌寶寶就唔適合用啞緻妝感嘅粉底,唔單止做唔到出面啲人吹捧嘅霧面肌,仲會令皮膚感覺唔舒服.想知點根據膚質揀粉底?碌落下面睇下我地為你準備嘅底妝全攻略啦!
你最關注的皮膚問題是...?
皮膚問題可能同敏感肌或暗瘡肌寶寶有關.一啲含大量酒精,矽酮或其他有害物質嘅底妝產品就比較容易引起過敏及其他問題;所以,我地絕對唔會採用以上有害物質,取而代之選用植物純露,抗氧化物及水果萃取黎生產化妝品,保證純淨,不為皮膚帶來負擔.
敏弱肌,暗瘡肌朋友通常都要「以身試毒」,試完一輪先搵到「真命天子」,不過搵到個下真係會感動到喊出黎架!
你的膚色 / 肌底色係咩?
當我地想買粉底或遮瑕時,呢條問題至關重要.就算俾你搵到一支啱妝感,啱遮瑕度又啱你膚質嘅粉底,佢如果同你膚色唔夾,咁都無謂勉強.(小編教落:勉強係無幸福架!!!)
膚色,就係我地皮膚顏色嘅深淺;而肌底色,就係膚色係偏暖色定冷色系.呢兩種因素加埋,就會決定我地應該買咩色嘅粉底.
- 暖色系肌會呈輕微金色
- 金色慢慢變成黃色底色,就屬於中性色;綠,紅等等亦屬於中性色
- 最後,有冷色及橄欖色.粉紅,紅或藍色都屬於冷色系,而橄欖肌底色就會係一種獨特嘅黃綠色
坊間有人話如果皮膚下血管望落偏紫色,咁你就係冷色系肌;如果呈綠色,就係暖色系肌.如果血管呈藍色,又或者半綠半紫,咁你應該就係中性肌色.
講完肌底色,咁膚色又如何呢?一般黎講,化妝品分為3-4個色系:極淺/淺,中,深/極深.極淺同極深亦極容易配搭,最難決定嘅反而係中間色號.我地嘅粉底系列唔單止分淺中深,仲會考慮埋冷,暖,中性或金色肌底色.直到目前為止,我地嘅所有配方都包含超過60隻色號,梗有一支啱你.
如何正確配搭粉底及遮瑕
想知點樣襯好一set粉底加遮瑕?唔洗驚,即刻睇下面張「貓紙」,由自己膚質及夢想妝感入手,打造完美無瑕嘅琉璃肌!
正常至乾性肌:光澤妝感
正常或乾性肌寶寶們有福了,原來有一支粉底搽上面係唔會甩皮唔會乾!!以下呢四款無敵組合,即時為你打造充滿水潤光澤嘅琉璃肌:
- 果妍萃取有色補濕液 + 長效遮瑕膏
- BB 乳霜 + 長效遮瑕膏
- 果妍萃取柔滑粉底 + 二重肌遮瑕膏
- 果妍萃取全覆蓋水潤粉底 + 長效遮瑕膏
正常至油性肌:啞緻妝感
混合肌嘅你,一定要save低以下呢三個無敵組合!油肌嘅你天生自帶水潤感,所以唔需要揀水光感嘅粉底.不妨考慮下以下幾款偏霧面嘅產品,打造長效無夏嘅啞緻肌:
- 果妍萃取粉餅 + 二重肌遮瑕膏
- 竹子絲滑蜜粉 + 二重肌遮瑕膏
- 果妍萃取純健粉底 + 二重肌遮瑕膏
所有膚質:緞面妝感
我地最注重妝感平等,即係無論你屬於咩膚質,都可以搵到最適合自己嘅粉底同遮瑕組合.係時候介紹我地嘅緞面妝效孖寶,佢地質地不厚重之餘仲可塑性極高,同時帶著點到即止嘅光澤,簡直係霧面同水潤之間一個完美嘅平衡點!
- 果妍萃取二重肌粉底 + 二重肌遮瑕膏
- 果妍萃取柔滑粉底 + 長效遮瑕膏
小編私心角落:粉底遮瑕秘訣大放送!
- 乾性肌寶寶可以考慮係霧面或緞面粉底中加入一至兩滴面部精油,咁粉底上面嘅時候會再貼服啲,唔會好似撒哈拉沙漠咁dry到爆!
- 油性肌寶寶們可以係面部出油位薄塗一層竹子絲滑蜜粉,控油力一流!不過記得係上粉底/遮瑕前搽,避免油光滿面.
- 使用液態或霜狀粉底時可以用無乳膠美妝蛋輔助,締造無暇妝容.
- 如果想乾粉持久力強啲,都可以用無乳膠美妝蛋上妝.
- 如果你平時習慣用手指上遮瑕,建議上妝前徹底清潔雙手,避免手上油脂造成暗瘡爆發.用無名指上妝效果最好,因為無名指相對黎講較細力,唔會扯著皮膚,扯出細紋.
- 想發揮遮瑕膏最大作用?記得上完粉底先上遮瑕!
- 用粉底液嘅時候可以先係面上幾個區域點一點,然後再慢慢推開.咁樣你可以因應實際情況一層一層疊擦粉底,避免一開始就搽得太厚粉.如果你塊面出現皺紋或水滴,就可能代表粉底液搽得太多喇!
- 上遮瑕之前記得俾足夠時間令粉底完全貼入肌膚.同理,上蜜粉前都要俾時間遮瑕膏完全貼入肌膚.係每個底妝步驟之前停一停,諗一諗,係可以令妝容更持久架!
心思思想搵人幫手揀心水粉底?即刻去我地嘅粉底小學堂了解更多關於膚質,色號及肌底色嘅知識啦!你亦都可以瀏覽遮瑕小貼士,襯出最適合自己嘅遮瑕色號;打造女神級天然底妝,絕對不是夢!


text:
有愛情先叫幸福?請別忘了生命中這5種小確幸
幸福有分好多種:愛情,親情,友情,就連平時生活發生嘅小事都可以係幸福.啲人成日將愛情同幸福掛鈎,咁究竟單身又係咪代表唔幸福?當然唔係,愛情並唔係一切,就算冇愛情滋潤都可以有幸福嘅感覺;又或者再換一個講法,就算有愛情,都未必一定會幸福!繁忙嘅工作加上勞碌嘅社交生活,好多時會令我哋忽略咗身邊嘅小確幸時刻,其實細心觀察你會發現原來幸福可以好簡單!
1. 出門有人送
出門口返工返學嘅時候,會有人同你講句「小心啲呀!」又或者「今晚早啲返!」其實都已經係一件幸福嘅事.家人又好,另一半又好,佢哋都係緊張關心你先會咁講.或者你已經習以為常到會將呢幾句自動filter,但不得不承認有人睇住你出門口係有一種窩心嘅感覺!千祈唔好等到有一日呢個人已經唔係到嘅時候先惜珍惜佢嘅每一句「今晚早啲返嚟飲湯!」
2. 有疼愛你嘅朋友
有一個或者幾個真心待你好疼愛你嘅朋友,佢哋並唔係心機婊或者雙面人,亦都唔會「有事鍾無艷無事夏迎春」.而係就算你隔咗一排無搵佢,佢都會主動搵番你,甚至會擔心你係咪有咩事.你一有事,佢哋第一個出嚟陪你幫你,同佢哋相處永遠都係最舒服,最可以做返自己.如果已經遇到呢個朋友,恭喜你搵到小確幸時刻!
3. 食到好食嘅嘢
食都你好鍾意嘅嘢食絕對係一件好幸福嘅事!有冇試過曾幾何時突然想食一樣嘢,然後食到之後又一種好滿足嘅感覺.又或者喺無期望下食到出乎意料咁好食嘅嘢,嗰一種開心係打從心底嘅開心,雖然好似係一件小事,但絕對係小確幸時刻!
4. 瞓到自然醒
瞓到自然醒呢個情況可以話隨著年紀增長買少見少.好多時就算放假可能都有嘢做,所以都係要較鬧鐘早起;更甚嘅係就算唔較鬧鐘,竟然會識自己醒,想瞓耐啲都唔得;到去旅行,可能都係要早起趕行程.所以如果你可以瞓到自然醒,記住要好好珍惜,因為呢個小確幸時刻會悄悄的溜走.
5. 放假遇上好天氣
啲人話天氣好心情就會好,咁如果放假再遇上好天氣,心情一定會好到爆炸.如果放假落雨就冇得出街,一係就留係屋企,一係就去行街睇戲.難得放假,梗係想出去呼吸吓新鮮空氣,所以又點少得好天氣呢?但係呢,歌都有得唱「天氣不似預期於」,天氣呢啲嘢冇得控制嘅,所以放假遇上好天氣絕對會係小確幸moment!
感謝閣下訂閱Cosmo電子報.
閣下將收到一封電郵確認,謝謝支持!
閣下已註冊Cosmo電子報,請按下註冊電郵上的連結,以激活閣下的帳號.
如果未收到註冊電郵,請按此重發.
閣下已曾註冊Cosmo電子報,請前往設定更改閣下的訂閱選擇.
據系統顯示,閣下為CosMart會員;如想訂閱Cosmo電子報,請前往CosMart後台設定 - 接收電郵設定更改閣下的訂閱選擇.


text:
擁躉
擁躉(英文係 Fanatics,簡稱「Fans」或者「Fan」,香港人多數講成 fen1 si2,大陸人同臺灣人就多數講「粉絲」)係好迷好擁護啲偶像,球隊,或者事嘅人,即好「狂熱」嘅支持者.
成因同價值[編輯]
俾人擁載嘅人,會稱佢哋為偶像;偶像通常會係一啲歷史人物,舉世名人,組織/國家領導人,知名藝人……等等.亦有人會因應佢自己體會到嘅行為價值,而封個別嘅人做佢嘅偶像.可以咁講,能夠成為偶像嘅人,佢本身一定係有啲值得人欣賞,尊敬同欽佩嘅地方.
除咗人會被擁載之外,其他嘢都可以有擁躉,好似足球籃球隊,支持者不斷咁喺場邊打氣,激起隊波嘅鬥志,去贏波,又可以幫手睇鬼;所以有人會話,擁躉就好似第十二個球員.
同義[編輯]
擁躉嘅出現係因為佢哋對一啲人物或事情產生着迷,傾慕嘅精神情緒,所以亦有用嗰樣被擁載嘅人或嘢之後加個「迷」字嚟形容呢班擁躉,好似:球迷,車迷,歌迷,影迷…等.
發燒友亦有類似意思.
形態及影響[編輯]
擁躉可以有好多唔同嘅層次,有所謂「普通擁躉」,亦有俗稱「狂迷」嘅瘋狂擁躉,呢啲稱呼似乎可以代表擁載行為嘅唔同程度.
不過有個別嘅激進擁躉會用非理性嘅態度去表現自己,有啲係希望得到偶像嘅注意,可能只係想偶像望自己一眼,握一握手,將精神情緒推到瘋狂嘅極限,做出完全喪失理智嘅行為;有啲就為咗支時自己偶像而同其他唔同路嘅擁躉鬧交,甚至打起上嚟,最後變成大禍收場.
1983年,當時香港南華足球隊因為喺香港甲組足球聯賽嘅排名好低,最後要面對喺第二年降班到乙組比賽嘅命運,但呢件事就令到一眾擁護南華嘅球迷十分鼓燥,最後演變成香港史上嘅一次大暴動.而喺歐美一啲足球狂熱嘅國家,因為球迷爭執變成大騷亂,大暴動,最後釀成傷亡嘅事亦間唔中都會發生[未記出處或冇根據].
至於時下青少年喺追捧偶像嘅態度上亦似乎變得比以前盲目,有啲只得三分鐘熱度經常轉換偶像,只會人云亦云;而有啲更加用咗好多本來應該工作或者學習嘅時間嚟追星(呢班人被稱為追星族),除咗浪費大量時間同金錢之外,亦可能影響本身同影響埋偶像嘅日常生活,甚至影響自己嘅前途[未記出處或冇根據].


text:
2019.09.27 東京藍帶畢業旅行 {Day 7} 最後倒數
三個月嘅學藝生活聽日就要結束
明明呢幾個月覺得自己好克制
但到頭來發現兩大一小嘅喼都放唔哂啲嘢 (仲未計有啲嘢我忍痛無帶走)
所以今日要先去郵局一趟, 將一啲唔等洗嘅嘢寄返香港
最後寄在兩箱約 20kg 重
為咗慳錢, 我揀咗寄船, 一個月後到港
共花費 8,400 yen
寄完行李, 返屋企整理多少少就出去食 lunch
今日無 plan 食乜
上網搵咗間喺代官山嘅炸豬扒店, 都幾高分, 於是決定去試吓
見今日無乜行程, 於是決定由屋企 (惠比壽) 行過去
腳程大約30 mins
行到去門口先發現原來咁樣行都可以通去我學校
估唔到去到旅程嘅最後兩日先發現 (哈哈)
(然而我都係第二個月先識得點樣由屋企行返學校)
講返間豬扒店
店仔細細, 呢日唔算多客人
入面只有兩個店員, 其中一個老婆婆望落似8, 90 歲
佢手震震拎茶俾我哋時真係好想幫吓佢
order 完我哋等咗九個字至一個鐘先有得食, 好耐
諗住都算高分, 質素應該有返咁上下
點知食落普普通通, 失望, 覺得哂咗 quota
食完我哋向返惠比壽方向行, 沿途有啲賣衫嘅小鋪好似唔錯
(哭, 點解我喺尾二嘅一日先發現)
之後我哋再去咗間甜品鋪買咗啲甜點
無同啲蛋糕整大合照, 甜點嘅味道都唔錯
諗住今日去吓新地方, 諗起之前有人介紹過清澄白河呢個地方
見車程唔算太遠, 於是同蝸牛先生決定去行吓
我哋呢啲老人家都幾鍾意睇吓花賞吓草
見到呢度有個清澄庭園好似幾靚
於是過來睇吓
呢度都幾大幾靜, 有山有水, 不過花種就唔算多
如果想一個人靜靜地諗吓嘢呢度都幾舒服嘅
坐低食吓頭先買嘅小蛋糕
留學三個月, 我學識咗食呢件嘢 (canelé)
當時係同學介紹, 跟住就一食愛上
我鍾意佢外面脆入面煙煙韌韌嘅感覺
喺日本幾乎我一見到就買
暫時覺得最好食係 Joel Robuchon
喺公園 hea 完就行返出去, 點知發現無乜嘢行
先唔講呢度人影都唔多隻, 就連鋪頭都唔多
但就好多呢D 布公仔 (明明當時只係九月尾, 又未到萬聖節)
諗住入去呢間地標嘆返杯咖啡, 點知推撞岩裝修唔開, 可惜~
見無乜嘢行, 所以都決定離開走人
之後我哋去咗日本橋站行高島屋
行吓行吓又覺攰, 搵咗間餐廳坐低休息
夜晚約咗朋友一齊食蟹
(店名後補)
喺日本食蟹, 我依然係覺得蟹道樂係最抵同最好味的
呢餐我覺得麻麻哋
蝸牛先生同朋友都覺得唔飽, 於是決定落池袋食無敵家
我食唔落所以就決定自己返屋企先
我一早都預計到無敵家唔會係蝸牛先生杯茶
最後如我所料, 佢返來都話麻麻哋 (但佢哋嗰晚都排咗成半個鐘以上)
今晚係東京嘅最後一晚, 真係有啲唔捨得


text:
呢篇送給即將出發旅行,但仲煩緊行李牌款式要揀咩好,或者係想要送行李牌當禮物畀親朋好友,但面對五花八門嘅款式又唔知點揀嘅你,我哋就從12星座嘅特質同個性著手,搵出最適合嘅行李牌啦!
- 牡羊座──極簡至上.
牡羊座朋友仔個性較急切積極,行動力十足.對於凡事講求效率嘅牡羊座嚟講,其實唔洗太多複雜嘅花樣,簡單好用,只要一綁或者係一扣就可以拉住行李箱出發嘅經典款式先係最推薦嘅!
- 金牛座──襟用最重要.
金牛座個性比較保守務實,刻苦耐勞,雖然經常畀人話係固執,但其實亦都係最堅持到落去嘅星座之一.推薦畀金牛座嘅最好款式會係堅固又襟用嘅金屬款哦.
- 雙子座──更多創意同想像.
雙子座同學仔性格上與其話係善變,不如話比較奔放靈活,應變力強.推薦畀求新求變雙子座嘅行李牌會係外型變化度高,綁法更自由嘅特殊長條款.
- 巨蟹座──懷舊最好,回憶相伴.
巨蟹座心思細膩敏感,低調保守,而且係公認為係最念舊嘅星座.
推薦畀巨蟹座嘅行李牌通常會係經典卡通款!因為呢啲懷舊動畫可能會係巨蟹座童年回憶重要嘅一部分.
- 獅子座──唔怕受到關注,只怕唔受關注!
獅子座嘅朋友最容易畀人評價為「驕傲」,「自負」,但其實獅子座仲有領袖氣息同埋鐘意受矚目嘅特質.適合獅子座嘅行李牌會係前衛大膽或者係用色華麗高調,最好係一眼就可以睇到嘅搶眼款.
- 處女座──髒污退散.
處女座嘅特質不外乎就係完美主義,冷靜謹慎同埋嚴重潔癖,對於處女座嚟講,本質比起外在更加重要.推薦畀處女座朋友嘅行李牌會係深色系唔易污糟嘅實用款.
- 天秤座──「啱啱好」先係最好.
處處講求公平嘅天秤座其實仲有慵懶優雅又有藝術感嘅氣息,而且處事都偏向中庸.推薦畀任何事都要啱啱好嘅天秤座──無論大細,形狀質料軟硬度全啱啱好嘅長方形軟膠行李牌.
- 天蠍座──品質第一.
好惡分明又重情感同埋「外冷內熱」,除咗呢啲特徵之外,天蠍座朋友仔其實對於物質層面嘅原則係重質唔重量嘅,根據呢個性格特質,適合天蠍座嘅行李牌款式會係襟用又好睇嘅皮革款!
- 射手座──創意無極限.
射手座嘅朋友性格善良,偏好自由,而且唔鍾意受束縛.對於咁自由如風,唔願受限又勇於嘗試嘅射手座嚟講,非一般形狀嘅特殊造型行李牌都非常適合哦.
- 摩羯座──唔只幽默仲要襟用.
摩羯座嘅同學有獨特嘅幽默感,笑點都好特殊,但其實佢哋做人係幾有原則又務實.推薦畀摩羯座嘅行李牌會係幽默感同襟用度兼備嘅得意軟膠款.
- 水瓶座──捉摸唔到才先係王道.
「鬼靈精怪」,「怪人好多」水瓶座嘅朋友最常畀人咁講,但其實水瓶座更多嘅係直率誠實,鍾意跳脫框架.所以外表造型特殊,又幾有趣味嘅行李牌會推薦畀唔按理出牌嘅水瓶座.
- 雙魚座──含情脈脈
柔情似水嘅雙魚座,感情豐富又浪漫,情感細膩.最推薦畀感性雙魚座嘅行李牌會係做工細緻,最可以反應出雙魚座細膩心思嘅電繡質料行李牌.
當然依據唔同嘅需求或者場合會有其他篩選條件,但根據個性特色嚟分析亦都係一種有效嘅挑選方法,咁樣一嚟唔理係送禮定自用,買嗰陣再唔洗再猶豫不決啦!
睇完咁多種類,質料同造型,係咪而家先發現原來行李牌都有咁多選擇可以參考!
無論係咩款式定材質料,集比都可以針對需求幫您製作出專屬嘅行李牌,快啲嚟搵!我哋將訂造行李牌都放喺集比啦!


text:
今日又喺附近搵吓有咩好食,呢間老娘麵館我每次經過都有少少衝動想入去食,因為佢個門面招牌同佈置都幾靚
門口唔係向住大埔道
行入去要用佢側門
舖頭細細唔算大,只係放到6張枱坐到十幾人
卡位或圓枱都係坐到4個人度! 再多D人就要分開枱坐啦
裡面裝修平平, 放咗兩把特色吊扇同燈籠仔
我都唔記得咗呢間係一間四川特式既麵店!
好在佢有一款雲吞麵係唔辣, 啱佢哋兩個小朋友食
芊芊玩足一日都開始有D眼瞓喇
唔好瞓住呀, 食埋呢餐先啦喂
餐牌設計得好靚, 唔似自家小店!
款式唔多一眼睇哂! 不過如果好食既真係幾款就已經足夠
我梗係要嗌佢既招牌麵 - 老娘牛肉麵!! 睇吓有幾好食
老娘麵未到, 先嚟咗呢碟蒜泥白肉!
佢既辣好正宗, 一陣陣四川感覺返番嚟!
不過覺得肉有少少唔入味!
老娘牛肉麵嚟咗啦!
賣相一般! 不過食落去D麵都幾正
有少少似超巿買嗰隻「生麵」
麵質幾彈牙幾好哨!
但係肉就真係麻麻哋, 好似五香肉丁咁既樣
雖然食落唔係五香肉丁味, 但係真係太少囉, 咬落去都有少少UN
呢碗雲吞係叫俾佢哋兩個小朋友食既
因為得呢一款唔係辣既!
好唔好食就唔知, 因為自己冇食過
不過小朋友就食極唔停仲話好好食
跟住有少少唔係好夠飽
所以叫埋老娘第二推介既肥腸酸辣薯粉
但係我覺得.....好普通, 豬腸唔夠入味, 冇哨頭, 又唔夠肥美 haha...
可能自己鍾意食番傳統車仔麵既豬腸啦
Photo by CANON 5D Mark III, Len | EF 24-70mm f/2.8L IS II USM
呀劍評分: 6分
呀劍評語: 個門面幾吸引嘅,好似好有風味咁!不過佢唔係差,都俾我尋回嗰種四川味道,如果Openrice嘅評級我只係會俾OK,可以一試,服務態度唔差,不過坐得幾迫
地址
太子大埔道70號太子中心地下2B號舖
電話
3482 7878
營業時間
星期一至日: 11:00-22:00
招牌菜
老娘牛肉麵,肥腸酸辣薯粉


text:
講環保日日都講,但係真心以行動證明一切嘅朋友又有幾多,今日真係嚟參觀一下深水埗區的一家樓上餐廳,佢哋實行咗一個叫「社區雪櫃」嘅行動
呢個社區雪櫃就係位於深水埗大南街同石硤尾街交界,一棟唐樓入面上一層就到㗎啦!唔係專登搵其實都冇咩可能會Walkin㗎
喺唐樓門口鐵閘就貼咗餐廳個招牌喺度!要入閘上去就要Call餐廳職員落嚟開門俾你
沿樓梯上嚟都黑,所以行路都要小心D!門口上面掛咗個霍格華茲9 3/4月台招牌,我諗老闆應該好鍾意Harry Potter
門外都有電話號碼,萬一上到嚟摸門釘都可以打電話俾老闆
一入到去真係覺得古典味濃,不過地方唔大,店內坐到十多人,左邊有梳化同埋書櫃,可以喺度坐低睇吓書咁,好有屋企Feel
負責人都十分喜愛英式風格,知道呢度有時會舉行各類不同的活動,好似十二月就有個「漫漫步茶會」可以俾參加嘅朋友嘗嘗正統英式High Tea,不過我今次嚟就冇呢個機會,因為如果唔預約的話,walkin都應該唔會有位
好啦好啦...今次嚟嘅目的係睇吓佢哋點樣做個社區雪櫃,順便教育一下小朋友人哋點樣做環保,不過...
呢個雪櫃會唔會細咗少少...當然環保事無分大小!都要欣賞佢哋有這個誠意去實行
「社區雪櫃」食物分享站,大家都可以隨時上嚟放低及取用任何食物
大家當然唔好求求其其帶D過咗期又唔食得嘅嘢嚟,雪櫃裡面多數都係D儲存期較耐同埋全新未開封的食物
相信呢個地方可以俾到一班愛閱讀愛英式生活的朋友們聚集,同埋可以藉住呢個雪櫃彼此分享,我個人覺得呢個「社區雪櫃」意義比實際用途要大
店主仲養咗隻貓,佢叫「大帝」呀,我好想同佢講,我都養咗兩個大帝呀...仲好辛苦㖭
一個小小機會俾佢哋睇到其實喺香港,真係有好多有心人實行環保,雖然目的唔係話要幫助好多窮困家庭,而旨在培養大家互相分享的精神!
希望下次有機會上嚟食嘢嘆下茶啦
Photo by CANON 5D Mark IV, Len | EF 24-70mm f2.8L II USM
呀劍評語: 概念係好,但係實際幫助未必好大,因為都係熟客仔自己交換嘢食多,幫到真正有需要嘅人我諗未有好大成效,不過始終有好過冇,多個途徑讓人認識環保,珍惜食物!
深水埗大南街202號閣樓(港鐵深水埗站 A2 出口, 步行約7分鐘)
Papillon 簡介
位於深水埗的書店café,提供舒適環境予客人邊閱讀邊「歎茶」,書室會不時舉辦讀書會或文藝工作坊,另可預約作私人聚會.
(以上資料更新至文章當日)


text:
2019年最後一個月 亦係最頹廢嘅一個月
2019年嘅12月所發生嘅實在係太多.當然呢個月入面所發生嘅嘢其實同之前嘅日子都有啲闗係啦.
講返發生咩事先,好多識我嘅人喺最近都知道咗我有depression啦,不過呢樣嘢我都唔怕人知,因為我覺得其實其他人就算知都唔會有咩discrimination嘅嗰啲嘢做到出嚟,但我都想其他人可以了解多啲呢個所謂嘅「病」啦,因為其實好多人主要係唔識同有depression嘅人相處而可能覺得佢哋係有特別需要咁要優先照顧咁,prejudge咗佢哋係會情緒勒索其他人嚟達成自己嘅目的咁.我唔否認有時候係真係會用盡一切嘅手段嚟去達到人際上嘅目的嘅,但其他範疇嚟講呢,我就冇咁嘅精力同時間去做啲咁嘅嘢.以我為例,其實自己喺呢段時間入面其實最睇重嘅就係人際關係,亦都係因為睇呢樣嘢睇得太過重而令到自己行咗去一個冇回頭路嘅深淵入面.
先講返自己,其實我喺呢個月入面都黽係翻咗大約佢4-5日學左右,咁其實係咩事呢,其實主要係因為我自己今年Q4嘅時候心情都好似係一直喺一個比較低落嘅位置啦,個人真係好冇動力,見我咁耐冇update過個blog就睇得出.翻學,又冇心機去上堂,又會見到自己俾人搞marginalisation,一個二個爭住同我割蓆,咁嘅狀態,仲要每一都面對咁嘅嘢,其實唔好話係我,我覺得任何一個人遇着啲咁嘅嘢同樣都係會好似我咁panic.踏入聖誕嘅日子,終於叫做正式咁開始放假,但每日嘅routine就係朝早一早起咗身啦,但又冇動力去做任何嘢,同逃避現實一樣,一起身就走翻去繼續瞓過,重複一次,兩次,三次⋯⋯直都自己真係頂唔順咁,先會真係起到身,仲要因為每晚都依然發好多好多嘅夢,搞到我日日都係瞓完好似冇瞓過咁嘅狀態,每日真正起到身嘅時間冇一日係早過十一點,一般嚟講仲要喺十二點之後先起到身,咁嘅樣,真係橫睇掂睇都唔覺得會點樣有動力法.至於瞓呢,其實我都好想瞓,每日十一二點嘅時候都會用Benzodiazepine嚟稍為放鬆自己嘅心情同幫助自己瞓覺咁啦,有趣嘅係咩?就係我每日都要去到朝早五點先有睡意,大佬,我瞓又唔係,起身做嘢又唔係,咁你想我點先.
其實我都有安排啲嘢俾自己去做㗎,-好似去邊度邊度玩呀,影相啊咁,但最失敗都係自己嘅動力始終都係唔夠,永遠都係臨門一腳先會發現自己咁嘅狀態根本乜都做唔到.明明有好多嘢係自己想去做,但偏偏喺呢段期間我就完全冇動力去做任何嘅嘢,真係覺得有啲失敗.
其實我喺兩年幾之前係已經有啲咩心口痛呀嗰啲depression嘅特徵㗎喇,不過其實自己又冇試過從呢個方向去諗過,依家諗返其實同自己嘅可能係學習能力高咗都有啲關係.畢竟以前嘅自己讀書都唔係嗰批可以去到頭20%嗰啲人嚟,但自從嗰年可能自己俾到自己一啲壓力,令到個成績先叫好啲.不過我個depression最初其實係喺家庭嗰個方向度嚟,但因為當時個depression都唔算嚴重,所以反而可以帶到啲正面效果出嚟.
但係喺近呢三個月嚟因為我自己都有啲唔係咁愉快嘅嘢發生咗啦,所以呢個keep住喺度潛伏咗好耐嘅depression就快始嚟料了.冇動力啊,失眠,工作效率低呢啲就真係好基本,差唔多個個depression患者都會經歷呢啲事情.但我嘅工作效率已經係低到接近乜都做唔到咁.食慾又係啦,一時會好唔想食嘢,一時又不停咁食,連我自己都掌握唔到下一秒會係點樣嘅情況.
同埋就因為嗰件事件時至今日我都形容為尚未解決啦,所以去到今時今日都仲係帶緊好多問題俾我啦,令到depression帶嚟嘅影響無限咁放大咗.每一日都會喺個腦入面係咁loop呢件事,去重新分析一次件事啊,思考返過去所發生過嘅事,去不停嘗試搵出事件嘅真相.不過其實都諗過咗多次,諗咗咁長嘅時間,就會發現期實真相呢樣嘢一早就失咗踨.而當你個大腦日日都係唔肯放過自己嘅咁,日日都逼住自己去諗呢啲嘢嘅時候,諗返起以前開心嘅回憶,再對比而家,俾人粒聲唔出咁割咗蓆,真係都仲會好hurt好有嗰種「痛」嘅感覺.不過隨着時間流逝嘅係,個心越嚟越攰,攰到嘅程度係明明一啲嘢係好傷心令到自己好想喊出嚟嘅,都己經攰到唔想再喊,呢種嘅感覺就好似自己去feel嘢嘅ability俾人takeover咗.失去咗感覺嘅能力,咪變咗日日喺度黑口黑面咁,因為感受呢樣嘢早就死咗.
無可否認,呢段期間的而且確係有開心嘅事發生過,但喺呢段日子入面對於䦒心呢樣嘢好似有新嘅解讀.以前以為開心就好單純係開心,但我最近先發現,其實係人將自己嘅喜悅向其他人分享先會得到快樂.當你嘅喜悅係要藏在心入面,冇一個可以俾你分享嘅對象嘅時候,你嘅喜悅只會被轉化為空虛同埋孤寂,即係同你身邊缺乏一個可以同你分憂嘅,互相可以分享到喜悅嘅人的話,無論你嘗試去做啲咩嚟去令自己開心,都只會係白費氣力.
自己另外一樣會驚嘅嘢就係好擔心如果自己嘅思考能力係從depression嗰度而嚟嘅話,假如真係醫得好嘅話,會唔會隨之而消失呢?
一單嘢,拖咗成四分之一年,其實自己已經覺得好exhausted同panic,對未來會有擔心啦,唔知真係返翻學嘅話,啲人會用咩眼光嚟睇自己呢?個marginalisation係咪仲發生緊呢?我同佢之間嘅呢一件事,仲有冇修補嘅可能性呢?雖然老實講我就唔抱太大期望嘅,因為每一次嘅期望都只會變成自己嘅失望.唔想令自己一次又一次咁去受傷.
加上呢件事到依家都係懸而未決啦,其實佢日日都會令到我有好多嘅emotion induced咗出嚟.同埋依家自己都唔會同人講,一嚟就係講到口都臭,二嚟就係覺得其他人根本冇可能幫到自己,不如將啲問題留返俾自己一個好過.無謂煩到其他人,人哋根本冇責任要幫其他人解決到佢哋嘅問題,同埋都廢事影響其他人嘅心情.同埋好主要都係唔夠信人,都依然好驚人哋會幫真實嘅自己落好多嘅標籤俾自己.
最後講返,好多有mood disorder嘅人係特別重視人際關係,唔係全部人,而一般而言都只會係一個人,算係對嗰個人特別依賴.唔知我係BPD定係其實都係depression入面嘅一啲症狀,有個連登Post有提到BPD嘅患者係會用盡一切方法去留住個段關係,以我個人而言試過send千字文嗰啲嘢啦,自殘,自殺都唔係未試過.唔怕講埋就係我兩次入院都係因為suicide attempt而被人送入去啦.(至於點解會俾人發現呢?我都好有興趣知)
有抑鬱同bpd 你問我答 #14
BPD一般嚟講都係唔識同人建立健康嘅關係,好多時源於經歷家庭嘅創傷或者背叛,比如離婚咁.BPD嘅人格無問題,係同人建立關係同對自我嘅價值好低出左狀況.
呢個comment其實真係講中晒我,建立一段關係,其實可能對好多人嚟講好容易,但事實上係我根本連踏出第一步之前已經有好多猜想,例如可能對方會點樣睇自己嗰啲,所以我自己根本唔會主動同人撘訕,識人,所以會特別重視自己現有而可信任嘅關係,而我嘅情況係好死唔死你最視嘅嗰個人話走就走.
- 無法忍受被人拋棄,一旦發生,會有激烈反應.
- 有自我認同障礙,自信心低或過度自信,因此影響人際關係.
- 情緒低落時,會有自我傷害及放縱的行為,例如:飆車,瘋狂購物,傷害他人的衝動.
- 會藉由輕生,自殘等威脅他人不得結束情感關係.例如:情殺.
- 情緒失控時,憂鬱,焦慮情緒會持續數小時.
- 害怕孤單,經常有空虛感.
- 在瞬變中,出現與壓力有關的妄想,或嚴重解離現象.
所謂情緒勒索就係會用盡一切嘅辦法嚟留住佢,但估唔到呢一次真係留唔住,對我而言其實真係致命打擊嚟.
依家個人嘅身體Physically勉強叫個仲生存緊,但個心可以話已經俾人扼殺咗.
不過佢都未必知我仲有BPD啲Symptoms.我未見到相關嘅Post之前都唔知,去到依家先發現同分析返自己啲行為,至發現自己中咗BPD嘅Symptoms.
下次去覆診再問下.
如果佢知我有BPD,佢又會唔會返嚟呢?
係,走係佢嘅權利,但有冇人考慮過我有以上列出嘅問題同風險?冇,因為根本冇人當過我係人,只係一個可以用嚟過橋嘅工具嚟咋嘛.
Ref:
- 有抑鬱同bpd 你問我答 -- https://lihkg.com/thread/902100/
- 邊緣性人格障礙 - 維基百科 -- https://zh.wikipedia.org/wiki/%E8%BE%B9%E7%BC%98%E6%80%A7%E4%BA%BA%E6%A0%BC%E9%9A%9C%E7%A2%8D


text:
依單嘢都係呀叔以前去補習學返嚟,背後有好多理論,首先我哋睇吓考卷嘅考生須知先.
本卷為歷史資料題,全部試題均須作答.每題佔分於題末括號內顯示,用以提示作答所需之篇幅;答案長度可為一小段或若干小段.
倘若試題設有分題,考生必須相應分部作答,否則可能被扣分.
答案須寫在答題簿內,每題(非指分題)必須另起新頁作答.
每題於題首處標示該題所涵蓋的課題.
依個章節集中睇第一點,所有題目都要作答之外,每條題目嘅分數意思係提示作答所需之篇幅.好啦,學校老師實教你兩分一個論點,咁所以四分題目就要寫四個論點,是唔是?概念上係啱,亦都係考評局嘅講法.之但係,我哋係考試研究者,咁所以我哋唔用一般坊間大眾眼光去睇依句說話.
先諗吓你去考試有唔同背景嘅人去考,有英中,有中中,有自修生,有日校老師,有補習老師,有大學生,咩人都有.我問你,你寫一個論點定係我寫一個論點快啲?既然係咁,考試係唔公平,是唔是?係,你用兩分一個論點角度去睇就係,因為有些人操練比你多,資歷比你多,例如好似我咁寫個論點實快過你,換言之,係比你理應用更少時間就完成咗份卷.
不過考評局會話你知考試制度係公平的.因為分數提示唔係講緊論點數目,反而係你嘅作答時間.我想問,依個世界有冇人係一日有廿五個鐘?無呀嘛,既然是咁的話,每個人入考場一刻所擁有嘅作答時間都係一致.如此睇嚟,我就結論出一條公式:
總考試時間(120)➗總分數(60)=每條題目理應運用時間(2)
亦即係每個補習老師都宣傳嘅口號,兩分鐘答一分嘅題目.
再講多幾句廢話,雖然你哋相對少經驗喺學校考試,都唔知係好事定係壞事嚟.但我可以同你講考歷史最常見兩類學生,一係早就本著放棄狀態,大約開考半粒鐘至一粒鐘之後就停哂手,去吓廁所,瞓陣覺,畫吓公仔等收卷過日神.另一類就係寫到張枱震哂,喺佢前前後後嘅考生就麻煩啦,都唔知條友嚟緊考試定係做裝修,極大動作勁滋擾.最頂癮係佢哋考完試通常都係講句,頂岩岩寫漏咗個論點,差一條分題唔夠時間做呀救命.
我用過來人身份同你哋分享,上述兩種考試狀態都唔係一個好嘅表現.考評局唔係傻㗎嘛,好人好者做咩要整份卷係考兩粒鐘,而唔係考四粒鐘,六粒鐘,八粒鐘?就因為佢哋認為一個有手有腳有溫書有腦袋嘅人,係能夠用兩粒鐘就做哂份卷.你開考唔夠半粒鐘就做完,即係代表咩?講緊你有好多內容散略咗,答案完完全全唔完整,麻煩返去溫吓書出年再嚟過啦.你考試結束都未做得哂所有題目,咁又反映緊啲咩?話緊你好似我依家咁,寫咗極多廢話都唔中論點,難比分你啊哥仔.
最理想嘅作答時間,就係考官宣布考試結束嗰陣,你就啱啱好寫完最後一句,咁就完美啦.問題係,點樣去控制點樣去拿捏?
一來係經驗訓練,大哥你依家得個諗法,唔操練就紙上談兵.現場環境變化咁大,你遇到條熟手嘅題目,跟你遇到條六神無主嘅題目,係可以兩個唔同嘅表現嚟;
二來係電子錶,由於我們係一個個人,人就是有缺陷,仲要係好多好多好多嘅缺點.所以我哋唔相信自己,唔相信有能力克服唔識得答嘅題目.反而,我哋將一切交比時間.無論我答得幾順,定係答得幾濕滯,我都會喺指定時間內完成,一夠鐘就彈去下一條.
記住,一時嘅光輝未必係永恆,就算你肯定自己嗰條題目拎硬滿分也好,夠鐘就要鬆手落去條新嘅題目.最簡單嘅道理,就是你歷史5**也罷,中英數通識是但一科唔夠3322,都係入唔到大學.考試制度,正正就係要訓練我哋成為一個聽教聽話嘅乖仔乖女啊.


text:
大家都知道一肥就會毀咗所有,但係面大又會點呢?假如你擁有一張大臉,即使你嘅身材比較勻稱,都會俾人一種你好肥嘅錯覺.你敢唔敢同其他人影合照呢?唔敢,因為臉大.你敢掀起自己嘅瀏海嗎?唔敢,因為臉大.
最近日本開發出咗一項新嘅「科技」,只需要兩條普通橡筋就可以瘦面.
兩條橡筋?無錯,而且仲係女仔用來綁頭髮用嘅普通橡筋,並唔係擁有特殊功能嘅橡筋.我們首先要做嘅就係將橡筋綁係自己嘅耳仔度.一定要注意,耳仔一定要有一種繃緊嘅感覺先係最好,無嘅話就要調整橡筋.
僅僅需要10分鐘嘅時間,我們不妨睇睇下面呢個對比圖,變化真係好明顯.感覺臉部明顯小咗一圈,並且線條都向上提升,特別係下巴個個位置變化最為明顯.係10分鐘這麼短的時間內,就能將包包面變成V面.係唔係好神奇呢?
雖然睇起嚟好有效果咁嘅樣,不過用呢個方法瘦臉仲有一定嘅安全隱患,當橡筋過緊,耳部嘅血液就好有可能被勒得血液循環不暢,最後有可能會導致面部癱瘓.所以呢個方法都唔太提倡使用.
大家如果想瘦臉都係揀返啲比較靠譜嘅方法,注意自己嘅飲食習慣同睡眠,進行臉部按摩等,防止臉部浮腫.此外呢,想要快速讓臉部顯瘦,咁就要試下Doublo-S HIFU 緊緻V面提升療程啦!HIFU技術已通過FDA認証,還獲得韓國KFDA,歐盟CE認証.Doublo-S HIFU係公認為市面上No. 1韓國HIFU儀器.HIFU以高能量聚焦超聲波技術,精準激活皮下深層組織SMAS(4.5mm) 嘅膠原蛋白增生機制,達至緊緻肌膚,面部拉提,即時見效.


text:
嚟到旅程o既尾聲lu,但都仲有另一個高潮,就係去Yala National Park參加safari啦﹗其實呢個都係當初想嚟斯里蘭卡旅行o既其中一個目的,所以都好期待啊~
先一日報好名參加天矇光出發o既safari,五點幾就要出大堂集合啦,好在酒店都安排少少小食咖啡茶俾大家填填肚子至出發~ 閱讀全文 →
一早起身,我哋要收拾細軟準備出發去Yala了﹗當然出發前都歎番個靚早餐先啦~
我哋住嘅Aqua Zen房,連度門都非常型格﹗ 閱讀全文 →
接住落嚟o既行程我同爹媽姐就分道揚鑣啦,爹媽會係新加坡探美姨一家遊覽幾日,家姐假期結束咯,返去陪下姐夫,好似趕住返去睇演唱會添﹗至於我同day呢,我哋會留係斯里蘭卡多幾日,去埋南部o既部份地方﹗當初話點解會有意思去斯里蘭卡呢,除咗睇過旅遊書入面大象孤兒院o既象象係河邊沖涼嗰一幕好深刻之外,另一樣就係佢o既多樣化了,其實我不嬲都好鍾意去陽光與海灘o既地方,今次既可以睇下文化古蹟,又有靚海灘,之後仲有得睇動物添,一次過滿足晒幾個願望啦~
大家可以睇睇地圖,我哋之前係可倫坡(即國際機場o既位置),包車坐咗大概兩個鐘頭車到達我哋住兩晚o既Talpe,其實Colombo以北同以南o既西海岸線都係沙灘,所以沿海都有唔少beach house,resort咁,大大小小豐儉由人都有,落到去西南部左下角o既城市Galle係斯里蘭卡第四大城市,繼Colombo,Kandy同Jaffna之後,所以我哋選咗Galle附近o既Talpe嚟住,既有南部o既海灘,亦可以感受一下Galle o既殖民風情(留意下一篇blog就會多啲介紹咯~),而且亦少少順路咁去埋我哋最後一站o既Yala National Park,所以呢個地點都好滿意~ 閱讀全文 →
我哋離開Galle Face Green,去下一站Pettah Market,根據旅遊書介紹,Pettah Market乜都有得賣,包羅萬有,咁去旅行當然想睇下人地地道o既生活啦~ 呢張相有趣o既地方係,一家人五個人一齊去旅行,一人拎住一部相機/手機,結果就會咁…大家都影影影,影埋啲差唔多o既角度,呢個都唔緊要,但返到去睇相睇到嘔﹗﹗我而家揀啲相嚟寫blog都係開住三個folder嚟揀o架~ 其實我哋都唔係好sure Pettah Market究竟係一座building定係一啲露天o既攤檔,所以落咗tuk tuk之後都左望右望睇下有冇hint… 閱讀全文 →
真係未試過隔成一年有多先補番篇blog,但本著遲到好過冇到,我點都要完成﹗上回講到我哋長途跋涉由Nuwara Eliya搭咗超長途火車返去Colombo,返咗去Lake Lodge酒店已經成個人散晒,除咗可以上住網(饑渴已久)等食晚飯之外,乜都做唔到啦~
起咗身周圍行下先,因為呢間酒店我哋只住一晚,爹媽姐今晚就離開斯里蘭卡啦,爹媽會係新加坡stay幾日探探美姨一家,家姐就會直接返香港,而我同day就會係斯里蘭卡留多幾日,遊覽一下南部,所以食埋個早餐就check out o架啦~ 呢個半open o既area就係我哋食dinner同早餐o既地方,雖然酒店唔算好大,總有十幾間房啦,但咁樣o既用餐區域佢劃分咗幾度,咁就各個家庭可以自成一角啦~而間酒店處處都睇到悉心佈置,有時尚優雅o既感覺~ 閱讀全文 →


text:
「香港」
香港再出發?出發去邊?其實真係要幾咁老土嘅人先至會諗啲咁老土嘅嘢?我諗都係得啲無聊人先至會做!如果你問香港人想出發去邊,我諗而家好多香港人最想嘅就當然係出發去旅行啦!好老實講其實要轉型,要再出發嘅人都已經出發左!我諗只有固步自封同依賴傳統經濟嘅人先至仲未諗到點出發!要重新開始嘅人係唔會因為逆境而停步,反而係加快咗佢哋嘅腳步!
「創意」
香港人真係創意無限!一個 Logo 就可以發揮到咁多嘢!其實問題歸根究底係設計本身,而老實講邊個設計個 Logo?一個 Logo 真係可以影響一個品牌同好多相關嘅嘢,真係唔可以睇小佢.之所以有咁多二次創作,原因好簡單,因為個 Logo 過份地簡單.用藍色個原因就好明顯啦,但係個 Logo 想做到飛機起飛嘅感覺,但係點樣睇都將個 V 字掉轉咗,再加一個箭頭係入面咁囉.想再出發都唔好咁懶惰啦!唔知用咗幾耐去設計個 Logo 呢?
「出發」
香港嘅核心問題都唔係一時三刻可以解決到,當然有人會話自從上年嘅反修例事件開始已經受到影響,再加上突如其來嘅肺炎,導致香港處於嚴重經濟衰退嘅環境.只不過香港人最叻嘅就係執生!只要肯試肯做嘅,大家都會搵出路.而過去所謂嘅乜乜大聯盟真係多不聲數!次次都係虎頭蛇尾,將啲嘢吹到好大,好有目標,但係你再睇,其實所謂嘅牽頭咪又係同一班人!


text:
(好,繼續開始)好(點會彈罐啤酒出黎架)唔好理我啦輕鬆D吖嘛好,今日呢,同大家分享下因為我家姐聖誕的時候買左個我最鐘意的C.T佢買左個 Night Cream
比我,哩個都唔平咖我上網睇過呢,原來佢50ML呀講緊都要1000幾架蚊架,咁如果你地對CT哩個牌子有興趣但又捻緊買唔買的話呢,就繼續睇落去啦咁會見到我哩個位置有少少敏感粒哩個位置有D泛紅的咁我都希望哩個Cream可以幫到我手解決以上的煩惱依家試下個面霜的質地喇怇係有個蓋仔的哩個設計幾好好鍾意的,因為佢係好 WOAH衛生你地睇唔睇到啊超級超級傑啊哩個好,試上手先試下個質地先未試過咁潤的面霜咁樣既我拎多D比大家睇下個效果先怇傑的程度呢另我捻起一D本身可以?????的野出黎勁潤囉.係咁樣架大家見唔見到我係到彈跳緊啊OK,推開怇睇下咩效果先怇呢,唔係我最鍾意的質地黎的原因係咩呢?因為怇勁潤,
我自己本身的皮膚係混合性偏油嘅,咁當然啦而家年紀大左d 啦.皮膚就有少少偏乾?但係我都覺得我都未必要乾到去到咁令嘅效果囉佢令到我覺得好似搽咗吳剛師傅嘅油係上面咁樣嘅..
OK咁Anyway既然我屋企人買咗俾我咁我就梗係用下啦咁首先我會點開佢先咁我點開咗啦,之後呢我就會向上搽,所有嘢都係向上搽原因係佢做過一個Test呢係100個用家啦佢個sample size.有36%人覺得皮膚即時提升同埋有firming效果嘅,咁你都知地心吸力咁嚴重咁我地搽的面霜都係提升緊致X100000..
提升緊致..水潤水潤QQ彈彈X1000000..
咁所以要向上搽向上搽X1000000跟住之後呢就用手指擺係哩個位我當係咁樣啦之後呢就咁樣咁樣.咁樣.咁樣(咁樣X100)拉起佢拉起佢上到太陽穴..
(拉起佢X1000)跟住之後臨尾呢,哩個勁呀哩個, 佢有個花朵㗎叫做Charlotte TipCharlotte Tip,哩個Tip係可以咁樣(彈下x1000)等佢吸收得快d
既唔知你哋感唔感覺到呢佢個個質地係鏡頭之下...我自己呢feel呢,就feel到佢係極度潤好似有一舊野包住我塊面咁樣樣就快窒息啦今日介紹就係哩一個CREAM
喇咁其實呢,我覺得佢50ML官網見到係賣$1000幾蚊既咁佢的質地係幾潤嘅有少少似蜂皇漿嘅質地嘅.因為我之前用過我自己就麻麻地不過我都會keep住試嘅,咁如果你想睇下我試完的效果係點樣咁我就2個月之後同大家做一個review咁大家睇下有冇唔同喇咁今集講住咁多先,咁如果你地有興趣的話呢記得subscribe 同訂閱我的channel啦,我哋下次再見啦YO依家係完全黐住Xyz係唔走係超潤的咁所以我搽完之後都係要搵紙巾再印第二次得喇哩個


text:
踏入2021年,呢到先祝各位讀者新年快樂!個個都心想事成先~上年香港經歷咗咁多風風雨雨,發生咗咁多事,大家時間好似停頓咗落嚟.而英國喺上年七月都正式開始放寬BNO持有人移民去英國嘅門檻.
唔少香港人都因為唔同嘅原因而考慮離開香港呢個家園,去英國重新生活.決定咗出發嘅讀者可能呢個時期都已經搵緊去到嗰邊嘅衣食住行資料,做足準備,都起碼煩少樣嘢先.有見及此,港究專員都搵定一部份嘅英國資料,方便大家提早做定功課.唔駛去到先急急腳搞嘛.
今次我哋會介紹錢銀方面先,方便大家可以調動自己嘅資產過去.
正所謂三軍未動,糧草先行.之前都教咗大家點樣將香港嘅資產射去外國,我哋港究專員都有介紹過用Transferwise射錢出去.而Transferwise本身就唔止射去英國嘅,仲可以射去唔同國家添,有興趣嘅朋友可以參考吓我地另一篇有關Transferwise嘅文章,入面有更加詳細解說:(Click圖睇教學)
去到英國,都點要有個戶口,你先可以轉到啲錢過去架嘛,我哋就會介紹一個位於瑞士嘅低門檻離岸戶口,係用香港地址,護照都申請到嘅Dukascopy,畀你將香港啲錢轉過去,到真係去到嗰邊落地,先再慢慢搞當地嘅本地銀行戶口都未遲吖.而且,英國大部份都用contactless嚟做付款方式,有張外國嘅contactless debit card放定英鎊,總比直接用香港信用卡連埋手續費平得多.加上佢可以直接入落Apple Pay/Samsung Pay,咁就唔怕張卡唔見啦~想知多啲就撳下面張圖睇我哋港究專員寫嘅教學文啦:
除咗一般考慮嘅資產轉移方法,讀者可以考慮吓用加密貨幣,買入穩定幣,例如USDC或者USDT,呢兩個例子都係喺加密貨幣入邊叫錨定穩定幣,直接同USD掛勾.USDC係ERC 20標準由美國交易所巨頭Coinbase同高盛集團旗下嘅Circle公司開發,兩間公司都係受美國金融機構監管,而每一個USDC都被保證要求由相對應嘅美元作為抵押,即係1 USDC 掛勾真實 1 美元.USDT則由另一間公司Tether發行,都係同美元完全掛勾,維持同美金1:1嘅兌換率.USDC同USDT都不受市場波動影響,類似法定貨幣嘅避險貨幣,最緊要嘅係,只要撳一個掣,係撳一個掣.你就可以將手頭上嘅錢輕鬆轉出去.有興趣嘅讀者可以參考吓我哋另外兩篇文,有關購買呢兩種穩定幣嘅交易所資料及有關將USDC同USDT轉換成法定貨幣都係用交易所嚟處理架!(Click圖睇相應平台註冊教學)
如果仲未用得著啲美金儲備嘅,可以考慮下用手上嘅USDC或者USDT嚟賺取被動收入!港究專員誠意推薦Celsius Network,佢相當於加密貨幣嘅銀行.Celsius Network 係一個加密貨幣嘅收息及放貸平台 (都可以借錢,不過港究專員無試過,就唔為大家介紹啦),無論你存入幾多加密貨幣,都可以每個禮拜一收到高達12% p.a 嘅回報,勝在夠穩定.Celsius現時 (2020年12月) 共有24萬會員,平台正管理近USD33億嘅資產.並榮獲《福布斯》評為2018年十大加密貨幣新創公司之一.大家最關心嘅點樣操作同埋安全性問題都一一寫晒喺我哋另一篇文度,想睇就即刻撳入去下面張圖啦!
唔想煩咁多,只想輕輕鬆鬆咁入錢落去,去到外國當普通VISA debit 卡咁用住?或者之後等疫情完咗去旅行,方便周圍用?定係當每個月入少少錢買加密貨幣 / 法定貨幣當儲錢?港究專員建議你不如考慮吓由獲得MasterCard首間認可嘅加密貨幣簽帳入門卡啦!想知多啲?你識做嫁啦~
錢銀上嘅介紹就大致上係咁樣,應該可以滿足大部人嘅要求架喇,想知有關英國比較生活上用到嘅Apps介紹,就要留意我哋嘅英國生活實用App大推介:
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!如果想分享 / 更快收到各種優惠著數,歡迎加入我哋港究Telegram討論區.仲有唔好漏咗Follow Kong’s Cult嘅Facebook同Instagram專頁啊,你哋嘅支持同意見絕對係我哋港究專員繼續發掘著數嘅動力,下次見!


text:
大埔滘
大埔滘(英文Tai Po Kau)係香港一地,響大埔以南.大埔滘主要有大涌四條,聚埋流入大埔海.佢個名來自涌口叫大埔滘嘅村,佢哋見呢處近大埔,而涌口匯集,就叫佢做滘,叫大埔滘.家下嗰處重有大埔滘老圍同大埔滘新圍.呢處曾經有火車站同碼頭.
因為呢區比較周圍出名,由呢處北到大埔新市鎮一帶,起咗啲樓,都當係大埔滘地方.
地理改
大埔滘之所以成滘,係因為佢對上係個大谷,畀佢可以有四條涌合流.
村改
大埔滘有老圍新圍.大埔滘老圍(Tai Po Kau Lo Wai)喺滘東,原本就咁叫大埔滘,後尾分支,滘南開大埔滘新圍(Tai Ko Kau San Wai).
交通改
英人起九廣鐵路嗰陣,經過呢度.佢哋響度大埔滘東北岸邊,起咗大埔站,後尾個站改名大埔滘站.個站側邊,曾經有大埔滘碼頭,去到大埔海各個地方.到1970年,個站拆咗做九廣鐵路員工宿舍.碼頭無咗個站,同埋鄉郊人口息微而沒落.碼頭後尾因爲起吐露港公路填出,向東移到新岸.
呢處交通主要靠大埔公路,分段名叫大埔滘段.條路響大埔滘山上,南通沙田,九龍,北通大埔,粉嶺.大埔公路係廿十世紀初起嘅路,灣灣曲曲,又窄,唔啱現代公路標準.所以沙田到大埔之間,開多條吐露港公路.公路經過大埔滘,同九廣鐵路並排.之不過車唔停大埔滘,交通始終都係靠大埔公路.


text:
挪亞方舟係我一直都想嚟但係又遲遲都未嚟過既地方, 因為個個朋友都同我講冇咩做,我就想嚟見一見架大船同埋影張招牌相! 直到今次有個機會公司有得買挪亞方舟buffet既優惠券,所以可以順便嚟呢個地方!
我哋好早去到,睇吓時間表第一個節目就係小白兔講故事,
原來隻小白兔係咁既樣~ 原來只係一班小朋友係裡面聽姊姊講故事,
唔知係咪講故事既都係parttime,所以好似唔係好專業, 剩係講俾坐最前個d小朋友聽咁! 聽完故事同佢哋影番幾張相之後,
表哥就嚟到啦! 我哋先去醫飽個肚食lunch buffet先!
不過要同表哥一齊係門口影番張到此一遊照先!
個buffet我覺得幾好食,環境又靚!不過最遺憾係冇生蠔囉,其他嘢係lunch嚟講我覺得都OK好食
小朋友就對buffet冇咩興趣,只係掛住想畫畫!
之後食完就係附近周圍影吓相咁,佢D動物POPS都整得幾靚,有D好似真!
跟住我哋入咗去船既3-4樓望吓!呢層係有好多間不同益智遊戲的房,
整體都係行到入每間房望兩望就走,可嚟可唔嚟!
不過唔嚟就真係冇咩做,叫做有粒鍾俾小朋友係度玩吓積木咁囉!
最後停留咗喺呢間玩積木既房裡面最耐!
最後出番去門口附近的遊樂場仔玩吓影埋相就走了,
其實真係冇咩太值得嚟,佢哋真係要搵番多幾個有實力既Service Provider合作先得
最後番去個兒童遊樂場玩多陣就離開lu....
Photo by CANON 5D Mark III, Len | EF 35mm f/1.4L USM
呀劍評語: 因為真係冇咩嘢玩,如果唔係嚟食個buffet, 同埋為咗同班動物影吓相, 就真係可以唔嚟!
呀劍貼士: 所以我建議大家如果嚟都係連埋buffet一齊會比較好, 個失落感會冇咁大!
挪亞方舟簡介
挪亞方舟係一個模彷聖經中的挪亞方舟外型設計, 以教育關愛等概念經營的主題公園, 配合鄰近的馬灣公園, 帶來blablabla...抱負與使命!(講真係都最緊要好唔好玩囉!)
巴士 (NR330, NR332, NR331) 等等
電話
3411 8700
http://www.noahsark.com.hk/tra/venue1a.php
(以上資料更新至文章當日)


text:
曾經畀封新一代「TVB咪神」嘅34D張秀文(Sammi),擁有導彈般身材,2010年參加香港小姐獲得亞軍,之後獲得高層賞識加入TVB,正式進入娛樂圈.
入行多年,喺劇集度見到佢身影少之又少,最多就系客串角色.
不過,擁有34D強勁胸器加甜美笑容嘅佢,喺節目以三點式施展一招胸壓水泡,俘虜無宅男,成為新一代TVB宅男女神.
張秀文成為咪神,裙下之臣雖眾多,包括曾經傳出有珠寶大王力追,但佢就心有所屬,情傾亞洲鋼門仇志強之子仇耀斌(Victor),一位破產經紀人.
因仇耀斌嘅占有,唔畀女友接太多暴露嘅工作,所以近幾年張秀文嘅風頭畀其它人蓋過,而佢就被安排多接外出嘅司儀工作.
喺一檔真人騷節目上,張秀文剖白自己初入行嘅辛酸史,最艱難時銀行戶口得56蚊.
以前生活都成問題嘅時候,張秀文就屈就喺家姐屋企,梳化,兒童床都瞓過,當時連出鏡嘅衫都要喺淘寶買.
近年,張秀文終于意識到自己嘅優勢,得到唔少監制導演賞識,喺唔少劇集上都有重頭戲份.
兼夾,佢同前經理人仇耀斌(Victor)拍拖七年,較早時正式分手.
張秀文再度開放單身市場之余,收兵唔分男女.
佢畀影到夜會尹子維,二個人喺酒吧單獨見面,四目交投互相過電.
而日前張秀文又畀記者影到與一個同性密友甜游旺角,二個人行街消遣旁若無人.
同性友人作為三陪友人,陪玩陪吃仲陪畀錢,成功哄笑單身張秀文.
Like MisshkNews Facebook!不出门也能知天下事~


text:
重播經典劇集《鬥氣一族》,勾起唔少當年回忆嘅同时,第10集客串飾演李家聲同學嘅黎耀祥就引起關注.黎耀祥喺劇中凈系喺第10集出現,臺詞同鏡頭都好少完全系屬於龍套角色.當時無人諗到佢會成為往后TVB嘅收視福將,更加會成為TVB嘅三屆視帝.
據悉黎耀祥自細就對表演好有興趣,讀書時仲參加咗唔少學校組織嘅戲劇,話劇演出.老豆思想保守,唔同意做演員.喺1983年畢業之后黎耀祥揾咗份喺TVB營業部做節目編排文員工作.
然而夢想直冇放棄.喺工作之余,佢參加咗演藝訓練課程班,一路返工,一路學習表演.
喺培訓班中,得到導師李添勝刮目相看,覺得佢好有天賦,喺導師嘅舉薦下,黎耀祥如愿嘅喺1986年簽約TVB,從而正式踏入演藝圈.
喺80年代人才濟濟嘅TVB,黎耀祥好難企定腳.入行多年,都得唔到TVB力捧,幾乎都系二打六角色.好似80年代末嘅《我本善良》,《天涯歌女》等經典劇集.
都話機會系益有準備嘅人,黎耀祥一直默默努力,不停進步.開始飾演啲男二,男三嘅角色.直2008年,黎耀祥憑借《秀才愛上兵》嘅出色演出,獲得當年萬千星輝頒獎典禮嘅最佳男配角之后,佢事業開始迎來春天.
之後喺佢同鄧萃雯合作嘅《巾幗梟雄》同《巾幗梟雄之義海豪情》兩部劇中,飾演嘅柴九同劉醒兩個角色,都畀黎耀祥刻畫得淋漓盡致.連續兩年奪得TVB視帝.而劇中嗰句“人生有幾多個十年”做咗近年嚟港劇嘅經典臺詞之一.
據悉黎耀祥嘅前妻同佢拍拖十年兼夾青梅竹馬嘅女友.當時黎耀祥為咗圓父母嘅期愿而選擇結婚,但兩人結婚唔到一年就離婚.同時黎耀祥仲大贊前妻系個賢良淑德嘅好人,而將離婚嘅責任全部攬喺自己到.
第二段婚姻系黎耀祥同老婆梁耀蓮,結婚22年,兩人有一個21歲仔,兩夫妻都系圈內出咗名模范夫妻著實令人羨慕.
今年已經55歲黎耀祥,近年嚟選擇將工作重心移往內地發展.喺內地雖然由男主角淪為配角,但黎耀祥都毫無怨言.后生嗰陣愧對咗前妻,但黎耀祥勇于承擔錯誤兼夾對現任老婆嘅照顧都系無微不至.祝福黎耀祥事業發展得越嚟越好,成家人都可以更加幸福!


text:
「階段」
要成功要經過六個階段?當然首先要確保自己可以生存落嚟,如果唔係講乜都無用!沉潛等待,堅持落去,因為成功係需要時間.要肯定自己過去所累積嘅經驗同實力,要記住自己比想像中更強.要假裝成功,但係假裝成功,唔等於講大話,亦都唔係裝俾人哋睇,而係俾自己睇.好多時會同人比較,但係真係唔好同已經成功嘅人比較,因為好容易令自己陷入自我批判嘅負面情緒中!
「成功」
係最需要正能量嘅時候,睇到一位朋友嘅分享.成功嘅企業家必經嘅六個階段!睇完都真係覺得每一日都過緊篇文入面嘅嘢.正如文章所講,如果覺得提唔起勁工作或者想要放棄,就係讀嗰篇文章嘅時侯.所以我將佢紀錄落嚟,希望之後遇到同樣問題嘅時候可以提醒自己.因為要知道嗰啲負面嘅情緒和壓力,都係邁向成功嘅必經之路.雖然唔知幾時會成功但係應該離佢唔遠掛!
「撐住」
撐過成功之前嘅挫折低谷真係好似形容現時嘅情況,係追尋成功嘅過程中,通常都會碰到掘頭路,低谷和懸崖嚟三種狀況.遇到懸崖或者死胡嘅同時,應果斷放棄,嚟個係贏家懂得見好就收,經常見風轉舵嘅策略.如果遇到嘅只係低谷,咁就必須評斷係唔係應該投入所有嘅資源及時間,堅持下去,以獲得最終嘅成功.而成功人士同一般人唔同在於佢哋能迅速脫離掘頭路,並在遇到低谷時保持專注,全力以赴,因為他們知道障礙愈大,突破障礙後獲得的報酬就愈驚人.
Also published on Medium.


text:
星期六都居然咁得閒,阿珊話好攰唔嚟上堂;Lily 就要考試,仲由朝考到晚,勁慘!所以都唔嚟喇.咁,今日就剩係朝早教一個學生咋!
咁得閒,有咩好做呢?反正之前又買咗個蛋糕轉盤,咁就試吓學抆 cream 啦!
要抆 cream,咁就梗係先要整咗個海綿蛋糕先啦!因為主角唔係
個蛋糕,而係啲 cream,所以只係做咗個 mini
size,一隻蛋加 20 克粉咋!
先將個蛋糕上下切開兩份.
喺下面果塊蛋糕上面先塗上一層忌廉,然後上面鋪上切粒桃駁李.
之後再喺桃駁李粒上面再塗多層忌廉.
將另一半蛋糕放上去.
再將成個蛋糕抆上忌廉.原來都唔易 o架!抆咗好耐都係咁樣衰,
不過都已經比想像中抆得平滑 o架喇!
好在之前切定啲桃駁李片,所以一 call 即到,幫手遮醜,嘻嘻!
整好哂之後就梗係切嚟食啦!
不過疑問就嚟喇,究竟點先可以將個蛋糕由個轉盤度搬去另一隻碟度呢?好易整到啲 cream o架噃!諗咗好耐都唔知答案,最後就攞咗 Louisa 買俾我果塊墊底鋁板 "涉" 落蛋糕底度嚟搬起去咋!有冇經驗 blog 友可以話俾我知呢?
試過呢次抆 cream,就知道點解出邊賣嘅蛋糕多數都會擠花喇,因為原來要抆到啲 cream 平滑係唔易 o架!要整到好似「美心」個天使蛋糕同魔鬼蛋糕咁靚,咁平滑,都幾考功夫 o架!所以擠花上去就完全解決哂呢個問題,乜醜都遮住哂,仲遮到 "陷 一陷" o添!


text:
獅子山隧道公路
獅子山隧道公路(英文:Lion Rock Tunnel Road)係香港公路,貫通九龍到沙田.按地理可分三段,卽九龍段,隧道段同沙田段.九龍段由獅子山南腰,九龍仔打上窩打老道,到獅子山隧道九龍出入口.隧道段卽獅子山隧道.新界段由獅子山隧道收費廣場,到大埔公路大圍段.除咗新界沙田路到大埔公路大圍段一截仔外,其餘都係1號幹線一部份.一般人講嘅獅子山隧道公路,淨指沙田段.
公路改
官方並無分段之稱,按地理分九龍,隧道及沙田.
九龍段改
九龍段只係一小段,就係龍翔道以北,去到隧道口.有路南通窩打老道,有支路橫駁龍翔道.佢山腰打落好近廣播道住宅區,不過無路直往.西面有獅子山公園.
隧道段改
隧道段卽獅子山隧道,實情係兩條隧道,後起一條叫第二獅子山隧道.兩條隧道,筆直平排,呈南北向,稍偏向西北或東南.
沙田段改
沙田段,起自沙田文化博物館個路口,卽大埔公路大圍段,大埔公路沙田段,同沙田正街成十字路口,經獅子橋南過城門河,穿過大涌橋路同車公廟路嘅十字路口,上山同沙田路匯合.再西南向過隔田村經紅梅谷,與紅梅谷路匯合.近仁安醫院有獅子山隧道收費廣場,往西南過獅子山隧道辦事處,就到隧道沙田山入口.


text:
話咁快就要開學啦🎒~唔知大家準備好未呢?
今次呢個post就係想畀少少喺讀書同心態方面嘅建議畀大家💡 希望你地開學之後更加有方向🧭
(學術)中四-五
唔使咁急住補習,真心建議大家自己嘗試吓處理嗰科先.雖然補習好似係一個捷徑,但我自己就覺得佢skip咗畀你思考嗰part,更何況網上有咁多免費資源.某程度上如果你習慣咗有人spoon-feed你,就算你捱得過DSE,都唔會捱得過大學啲考試.
唔好亂買坊間嘅補充練習.其實喺呢個時期,老師每教完一個課題,你都可以開始操by-topic嘅past paper架啦!完全冇咩需要再出街買堆練習番嚟,因為佢地好多嘅出題模式都唔似DSE.
睇吓邊科需要整筆記,然後開始慢慢搞.好多人成日都後悔自己冇早啲整筆記,所以其實如果你開始feel到嗰科嘅資料喺教科書到好唔齊全/整理得好差,你就可以開始整份筆記,減輕你日後嘅負擔,亦都方便你之後重溫!
除咗整筆記,我都建議大家某啲科可以整錯題簿.錯題簿嘅用意就係畀你寫低你操by-topic pp嘅時候發現嘅伏位,等你日後可以集中溫呢本嘢,唔使再亂操pp.
(其他)中四-五
參加吓唔同嘅課外活動 (e.g. 啲比賽,之前我介紹嘅Coursera/edX網上課程,做義工)或者喺學校take up吓啲leadership positions!因為呢段時期你已經算係比較多空閒嘅時間,除咗可以畀你探索吓自己大學想讀啲咩,亦都可以畀你累積啲經驗寫喺Personal Statement/CV到~ 如果已經知道自己大學想讀啲咩,建議大家可以揾一啲同學科相關嘅活動嚟參加/posts嚟做.
開始養成時間管理嘅習慣.你可以寫schedule,to-do list又或者做calendar blocking,總之就揾一個方法令自己可以好好分配啲時間.因為你F6將會更忙,所以你應該盡早學識點樣prioritise唔同嘅tasks.
(學術)中六
如果未做完by-topic pp嘅就繼續做埋佢.做完嘅話就可以試吓計住時做by-year嗰啲,睇吓自己時間分配o唔ok~
筆記如果有需要可以繼續整,但唔好用晒所有時間喺呢到!真係有迫切需要先整啦,你應該用更多時間去操卷同清concepts.
唔好盲目同人地跟風.到到呢個stage你可能開始緊張,見到身邊好多人報intensive可能自己都心郁郁想跟,唔做就好似落後人地咁.但你真係要諗吓自己有冇呢個需要,上完先發現原來教嘅嘢自己都識/教學模式唔啱自己到頭來都係浪費咗自己寶貴嘅時間.
唔好盲目同人地比較.可能你會見到/聽到人地已經操咗好多好多卷,然後就想自己加快速度去做.Motivate到自己努力啲固然係好事,但你亦都要記住操pp係質>量,意思即係如果你淨係不斷操卷,操完又唔理解點解marking scheme個答案係咁,自己可以點樣改善,咁其實同唔操冇分別.
(其他)中六
好好照顧好自己嘅身心健康.萬一你病咗,就好好休息先,休養好先在繼續奮鬥啦!病住溫書其實仲唔productive!心理健康都同樣重要,唔好畀自己太大壓力.覺得太辛苦就停低休息吓先,如果唔係累積太多壓力同負面情緒會爆煲㗎!太多負面情緒都會令自己嘅溫書效率下降,所以畀自己適當嘅喘息空間好重要!可以揾朋友圍爐取暖,呢個時候互相支持同鼓勵好重要~


text:
M2最常出又最易攞分嘅Section B題目,必定係Curve Sketching,因為由咸豐年前嘅會考開始,出題嘅套路已經一成不變,連出題嘅老師都唔敢多變嘅時候,死操爛操都實操到好高分,睇唔穿考評局盤算嘅同學就會輕視咗Curve Sketching,甚至以為自己準備得完美.
我講個秘密你知,喺考評局眼中,Curve Sketching將M2考生分高下嘅意義,並唔係在於分數,而係在於速度——若然你連Curve Sketching都要慢吞吞先完成得到,即係代表你其他TOPIC就會少咗時間做,思考較少,甚至做唔切嘅時候,自然低分;相反,如果你Curve Sketching可以用一套機械化嘅方法,以最高速KO佢,即係代表你其他TOPIC將會有更多時間做,甚至有時間驗算,令自己零Careless Mistakes拋棄其他考生.
除此之外,喺我嘅教法裏面,Curve Sketching更加可以成為你Optimization同埋Rate of Change題目嘅基石,所以呢一期嘅內容讀得好,絕對會鞏固埋其他更複雜嘅Differentiation文字題搶分能力!
呢套課程會由你已有嘅知識開始,用 DSE 實戰角度幫你 K.O. 所有你搞唔掂嘅 Concepts,Skills,題目,一站式解決晒你嘅煩惱. 掌握我嘅「Cal 機搶分技能」,「常用考試外掛」,你就可以喺考試達致「零失手」,穩 4 望 Lv 5+ !


text:
「圓周」
如果一提到圓周率我相信大部份嘅人都會諗到嘅就係用嚟計算圓形嘅周長,而大部份嘅時間大家只會用圓周率後兩個小數位,即係三點一四.當然圓周率係一個無盡頭嘅數字,而相信除咗科學家之外,應該唔會有人用得著,所以正常嚟講大家都淨係會記得三點一四.講真除咗讀書嘅時候會學圓周率之外,其實係日常生活我相信大家會真係用唔著圓周率.
「樂譜」
如果將圓周率變成一個樂譜,究竟會變成點?美國有一位音樂家將圓周率嘅數值編寫成一首鋼琴曲譜.佢以A小調為主調,然後將零至九嚟十個數字分別對應係十個鋼琴鍵上面.右手彈奏係根據圓周率數值所排出嘅數字,而左手則以和弦搭配.當然如果要彈完了圓周率真係會彈到天荒地老,所以嗰位音樂家目前只係將佢編成咗一首約兩分鐘嘅琴譜.
「無窮」
其實原來將圓周率變成樂譜再彈返出嚟係有一個意想不到嘅效果.或者人生同圓周率一樣,人係有無窮無盡嘅可能性,只不過我哋有無空間去諗一啲好似不切實際嘅嘢.其實好多新嘅事物係咁樣創造出嚟,如果唔係我哋今日嘅生活應該係好唔同.大家不妨搵一日試吓脫離現實社會,做一啲自己平時唔會做嘅嘢,或者你會有另一番嘅體驗.
Also published on Medium.


text:
一見到昂平呢個名,唔知你會諗起啲咩呢?360,市集,天壇大佛?定係好似小編咁,諗起有得玩滑翔傘嘅大大片草原呢?吓,草原?無錯喇!因為今日要為大家介紹嘅,並唔係一般遊客都熟悉嘅大嶼山昂坪,而係馬鞍山嘅昂平高原.兩個昂平(坪)個名咁鬼相似,但就一個東一個西,到底點解呢?其實兩個地方都有十分相似之處,就係顧名思義,就係又昂又平.同大嶼山昂坪一樣,馬鞍山昂平屬於香港極之少有嘅高原地貌:喺高昂嘅山上面有一大塊平地,四處無遮無擋,大風到連樹都冇辦法生長,所以造就左一大片翠綠嘅草地.週末約哂成班朋友行上山野餐,影下文青靚相,吹下風吸下新鮮空氣,呢度的確係一個唔錯嘅選擇(自己垃圾自己帶走,好好好重要的).
昂平高原下面就係西貢,企喺高原邊邊嘅崖上就可以睇到腳下西貢村落嘅景色,仲可以飽覽180度無敵大海景,啱哂行山想要有「大地盡在我腳下」feel 嘅朋友啦.就係因為對住個大海,呢度一年四季都會吹住東風,所以天氣好嘅時候,好大機會見到有人玩滑翔傘架!
昂平最正嘅地方係咩?就係唔難行上山!由馬鞍山恆安邨起步,唔洗兩小時就可以上到山 (亦可以坐村巴或的士skip左一大段路程,到馬鞍山村先起步,不過都係環保啲親自行上山先有成功感架嘛!);路程亦冇難行嘅位,好適合初次行山者.回程時沿原路落山,非常簡單直接.鐘意挑戰自己嘅朋友亦可以登埋上鄰近嘅大金鐘山頂,雖然係難行啲,要手腳並用,但係可以喺高點回望番昂平高原,你就會覺得一切都值得!(不過大家要量力而為喔)
喺昂平可能會見到好多牛牛,相信佢地係以前附近村民養嘅牛嘅後代.以前村民為左避免海盗騷擾,通常都喺山上住,並以農業維生,所以養左唔少牛.自從村民一個個搬走,就留低左牛牛嘅後代.牛牛到而家都過住簡單樸素嘅生活,只要大家唔打擾佢地食草,人類同大自然都可以好融洽咁一齊生活.


text:
「人類」
係地球上嘅所有哺乳類動物都係靠母乳去孕育下一代,而人類其實亦都係哺乳類動物嘅一種!係呀,人類係哺乳類動物,只不過人類係靈長目系!唔信你自己去搵下資料!所以當嬰兒出世之後媽媽嘅身體會作出改變,亦因此會製造母乳給自己嘅下一代!但係唔知幾時開始,我哋嘅社會開始忘記咗嚟件事,慢慢亦覺得餵哺母乳係一件萬惡不赦嘅事!
「哺乳」
係香港,個個係度話我哋好文明,又批評人哋唔文明,但係偏偏就連餵哺母乳都接受唔到,咁講乜嘢文明呢?首先母乳餵哺嘅媽媽係好辛苦,而我哋所謂嘅文明社會竟然覺得餵哺母乳係一件唔見得光,影響市容嘅事.其實真係有乜嘢大不了,只不過係依家嘅世俗眼光同所謂嘅道德觀念而引致一個基本孕育下一代嘅權利都要被人說三道四,被剝削.真係離晒譜!
「文明」
作為一個男人真係無可能明白母乳餵哺有幾辛苦,有時甚至乎感到無奈,因為我哋係無辦法取代媽媽嘅角色,而且我哋好多嘢都束手無策.如果我要你去廁所食嘢你都未必肯啦!先唔好講乾唔乾淨,廁所本身就已經有好多細菌,咁點解啲人可以叫啲媽媽去廁所餵奶呢?原來我哋所謂嘅文明社會就連簡單嘅衛生常識都無,莫講話尊重同體諒其他人!
Also published on Medium.


text:
-
Budapest嘅發音發音人 Frankie (男,來自匈牙利) 男,來自匈牙利發音人 Frankie
User information
Follow
12票 好 毋好
添加到喜愛嘅發音裡肚
下載報告
-
Budapest嘅發音發音人 inda (女,來自匈牙利) 女,來自匈牙利發音人 inda
User information
Follow
2票 好 毋好
添加到喜愛嘅發音裡肚
下載報告
-
Budapest嘅發音發音人 V_Gabor (男,來自匈牙利) 男,來自匈牙利發音人 V_Gabor
User information
Follow
1票 好 毋好
添加到喜愛嘅發音裡肚
下載報告
-
Budapest嘅發音發音人 zoliky (男,來自匈牙利) 男,來自匈牙利發音人 zoliky
1票 好 毋好
添加到喜愛嘅發音裡肚
下載報告
-
Budapest嘅發音發音人 lszy (女,來自匈牙利) 女,來自匈牙利發音人 lszy
User information
Follow
1票 好 毋好
添加到喜愛嘅發音裡肚
下載報告
-
Budapest嘅發音發音人 mrci (男,來自匈牙利) 男,來自匈牙利發音人 mrci
User information
Follow
0票 好 毋好
添加到喜愛嘅發音裡肚
下載報告
-
Budapest嘅發音發音人 mluigi (男,來自匈牙利) 男,來自匈牙利發音人 mluigi
User information
Follow
0票 好 毋好
添加到喜愛嘅發音裡肚
下載報告
-
Budapest嘅發音發音人 MDLhu (女,來自匈牙利) 女,來自匈牙利發音人 MDLhu
User information
Follow
-1票 好 毋好
添加到喜愛嘅發音裡肚
下載報告
Celebrating UNESCO world heritage sites


text:
今次用新鮮車厘茄做茄底,車打芝士做調味 唔駛加茄汁都好夠味咯👍🏻
Tag: 減肥餐
泡菜牛肉偽炒飯
望落好似飯, 但其實一D 都唔似口感似係切碎既芋絲, QQ彈彈咁都幾得意呀
(免揉無油糖) 100%全麥包
無加高筋麵粉, 用100% 全麥粉同埋無加油及糖, 因為用全麥麵粉關係筋性唔強, 唔係鬆軟類~所以連搓粉都慳返, 機都唔駛開, 只係用一個碗一對筷子就搞得掂喇!
芝士肉丸
新鮮肉+parsley 整成既肉丸好好味!!
蛋腸粉
自從跟營養師減肥之後都無食過腸粉, 因為係街買既腸粉多數都會為左避免痴埋一堆而落多左油,而且仲有好多豉油同醬呢~既然因為油太多而唔可以食的話, 咁自己整唔落咁多油咪解決囉?
無糖黑芝麻蛋糕
第一次整無糖蛋糕, 原本唔抱任何期望會好食, 只求方便帶返公司做早餐夠飽就算, 但食落又OK喎!食到好香牛油味同蛋味, 仲有少少黑芝麻味, 係無甜味啫~
蕃茄方包
又係用蕃茄整麵包呀~同樣都係少油少鹽少糖, 不過今次用既係樽裝蕃茄汁, 慳返唔少工夫 強烈推薦成日問我食白麵包會唔會好肥既朋友試下自己整
鮮茄磨菇意粉配慢煮雞胸
經常都有人問我點解減肥可以撈汁, 同埋個汁係點煮, 其實都係萬變不離其宗咁用新鮮蕃茄同洋蔥+減糖茄汁煮出黎, 係合法的汁黎架, 呢個汁可以配豬牛雞, 意粉飯 當然你仲可以加其他啱味既蔬菜, 例如青椒甘筍等等等令個汁味道更豐富啦
三色椒炒牛柳絲意粉
減緊肥都可以食既炒意粉!只係用1茶匙油就炒到喇~
蕃茄磨菇蝦PIZZA
減肥其實都可以食PIZZA 既, 用新鮮蕃茄洋蔥同磨菇煮成既醬代替茄膏更健康!
蕃茄牛柳粒長通粉
減肥期間其實都唔係乜汁都唔食得既 (出街食例外), 用蕃茄本身既水份煮成既汁就可以放心食啦~
鮮茄芝士雞肉焗薯
焗薯夠哂淋, 加埋新鮮車厘茄及雞柳芝士做饀, 加幾滴tabasco調味已經好好味~


text:
年!又過年!
牛年第一集,榮幸邀請咗我哋嘅好朋友暨(cum)語言迷YouTuber靳禮赫上嚟,講下對發音,歌詞同芬蘭文名詞嘅興趣,諗下疫情下新一年有咩語言目標,同吹下雜不?嘅水.究竟學語言係點火頭,救火定係找數?最近爆紅嘅Clubhouse除咗可以[已屏蔽]之外,原來仲可以畀語言愛好者練習……譚仔話?今次我哋四丁友一齊嚟絮言狂想啦!
嘉賓:靳禮赫 Heinrich Tsanov Facebook YouTube
喺YouTube收聽
成爲 Patreon 會員除咗可以支持本節目運作,仲有完整嘅逐字稿添!
Continue reading
香港有英文版Baby Kingdom?噉幾時有尼泊爾文全民造星?一個香港,可以同時存在幾多個平行語言時空?香港人嘅語言態度,係咪延續緊呢幢拆唔散嘅巴別塔?今次我哋嚟傾下唔同族群嘅香港人同語言嘅關係.
我哋三個都唔熟悉,更加唔能夠親身體驗少數族裔香港人嘅經歷,所以如果有咩我哋講得不足嘅地方,都好歡迎大家留言或來信補充!
喺YouTube收聽
成爲 Patreon 會員除咗有逐字稿,仲可以聽到以下額外嘅獨家內容添!
Continue reading
今日係2021年二月一號.
弊.好似仲係未接受到2021已經開始呢個事實添.
但係我今決定咗定一啲語言學習嘅目標.仲可以同大家分享下我做緊嘅嘢添!
點解等一個月先訂立目標?
個個都許新年願望,我偏偏就遲咗一個月.點解呢?
一嚟,而家許已經馬後炮.我上個月諗緊第啲嘢……
二嚟,好多人喺一月一號,都會誇下海口,訂立啲好有大志嘅目標.因為新年許嘅係願望,所以多數人都係諗啲長遠嘅嘢,例如學一隻新語言.或者建立新習慣.
如果一個月後冇可觀嘅進度,好容易會氣餒.
所以我就等咗一等.我想睇定啲,feel下2021年諗住點樣整蠱我先,又或者乜都試一試,然之後先根據呢啲經驗,訂立一啲可行嘅目標.
語言學習目標
雖則語言界嘅我,慢慢變成緊一個網上嘅創作者,但係我首先係一個語言迷.所以我哋由語言目標開始啦!
Continue reading


text:
按照慣例,港姐冠軍一般都會有一年時間要代表香港出戰世界性選美比賽,出席其他宣傳香港嘅活動,之後先有機會拍劇做活動等.雖然大部分嘅港姐冠軍做咗一年後都會選擇繼續同TVB簽約,但亦有人會選擇唔續約,甚至離開娛樂圈,而且更有人喺一年間就被TVB罷免解約.
2017年港姐冠軍 雷莊?(兒)
喺前幾日,2017年港姐冠軍雷莊?(兒)出席「2018香港小姐競選」記者會時,公開宣佈話自己卸任後,決心離開香港,然後返回加拿大生活及尋求工作機會.
之前佢接受訪問時就表示:「香港嘅節奏唔係咁適合自己,其實本身都諗住返嗰邊發展,選嗰晚都講咗一句想去荷里活發展,喺香港玩咗一年,時間過得好快,會好唔捨得化妝,梳頭同工作人員,好鍾意同佢哋傾偈.」
據悉,雷莊?同TVB嘅合約去到12月先正式完約,但就會喺今屆港姐(9月)完結後,離開香港追尋自己嘅演員夢,相信到時TVB唔會留難佢.
2008年港姐冠軍 張舒雅
講到2008年港姐冠軍張舒雅,係史上有名嘅「最Hea港姐」,仲係難得一見被罷免嘅港姐.當年佢以黑馬大熱當選,仲要以180cm嘅身高成為歷屆最高嘅港姐,而令人對佢留下印象.但佢當選後就向TVB申請因病而不出席任何活動,之後更稱因為累,而退選世界小姐及國際中華小姐競選,咩都無做咁滯.
但紙包唔住火,佢其後被傳媒影到常常出入娛樂場所,結果令TVB震怒,仲決定罷免佢嘅工作,將佢雪藏,亦令下一屆嘅港姐冠軍冇咗上屆嘅加冕,認真經典.
2002年港姐冠軍 林敏俐
林敏俐係2002年嘅港姐冠軍,並代表香港出戰2003年度國際華裔小姐競選,奪得亞軍.但其後佢選擇急流勇退,據知佢離開娛樂圈嘅原因係因為參選港姐前已經喺美國完成3年嘅大學課程,所以要回美繼續學業.
不過,亦有傳林敏俐因要接手亡父嘅生意,佢父親生前曾係香港著名成人雜誌《龍虎豹》出版業者林國光,為照顧居美嘅媽媽和兩個妹妹,所以先會回美國.至於邊個原因先係真,相信佢自己先知.
2000年港姐冠軍 劉慧蘊
劉慧蘊係2000年嘅香港小姐冠軍,當年佢更係四料得主,包括:香港小姐冠軍,最上鏡小姐,國際親善小姐和最具新世紀風采小姐.但一年後,TVB並冇同佢續約,而當年同屆嘅亞軍和季軍一樣冇續約,罕有咁同一年三個港姐都唔續約.
1997年港姐冠軍 翁嘉穗
1997年嘅港姐冠軍翁嘉穗係個四料冠軍,包括:香港小姐冠軍,最上鏡小姐,東方美態大獎和都會魅力小姐.
而佢唔續約嘅原因非常簡單,就係因為佢其後嫁咗俾佢大20年嘅七海化工集團有限公司主席鄔友正,之後做個幸福少奶奶,生活無憂.
1986年港姐冠軍 李美珊
1986年香港小姐冠軍李美珊,係紐約大學生物系碩士畢業生,係當時第一位碩士生港姐冠軍,但當選後冇同TVB簽約,因為佢要回美繼續讀完正在修讀嘅課程.而家長居國外嘅李美珊,有時都會回港出席活動,而且亦係慧妍雅集嘅會員.
Like MisshkNews Facebook!不出门也能知天下事~


text:
一年容易又暑假,成日話自己成績差追唔上進度,你又有無諗過原來識得善用暑假,可以幫你短時間內脫胎換骨,極速進步?今日我就會分享一啲溫習常犯錯誤同時間管理心得,幫你用呢個暑假追翻上年進度之餘,仲可以有多餘時間操paper!
Tip#1 提前做好學習規劃
好多同學都缺乏咗一個良好嘅學習規劃,每次都係盲目溫習,坐低諗起咩就溫咩.但原來咁樣溫習無系統之餘,仲要無效兼晒時間!
如果你可以提前諗清楚自己每科嘅學習進度同目標,以及研究清楚自己需要做啲咩先可以達成你心目中嘅目標,再有策略地去進行學習規劃,一步步寫低各科嘅具體溫習方法,我保證你嘅溫習效率比起你「求其拎起本書就溫」會有效得多!
想知道世界頂尖大學嘅學生,點樣用十五分鐘去進行學習規劃並輕鬆升兩個grade?即刻㩒呢度睇睇喇!
Tip#2 識得安排時間會有效得多
突然想溫就溫,溫兩分鐘見悶又放低碌下IG先?大佬咁樣溫書點得㗎!放緊暑假唔想太chur絕對明白,但而家唔係叫你要日溫八個鐘,你認真嘅每日溫四個鐘都好夠,但大前提係呢四個鐘要夠集中!唔係隨隨便便溫一陣hea一陣!
呢度建議你可以每晚預先安排好第二日要幾點溫書,溫幾耐,溫啲咩,最緊要係計劃埋幾時玩,幾時放鬆!一開始唔想太chur一日溫足六,七個鐘?唔緊要!你可以先試下每節溫半個鐘到一個鐘,節與節之間留有適當時間去休息,目標先係每日前後共溫兩到三個鐘,試行一星期再按照自己嘅習慣去作出調整!
有關具體時間管理嘅方法可以參考下18 DSE七科5**狀元嘅時間管理法!
Tip#3 善用網上資源高效學習
學校要補課果啲就無得講,焗住要你走嚟走去.但如果你識用網上資源,唔單單可以幫你學嘢,仲可以慳翻好多時間!(例如你睇緊呢篇文)
除咗YouTube呢啲免費平台外,AfterSchool本身都有由各科資深導師製作嘅DSE網上課程,報完名收到筆記就可以隨時隨地上堂~想試下先?入面仲有好多免費DSE課程可以比你任用任上~
總結
記住!溫習只要溫得有策略同有效率其實唔需要溫太耐,保證你可以享受暑假之餘仲可以保持住學習狀態,keep住進步!


text:
現年39歲嘅葉翠翠再度報喜!喺今日晏晝誕下BB,呢個系第三度誕子,錫佢嘅老公都有去醫院陪同生產,見證仔仔出世重要moment.葉翠翠指BB比預期早咗10日出世,畀佢毫無準備嘅情況下迎接新生兒嘅到嚟,并稱成個過程都好快.
葉翠翠與社交平臺上寫道:
人生又再一次踏入另一個階段,喺冇心理準備之下,佢嚟咗呢個世界.比預期早咗10日已經接近9磅,如果10天后相信會9磅幾.成個過程太快喇,聽到喊聲之前,聽到醫生話「嘩!好大只呀」,今次成個孕期真系百感交集,無論系自己或者系周遭都見到好多波折.希望平平安安.好掛住家中三只反斗星.
字里行間都透露出葉翠翠再度做媽咪嘅喜悅心情,葉翠翠喺2015年嫁建筑公司副董事周曉東,兩人育有2歲仔Jake,一歲仔Troton與及啱啱出世嘅大只BB,一家五口幸福美滿.但系喺遇到現任老公周曉東之前,葉翠翠曾慘遭拋棄,感情路上并非一帆風順.
葉翠翠出身于港姐,當年參選港姐期間曾表示其志愿系成為一個成功嘅時裝設計師,不過曾被指「離譜整容」,揀港姐期間熱度一路飆升,系媒體嘅「話題王」,所以畀視為奪冠大熱門.
最終葉翠翠都不負眾望奪下冠軍,仲奪得「完美愛心小姐」獎.入行后嘅葉翠翠一直喺TVB發展,但系都系演啲配角,而且一直冇吸引觀眾留意.
令人印象最深刻嘅角色恐怕系《金枝欲孽2》中飾演嘅吉爾辛·書蘭同《宮心計》里面嘅王貴妃.
葉翠翠冇入行嗰陣曾任模特兒,系人都知道嘅第一段戀情系與同為模特兒身份嘅李逸朗,兩人可以講系識于微時.狗仔隊當時都拍到兩人于女方屋企短敘,因而戀情畀曝光,不過后尾都系分手收科.
喺16年李逸朗上節目任嘉賓時大爆性事,主持人更擺佢舊愛葉翠翠上臺,大膽問系唔系佢,隨后畀網友大罵,表示此舉對已為人妻嘅葉翠翠造成困擾.
后尾媒體就李逸朗嘅激烈言論致電葉翠翠,佢唔認曾與佢拍拖:佢唔系我舊愛,所以佢生活唔關我事,人哋嘅事唔回應啦!
第二段戀情就最為高調同戲劇化,就系與趙薇老公黃有龍,兩個人都試過一段刻骨銘心嘅故事.當年葉翠翠喺拍廣告期間,識咗富商黃有龍.
據悉系黃有龍對青春靚麗嘅葉翠翠一見鐘情,黃有龍為咗抱得美人歸都系費盡心思,放工時候親自揸4個鐘嘅車送佢返香港.為咗見佢一面喺屋企樓下等6,7個鐘,有傳追求過程長達3年之耐.
最終葉翠翠都系拜倒喺黃有龍嘅癡情之下,據知情人士透露,黃有龍對葉翠翠洗錢好豪爽,與佢拍拖唔夠兩個月就帶返屋企見父母,仲買咗只4克拉嘅鉆石戒指同佢求婚.
可惜好景不長,兩人因為文化差異喺相處方面有分歧,更加因為生仔問題拗撬,黃有龍當時希望葉翠翠可為佢生仔,但系葉翠翠唔想生,所以分手喇.
黃有龍畀佢3000萬分手費,但后來葉翠翠喺采訪時頂頸,黃有龍買咗兩棟豪宅,可最后都系畀佢收返去喇.
而當時與黃有龍拍拖嘅葉翠翠喺一個小明星變成「隱形富婆」,加埋佢哋嘅戀情冇公開,葉翠翠畀冠上「畀包養」名號,形象一落千丈,仲遭到TVB雪藏.
而黃有龍就喺呢個節骨眼上與葉翠翠提出分手,葉翠翠稱呢段時間系崩潰嘅,提及呢段感情佢話簡直系不堪回首.
同葉翠翠分手之后冇幾耐,黃有龍就同趙薇一齊,聽講兩人系王菲介紹識嘅.黃有龍追女真系好有一套,佢都送咗趙薇唔少價值不菲嘅禮物,其中包括價值2400萬RICHARD Mille鑽表與及價值2億嘅15克拉卡地亞鑽戒.
就喺與葉翠翠分手嘅同年,黃有龍就同趙薇結婚啦.結婚之后佢哋兩個人都好和睦低調.
離開黃有龍嘅葉翠翠結識咗而家老公周曉東,雖然唔夠黃有龍有錢,但系真心對她好,15年結婚后嘅葉翠翠都直言同老公努力「造人」,周曉東咩都唔畀佢做,提醒佢唔好著高踭鞋呀.見葉翠翠而家系開心嘅,同黃有龍都成為過去,仲擁有三個可愛嘅細路,都系值得嘞.


text:
係去里斯本之前book左R. Passos Manuel既Airbnb,之後咁岩見到Facebook有人不幸地係里斯本比人打劫,遇到黑心酒店等等,所以到埗之前有Google下里斯本邊度係危險,點解一search之前,發現我地住既附近就係網上惡名遠播既Anjos, Arroios, intendente,跟住睇到既都係搶野,小偷,係遊客唔會去既地方.依個就係我到埗之前既感覺,turn out原來係多餘既,其實去旅行,唔洗擔心得太多.
我地到埗之後,由機場搭的士去Passos Manuel唔係好遠同貴,我地由歐洲寒冷地區去到熱帶地區,由物價高去到物價低,由d人歧視冷淡去到好客同nice,其實我都幾鍾意葡萄牙.首先住既bnb,好大間,大約hkd800蚊一晚,有兩間房同埋廁所,依度大既係40度,但係屋入面得一個房有冷氣,因為依種熱同香港好唔同,就算出面幾熱一入左屋入面都會好涼爽,完全唔係好需要開冷氣.
屋既前後兩面都有露台,廳同廚房個邊望出去係classic景色,依度無高樓,有d屋都係沿山而建,除左chill,諗唔到有咩字可以形容依間屋.房個邊係個好窄既露台,無得座但係可以呼吸新鮮空氣,d衫拎出去曬幾個鐘就會乾哂.
點解我鍾意依度?因為依度既人唔會帶有歧視同有色眼光,佢地無種族優越感,首先係屋主親自黎迎接同埋介紹間屋,好似house tour咁,可以依一句對遊客黎講都比較陌生同危險,但我諗好似深水埗咁,環境無咁富裕,普遍人會覺得雜,對香港人黎講唔會因為咁樣而唔去或者唔鐘意,係里斯本依區都係,有唔同文化同種族既人,只要你唔係深夜先返去,其實都唔會有咩危險,而且係一個比較local同diverse既地方.
我地去左一間食海鮮既餐廳,唔係做遊客生意,價錢合理又好味,員工都好helpful,佢地唔識英文都會好努力同你溝通,我諗應該係family business,因為個大d既員工推左個十幾歲既細路黎同我地講野,佢英文應該係講得最好嗰個,我地學識左第一區葡文就係piripiri,意思係chili sauce咁解.
如果話一個地唔安全,不如叫自己小心d,因為就算幾安全既地方,都可以有小偷,所以就算幾多小偷既地方,只要自己小心,就唔會比佢地有機可乘,唔好抱住一個驚既心態,玩都會玩得開心啲,個地方都會美麗啲.


text:
星級客戶分享
星級客戶分享 | 張惠雅 Regen
Regen 張惠雅 | 素顏奔走大挑戰
前Hotcha成員 Regen張惠雅,近年經常四處出走體驗生活,作為奔走達人,皮膚狀態也因而變得不穩定,經常出現色斑同泛紅,甚至會爆石頭瘡.想知道她會做什麼療程去逐步改善膚質,變成素顏女神,就記得緊貼她的facebook啦!
Regen 張惠雅 - Pico,Excel V
「呢半年好勤力做Pico同ExcelV(其實都係個幾月一次)個人黎講非常鍾意Excel V呢部機!Pico係好好,但係Excel V改善咗好多我估唔到可以改善嘅問題——皮膚容易敏感呢家嘢都可以改善先神奇,完全將我皮膚嘅質素提升咗!如果你捨得比好多錢買護膚品,其實我真心建議將啲錢用黎搵個好醫生,一個月就去做次treatment,效果好過你每晚搽呢樣搽個樣.」
「唔信?自己睇片啦!!」
Regen 張惠雅 – 消滅石頭瘡
Regen 張惠雅 | 塑身挑戰
「當我上兩個星期去返見醫生,醫生仲感動過我
我體脂係17%!係17%!!!跌咗10%體脂!
醫生見到呢個咁靚既數字之後,比我更大既決心幫我搞靚啲個身型!」
Regen 張惠雅 - truSculpt Flex
「EMACULPT比我感覺係「woo痴線㗎woo呢個世界咁唔公平既攤喺度睇netflix舒舒服服就增肌減脂,比錢就得,咁樓下公園啲阿伯點算先」咁都係開拓我減肥既眼界啫!
呢部flex,我感覺到自己喺一間醫學美容中心既一間房入面好似穿咗洋水準備開到咁上下度數就生個款,但係我唔可以嗌,因為我驚嚇親人!
我完全無諗過訓喺度明明好舒服都可以有做運動做到頂唔順要停低就算教練鞭策你你都唔願郁嗰種累!」


text:
小編試用系列 | 露營用Water Tank.到底買邊隻好?
無論去到邊,水都係重要嘅部份.有時到私人營地玩,都希望可以近啲水源, 唔洗行咁多次呀嘛! 但如果有個好用嘅水桶, 就唔使成日兩頭行,方便勁多啦.
市面上可以選擇嘅露營水桶都非常多.今日就等小編同大家分享一下三款唔同價位,唔同品牌嘅露營水桶啦!好有更好歡迎推介.
今次分享嘅分別係從$12蚊店買嘅無牌子水袋,Captain Stag嘅水桶, 以及Colapz人氣摺疊式水桶.大家又睇睇鐘意邊隻多啲?
視乎同行人數,地點,行裝數量去選擇儲水量
有時選擇儲水容量唔一定一味靠多!要因應同行嘅人數,露營嘅地點,以及拎嘅行裝有幾重而選擇儲水容器嘅大細. 簡單來講,如果去嘅係私人場,而距離拎水地方好近嘅話,就唔需要太大容量.但如果係一家四口,或者喺偏遠地方,距離水源好遠嘅話,就需要一個多容量啦.
$12蚊店買到嘅水袋, 無標明儲水量, 但小編試過大約可以放到2L.如果好多人一齊去露營就未必夠用啦.
Captain Stag有5L儲水量. 如果一般煮食用嘅話, 都足夠應付一家三口嘅用水量.
Colapz係三款之中儲水量最多嘅水桶,有8L儲水量. 一家四口,一般煮食都無問題.唔洗來來回回拎水,一桶搞掂.
無論輕裝定重裝 收納體積好重要
一眾營友都會非常明白,出得黎露營,無論輕裝定重裝,都會有一定數量嘅裝備要拎.呢個時候,儲水器嘅收納體積就好重要啦.大家都可能會認為,收納體積越細容量就會越少.但今次小編嘅分享,有意外收穫呀..
從$12蚊店買嘅水袋,只要排出多餘空氣,就可以摺到超扁平, 雖然容量少,但收納上黎講真係堅鏗位, 帶住佢去邊都無有怕.
Captain Stag水桶整個都用硬膠製造,所以無得摺疊收納, 比較吾方便.如果大家Car camping的話,都可以考慮帶佢.
令小編意外嘅係Colapz 嘅水桶.雖然佢係三隻儲水器當中儲水量最高,但收納方面都好方便.桶身用上可摺疊式設計,摺疊後可用彈性膠帶扣住,整個水桶重量只有600G, 拎上手唔重, 而且儲存方便,真心輕巧.
倒水無人唔識吧! 但邊隻最好用呢?
$12蚊店嘅水袋只有一個出入水口位, 因為本身好薄身, 如果要放係地上需要調整一下水袋底部. 倒水時需要用兩隻手扶住,小朋友就未必啱用啦.而且水袋上無顯示水位位置,比較唔方便.
Captain Stag同Colapz兩款都可以好穩陣咁放係地上.而且兩款都有入水及出水兩個水口位,同時都有開關制,非常細心.
Captain Stag水桶出水嘅時候,需要長按先倒到水, 而且桶身一樣無顯示水位位置,比較唔方便. 但小編鐘意佢另一個貼心位,出水位有小蓋子蓋住, 防止昆蟲爬入, 讚!
Colapz水桶倒水嘅時候,只要將水製拉上,就可以持續倒水,而且桶身上有清晰顯示水位位置,好方便.但就無小蓋子蓋住出水位,有機會小昆蟲會爬入去啦!
耐用程度又如何?
耐用性係好緊要,好緊要嘅一環. 一個裝備要玩上好幾年, 所以都要耐用,減少浪費.
$12蚊店嘅水袋用普通膠袋做成, 耐用程度唔算高,而且膠會隨使用時間及日曬慢慢變硬及裂開, 耐用程度唔算高.
Captain Stag水桶用嘅係硬膠, 非常堅固.小編分享嘅呢個其實已經用上一段時間, 加上平時會放係露台,即使係陽光直曬之下,都唔會變形,同時膠都未見有硬化破裂,屬於耐用性高.不過小編係錯誤示範,建議大家裝備唔好放喺太陽直接曬到嘅環境會比較好,要珍惜同愛護自己嘅Gear呀!
Colapz水桶桶身使用可扭可摺嘅軟身膠, 唔怕磨蝕, 係屬於耐用性強嘅水桶.
價錢性格比係王道!
價錢方面,$12蚊店水袋係無得輸, 三款之中係最平嘅, 只需要$12有交易.
其次係Captain Stage, 約$129, Colapz約$399.
當然功能性越高,價錢會越高,都係好豐儉由人.
總結:
總括黎講, $12蚊店水袋勝在價錢平,可以摺到極平坦, 攜帶方便, 係新手嘅好選擇.但缺點係容量少, 容易破損,吾夠耐用.
Captain Stag最正係佢夠哂堅固.即使日曬都唔會有問題,耐用性強.但同時呢個都係佢缺點, 因為吾可以摺疊, 收納困難,而且睇唔到水量.
Colapz儲水量最大,岩哂一家大細,而且可摺疊,收納方便.但缺點係出口位無蓋蓋住, 而且價錢都較貴.
$12蚊店水袋依家仲有得賣, Captain Stag之前係AEON買,一出已經被搶購啦.
Colapz水桶, 如果大家想了解更多, 可到以下連結睇睇呀!
website: https://bit.ly/3C2kOyu
以上都係小編嘅私心分享, 唔知大家又會點選擇?
歡迎大家留言或者話比我哋知, 有咩新露營產品或者資訊都可以開心share㗎!
約定大家, 我哋營地相遇.
相片及資料來源: HKCAMP
**以後關於露營圖片及分享,記得打Hash Tag(#HKHKCAMP)


text:
1. DSE考衰咗先去外國留學
唔知點解好多人覺得去外國讀書就係因為你DSE失咗手.無可否認,有少部分係因為咁而走咗去外國讀書,但其實仲有一班人為咗去外國讀書都努力咗好耐㗎,係佢地一直以嚟夢寐以求嘅目標.好多人都係因為外國啲大學排名高過香港,喺嗰科投放嘅資源更多,教學模式比較啱佢哋嘅學習模式而選擇去留學,可以話係另一類「投資」.
2. 去外國讀書好Hea唔使讀書
雖然外國嘅上堂時數可能少過香港,但其實好多時自己落堂之後都要用多好多時間睇readings,自習,prep seminar同埋做formative (唔計分)+summative assessments (計分)等等.同埋我地英國係偏向上堂時間短啲但intense啲同濃縮啲!
3. 去完英國留學就會有British Accent
其實如果冇刻意轉自己個英文accent,好難一時之間就有British accent㗎~ 當然,如果你好鍾意British accent,當你日日浸淫喺咁嘅環境到嘅時候,其實都會容易啲掌握到British accent嘅精髓哈哈!
4. 留學生一定好有錢
都唔一定㗎,雖然大部分都會係嚟自中產家庭~ 有部分人去外國讀書都係有拎scholarship.就算冇,去外國留學嘅都唔係人人咁大洗,日日出街食高級餐廳,好似去度假咁.


text:
(破壁靈芝孢子功效)淺談靈芝
唔知大家有冇睇最近喺戲院上映嘅《幻險森林奇航》(Jungle Cruise)呢?主角狄維·莊遜同埋艾美莉·賓特喺亞馬遜雨林爭奪能醫百病嘅仙草「月亮之淚」嘅冒險旅程真係刺激到完全冇悶場!雖然戲中嘅「月亮之淚」係虛構嘅,但佢同一種中國草藥嘅形象非常相似,經常喺中國嘅傳統文學作品入面被描繪成一種擁有神奇藥效嘅仙草,可以醫百病,增元氣,延年壽,甚至可以起死回生.相信大家見到呢啲咁誇張嘅描述都已經估到,無錯嘞,就係靈芝.大家或者會即刻諗起《白蛇傳》嘅經典「盜仙草」情節,白娘子為咗救翻被嚇死嘅丈夫許仙,不惜千里迢迢前往崑崙山,同鶴鹿兩仙大戰搶奪靈芝草,最後成功令丈夫復活.即使喺近代流行文學中,靈芝都「老是常出現」,例如倪匡先生所著嘅《六指琴魔》,都有環繞各路武林高手爭奪七色靈芝而展開大戰嘅情節.當然,喺現實中,靈芝就梗係唔可以起死回生,亦冇神打之力,但佢嘅藥用功效的確不容小覷,喺《本草綱目》,《漢武內傳》等權威中藥典籍都有記載靈芝嘅豐富藥效,《神農本草經》甚至將靈芝列為上品藥材.咁究竟現實中嘅靈芝有啲咩神奇功效?靈芝又應該點食先啱㗎呢?等小編話你知啦!
甚麼是靈芝?甚麼是靈芝孢子?
靈芝,係一種多孔菌科植物,性平味甘,主要生長喺濕度高而昏暗嘅樹林.喺中醫學角度嚟講,靈芝有好豐富嘅藥用功效,單係《本草綱目》提到嘅功效就包括益心氣,充血充脈,安神,增智慧,好顏色,利關節,活血,堅筋骨,祛痰,健胃,對人體各個器官都非常有益.
而大家成日都會聽到嘅靈芝孢子,其實係靈芝嘅種子,喺靈芝生長嘅時候由靈芝底部彈射出嚟,但佢同靈芝嘅成份好唔同,功效亦比靈芝多而廣泛.靈芝主要含有豐富嘅靈芝酸,靈芝三萜,靈芝多醣同靈芝醣肽,靈芝孢子除咗呢啲成份,仲有油酸,亞油酸,甾醇等油脂類物質.呢啲物質就畀兩層堅韌嘅孢子外殼保護住.要提取呢啲有益物質,就要先打破壁殼,亦即係大家或者會聽過嘅「破壁」.破壁後嘅靈芝孢子功效比靈芝更加全面,亦因為咁喺近年畀愈嚟愈多人推崇.
靈芝怎麼吃?
靈芝有好多唔同食法,有人會攞靈芝煲水煲湯,有人會搵水煎嚟食,有人會浸茶或者浸酒食,呢啲靈芝煲水,靈芝茶功效差唔多,都可以發揮到靈芝嘅藥性,所以揀自己鍾意嘅食法就可以.
但係如果服用靈芝孢子,唔將孢子外壁打破係唔會發揮到功效嘅,而破壁係需要專業嘅設備同技術,如果破壁過程或者事後嘅加工同存放過程唔妥當,有益物質就好容易氧化,甚至會令脂肪酸增加,反而會對身體造成傷害.所以大家應該要小心揀選市面上一啲可靠,有質素保證嘅靈芝孢子油,確保產品真係含有靈芝成份,而且係成功破壁,唔係一啲只有幾%破壁率但聲稱全破壁嘅,令身體情況可以得到改善.
靈芝孢子功效
1. 抑制頑疾細胞
靈芝孢子其中一個主要功效,係可以治療頑疾,因為靈芝孢子含有大量高活恆靈芝醣肽(Ganodorma Glycoprotein).靈芝醣肽有助抑制頑疾細胞分裂,令頑疾細胞冇辦法黏附喺血管內壁,再借助血液流動嘅剪切力同免疫力將佢哋除滅.靈芝醣肽亦可以配合化療藥物,防止頑疾細胞轉移到其他部位.
2. 穩定肝酵素
靈芝孢子含有嘅靈芝酸(Ganoderic acid)同靈芝三萜(Triterpenoid)對肝損傷有保護作用,可提升肝細胞嘅抗氧化能力,有效清除自由基,亦增強肝臟代謝藥物嘅解毒功能,減低毒素對肝臟嘅損害.
3. 改善心血管健康
靈芝孢子嘅活性成份(Active ingredient)可以降低膽固醇,空腹血糖和體內三酸甘油酯,而且抗氧化,有利於心血管健康.
4. 提升免疫力
靈芝孢子仲可以提升免疫力,皆因靈芝含有豐富嘅靈芝多醣(Polysaccharide),增強細胞嘅免疫調節能力同巨噬細胞嘅吞噬能力,令身體可以清除自由基,亦促進T淋巴細胞嘅活力同增殖能力,抵禦細菌.
5. 淨化血液
靈芝孢子能夠同體內嘅重金屬元素,以及血液入面嘅藥物毒素,脂質之類嘅污染物融合成一種有機鍺化合物(Organogermanium compound),令污染物更容易排出體外,淨化血液之餘,亦促進新陳代謝.
6. 修補關節勞損
正如《本草綱目》所述,靈芝具有「利關節,堅筋骨」嘅功效.靈芝孢子有抗發炎嘅作用,可以避免關節因過度操勞而造成磨損或者出現痛症,改善骨骼健康.
上述嘅只係靈芝孢子功效嘅一小部分,其實靈芝孢子仲有好多唔同作用,例如可以消除疲勞,防脫髮,益腸胃,甚至減肥!所以古人將靈芝孢子當成仙草,並唔係空穴來風.
靈芝禁忌
1. 靈芝唔可以同某啲食物一齊食
由於靈芝藥味好重,所以坊間有好多唔同款式嘅食譜,等大家可以配搭一齊食,味道唔會咁寡,但唔係咩食材都可以送靈芝食,例如辣椒,檸檬同蘿蔔,唔單止會令到靈芝喪失功效,甚至會有反效果!首先,靈芝對神經系統有抑制作用,但辣椒會刺激三叉神經,同時服用會降低靈芝嘅藥效.另外,有人會將靈芝同檸檬加埋沖水飲,但其實檸檬呢啲酸性食物會分解靈芝含有嘅營養成份,所以同樣唔適合一齊進食.至於蘿蔔,由於蘿蔔含有芥子油,會加速腸胃消化,而靈芝係需要人體慢慢吸收先會有效果,同時食用嘅話就冇辦法將靈芝完全吸收.而且靈芝有養肺功效,但蘿蔔促進散氣,兩者相沖,一齊進食嘅話會大大減低靈芝嘅藥效.所以進食靈芝嘅時候要小心選擇食物配搭,尤其係上述嗰三款食物.
2. 服用靈芝要定時定量
有好多人以為靈芝係一種普通食材,只會喺覺得有需要嘅時候先服用.但其實靈芝係一種需要長期服用先見效嘅藥材,即使問題經已改善,都要繼續服用令身體慢慢恢復.而且如果突然唔食,會令身體出現瞑眩反應.所以靈芝一定要定時定量服用.
3. 靈芝不宜服用過量
靈芝雖然可以補身,但都唔能夠過量服食,如果唔係就會有反效果,例如出現腸胃不適,口乾咽痛,難以入眠等情況,所以最好每個禮拜食一至兩次靈芝就夠.
什麼人不能吃靈芝?
1. 哺乳期婦女
喺中醫學角度嚟講,乳汁係由血所化生,哺乳期間乳汁不斷損耗,會令身體處於血虛嘅狀態,從而導致體質陰常不足.所以喺哺乳期嘅女士們就最好唔好食靈芝.
2. 身體有傷者
靈芝含有腺苷,會減緩血液凝固,令傷口難以復原.所以如果身上有傷口未癒合嘅話,最好就唔好食靈芝住,以免影響傷口癒合嘅進度,等傷口埋口之後再食.
3. 小朋友
由於小朋友未完全發育,消化系統非常脆弱,冇辦法一下子吸收太多營養.進食靈芝會增加佢哋消化器官嘅負擔,甚至令腸胃不適,反而增加患病嘅風險.
靈芝孢子邊隻好?
講到靈芝孢子邊隻好,咁就當然係學者靈芝啦!學者靈芝一共有三款,包括紫雲赤芝精華,純靈芝孢子油同埋純靈芝孢子粉,其中靈芝孢子油同靈芝孢子粉係運用專利萌動激活技術將處於休眠期嘅靈芝孢子破壁,確保孢子內嘅靈芝酸同三萜類化合物可以被完全提萃,破壁率更加高達99.8%,係好多靈芝產品都冇辦法做到嘅驚人狀態.而紫雲赤芝精華係運用二氧化碳流體萃取技術,提取靈芝內含嘅脂質同活性物質,大大提高咗靈芝嘅生物活性,亦確保產品真係含有靈芝嘅精華同營養,更容易令人體吸收,改善身體狀況.
學者靈芝係註冊中成藥,獲得國家衛生部同埋GMP優質製藥規範認可,亦曾經被消委會進行抽樣測試,證實破壁率高達99.8%,質素有所保證.而且學者靈芝孢子價錢相宜,用料充足,又分咗三種唔同款式嘅產品,照顧唔同用家群組嘅需要.所以,揀靈芝產品,就一定要揀學者靈芝!


text:
國安法通過 大家都going to 收聲喇,或姐轉個方式去分享下d訴求~ 不過今日又同大家分享埋外匯基金40000億,係即係有幾多錢? 聽落去就40000億,好似好多 但落到個市場到,又幾有效果? 或姐我地睇返日本2008年金融海嘯之後,都係keep住避險走強 國民,機構繼續保守 其實日本政府都Keep 住有干預匯市,只係群眾同大圍嘅力量太勁 干預完都唔夠兩日就比人揸返去原位 再加上2011年311地震,保險公司拆倉理陪,大量日圓回流 升到75.56呢d位,即係大家講緊日圓兌港元升穿10算 嘅年代 日本一個國家之力都頂唔住,G7 聯合干預,先行返10個大碼 但都係維持到兩個禮拜左右,唔夠5個月,又比市場揸返去原位 (ref: appledaily 傳送門) 最後係去到安倍2012 Boxing Day上任後,射果3篤箭,貶低d yen,先至返返去100~125呢d”正常水平” 問題來了 的確港苦可以自high地死跟聯繫匯率,但前題係你要有錢 4萬個億其實就好快燒晒(呢d都好似有專家分析過) 到時搵咩守住個7.78? 一個國家嘅儲備都唔能夠阻擋到個市場,就算有”盟友”都做唔到 “長期干預”呢d效果,但我地嘅政苦信心滿滿咁同大家去分享” 確保聯繫匯率”有效……… 好佩服佢地 最後加句,相信黨!唔怕😘
- Published in Blog, 社會時事: 性鬥士厚多士
Nat 妹妹好評 Nat 妹妹又係近期一個新人,得閒先介紹返🙈 簡單講一句就係一個年紀輕輕嘅smart girl 我地大部份人扑野ok 就唔洗講架喇 呢個係事實黎嘅 ( 唔知醜 MODE 😂😂😂😂😂😂) 不過今次讚我地係有內涵,呢個好笑! 值得開心share 😆 (話說,好似係) 我地比”嚴謹大會” 話我地呢到D人講粗口..好粗鄙....好無文化.... 嗯...我地從來唔否認我地係比較Local d嘅 但未至於每一句裡面都字字珠璣...任何場合都加D字落去 或姐大家可以睇返Openroom 訪問呢條片 我地都有認真嘅時侯 又或者咁講..可能我地...講粗口都講得有內涵過人....😂😂😂😂 Anyway, 時間許可的話,我地都會一齊食下宵野,傾下計 好似呢次咁 大家玩完之後,一齊去食大排檔 一路食住碟乾炒牛河,一路嚼住舊椒鹽鮮魷,一路傾返d Mental野... 真係好L Chill 🤣🤣 不過唔好理,Nat妹妹ok就得 所以肉體上嘅滿足,唔難 心靈上嘅滿足先係關鍵 男男女女都係~ 所以最近有好多人成日都問我 …. 喂~Spidey, 你地究竟點解咁成功(😂😂😂) 最近好多人抄你wor,又乜乜gor,又sp matching,又乜乜secretparty 你地唔驚嘅咩?唔驚比人取代嘅咩? 我地簡單代Mary gor答,大家係唔會知佢個腦諗咩,所以大家跟本想抄都無得抄 抄到我地個Plan又點? 好似保險咁,大家有咩新plan,轉頭就抄黎抄去,無乜意義 做得長久又成功嘅Agent都係得兩種 一種就貪到盡,賺到盡嘅仆街 而另一種就係攞個心出黎 慢慢一步一步,好踏實去經營自己嘅品牌 去到2020年今日,真係做到晒呢d野, 攞個心出黎, 親力親為
條件抖S育成計劃 週末J1J 系列 “看似抖S女王氣滿滿的朱里,其實是個真真正正的抖M.渴望遇到理想中的抖S男友的她,竟向對她表白的柳垣說希望他能成為她理想中的抖S “ 呢排都多野做,壓力大 都無乜時間睇下漫畫 突然有D新連載,就比個主題吸引住 可能最近見班師兄師妹S黎M去,都覺得自己好似太gentle😂 要搵D抖M妹妹教下我點抖S🙈🙈 不過正如佢簡介所講,我地見過好多案例,好多係現實世界好高成就嘅女士,其實佢地都係一個抖M 只係無遇啱一個抖S激發佢地嘅M性 所以..... 嗯..前提係..S好M好首先你要遇到一個/一班啱嘅對手 😂😂 TGIF~
- Published in Blog, TGIF系列:週末J1J
老司機車輪戰 Event (Video Part 1)
Wednesday, 24 June 2020 by spidey
老司機車輪戰 Event (Video Part 1) 去片~ 老司機車輪戰 Event (video part 0.5) 老司機車輪戰 Event 文字版 老司機 太美好的東西會走~~
Explorer Fushion Restaurant
Monday, 22 June 2020 by spidey
Explorer Fushion Restaurant 石門呢個地方,就好似唔係咁出名 但其實果邊都越黎越旺,都有唔少黃店 咁啱去開果頭,咁緊係要拜訪下 大家條脷可能會有差別, 但如果大家覺得龍門係好食嘅,咁應該會覺得呢間係好好好L好食 純個人黎講,不多講,圖已CAP 值得一試呀~~係果頭嘅朋友仔~
Tagged under: Explorer Fushion Restaurant, 石門, 黃店
老司機車輪戰 Event (video part 0.5)
Friday, 19 June 2020 by spidey
- Published in Blog, TGIF系列:週末J1J
湯圓報告~ 好似食左Full course 咁嘅一晚
Thursday, 18 June 2020 by spidey
湯圓報告~ 好似食左Full course 咁嘅一晚 Event呢排真係出唔切,咁多年都未試過咁密 平時一星期一兩個Event D 相同片都出唔切... eve 呢家1 2 3 4 5 6 日都有中小型嘅Event.....真係出條毛... 出左d師姐報告先...如果唔係又比host 清曬d 紀綠,叫佢地cap返都難... 正如圖所講,我地都無乜特別去叫佢地寫得好detail 只係係咁易,比我地了解下d男仔嘅能力,同特性,方便我地更了解果d男Member特性,從而update返個database,加強matching個精準度 所以湯圓姐姐寫到咁華麗,我地都受寵若驚,太給力🤣🤣 咁我地都好感激湯圓姐姐唔picky嘅,先試到呢幾位技能系男仔同埋大師公呢個combo 諗諗下真係可以整返個大師公Combo套餐比d新朋友😂😂😂😂 當晚重點..後補..😂
Tagged under: event, Full course, 報告, 大師公, 湯圓
Iris Anal鯨吞BWC Event
Wednesday, 17 June 2020 by spidey
Iris Anal鯨吞BWC Event 咁出開就繼續出埋佢呢個Event 先,上半Part講到,鬼佬Tom 邀請左我地同佢個Hotwife Candy玩 禮賞往來,我地都邀請返佢同我地一個幾Hard Core嘅女仔玩 真心,唔係歧事鬼佬嘅 但眼見好多都口 nice心Mean,眼闊肚窄 女就要多,仔就得佢一個 但自己又唔係太惦,大而不硬,淋滋滋咁🤦 不過呢位Tom就真係堅,體力夠,樣又叫做唔錯 咁就搵返個啱嘅對手比佢,又Gangbang 一下 pose多,花款多 但呢d都已經唔係重點 Anal 果下呢...真係不得了🤦🤦 我地都估唔到Iris 食得晒成支.... 果然係戰神級別... 遲d剪返d長d嘅片比大家睇 待續
Anal Sex with Tom
Wednesday, 17 June 2020 by spidey
- Published in Blog, Jarvis Chi-English Channel, 會務: SP日常
執房睇返live (黃嘅必睇)
Tuesday, 16 June 2020 by spidey
執房睇返live (黃嘅必睇) 有時懷仔嘅live,就真系係好難有時間睇 所以有時第2日執房果陣先開黎聽返 懷仔魔性嘅笑聲同粗獷屌人嘅性情,的確令執房嘅過程變得輕鬆愉快 話說佢最近講起investment ,d 濕9地產經紀,同埋按樓買美元呢d野 所以佢一講開樓,真係有感而發 因為有一日松山搵我地飲酒嘅時侯都話趁佢回返d都想係香港買樓 ( 我地出去飲,都係飲返過往合作過嘅對像,麥子 😌) 但我地都好老實同佢講,真係唔好聽d sales吹wor... 我地真係睇到好淡架wor..唔好咁衝動好wor.. 做開investment嘅人,一聽就會知邊d係仆街,邊d係流料 懷仔有一句好深刻,佢話唔會係節目上叫人去買乜買乜,因為大家background唔同,識嘅人唔同,對大市個理解唔同 同一個位入市,大家嘅下場都可以天同地嘅回報 藍絲一開2,2開4,我就真係會恭喜佢地 但如果一d黃嘅中產,真係諗深d,特別係當年嘅中產,點死係政苦嘅夾心階層住屋計劃 真係名副其實夾L死晒 我地自己嘅investment team,不嬲都係淡友黎嘅,短炒就話之大家 股票,FX,噤個制係大部份嘅情況下你都可以 liquidate到個盤(金融海嘯果陣005都無人接,清一式沽盤囉傻豬) 但樓,又名不動產 即係不容易移動的資產,跌起上來,基本上都唔洗指意有人接 (咩咩香港人需求大..跌到咁上下就會有人買..算把啦) 而唔知點解,都真係仲有好多人會對樓市有莫名其妙嘅信心,覺得一定~~~~~~~~唔會跌... 所以真心建議有閒錢嘅同路人,呢個位真係唔適宜入市呢...無論自住定炒.. 真係真係真係覺得”好抵” 都真係要計過晒最worst 嘅scenario, 比人laid off, 大家都有本事守到一年以上,唔會斷供, 唔會比銀行收返變銀主盤嘅,咁先好..出手 如果唔係,比銀行收返,賤價又係比返d中資掃返晒d野,到時候真係財富轉移 (以上情況已經係無計到2047 香港d土地仲係唔係屬於大家😁)
- Published in Blog, 會務: SP日常, 社會時事: 性鬥士厚多士
New Comer Mia
Monday, 15 June 2020 by spidey
New Comer Mia 其實上過肥妹仔new comer post出完無耐,已經有另一位新人搵我地 都係有d機緣,大家原來係不知情嘅情況下識左成年 真係見到真人先相認返.... 呢位施主仲爽快,當晚深夜交件,第2日晚interview,in完即約 即晚完成晒成個flow..... 其實都真係有d 快,又真係咁啱d 仔仔嘅pool 啱佢,又出到黎先match到 真心 1.7m嘅肥妹仔都有要求的,唔係是9爛旦嘅腸都放得入口 但放得到入口...唔.. 又係另一個感覺 ....(已收到多位ching report,FC+ed) 待續~ Remark: 所有圖片經當時人審批並授權公開開心Share 😘
HKSP新人debut Hailey~
Tuesday, 09 June 2020 by spidey
新人debut Hailey~ 排版設計: 家明,第8人 (Winning Eleven Project) twitter: @meowmeowslife 十個男仔見過hailey 真人都會覺得佢似一個AV 所以嚴格上黎講,我地真係唔算標題黨😂😂😂 而重點在於女仔都覺得佢靚,咁就真係不得了 究竟點正,有緣份的話大家之後就會睇到🙈🙈
New Comer 湯圓
Monday, 08 June 2020 by spidey
New Comer 湯圓 是咁的,在一個風和日麗的下午,有一位姐姐在twitter聯絡我地 問我地肥妹仔係米無市場 嗯,當然,我地一向都好公然周圍同大家講我地係有肥妹仔嘅 😂😂😂😂 亦都非常快手,掟條link比對方睇下我地D堅肥妹仔event 原來對方都已經DD左,睇左好多Post 所以就好快約左出黎interview,成個過程好流暢 正如湯圓自己所講,好多野都係我地d 片,post,公開interview搵到 追左咁上下post自然會知道好多應該要知嘅info 所以一直以來,join到我地嘅人,都係得兩種 1) 好爽快,不拘小節嘅人 2) 認真睇左我地一段時間,經過深思熟慮嘅人 That’s why 我地都真心感激每一個有睇post嘅人,忍受住我地多年來嘅錯別字同website上唔係咁user friendly嘅排版 希望有朝一日可以再改善下🙈 話說佢都約sp約到攰,如果我地呢到幫補到d,咁又係一宗美事😆 雖然扑野超越一切界限,但深黃嘅湯圓又真係啱channel嘅 We wish to have more 肥妹仔to join us~😂😂😂 期待湯圓嘅賽後報告~
火口的二人 鋼條哥好早已經話想睇呢套戲,但係呢期忙到真係睇戲嘅時間都無 不過應承左,就點都會做到嘅,終於唧到D時間睇左🙈🙈 咁我地照樣好麻甩地主觀分享下D個人感受 想睇鋼條哥女仔嘅分享就下篇先😂😂 其實香港上呢d,真係好難蝕錢 實有好多情慾男女走去睇 縱使只係露下點,都已經夠 睇完慶烚烚,好似戲入面咁,跟手即時去埋爆房,完美的一天😊😊不過國安法一出,呢d片都肯肯定會比國家審查 乜乜毀三觀,又要翻牆先有得睇 咁你話國安法係米真係唔關大家事? 去返套戲 可能睇得太多真實畫面,加上男主角d動作戲太屎,扑野嘅場面…好假….. 柄本佑嘅Fans,Sorry,但佢鏟到個頭咁真係唔得囉 如果唔係女主角Carry,我真係會覺得個男嘅係到做乜9….成個變態佬咁…鳩插 第一幕,講佢忍唔得住,出手去摷個女主角個妹妹 嘩,差d忍唔住咁屌左出黎....佢果種摷法,屌你好似練鐵沙掌咁插落去....我真係幻想唔到個女仔係會舒服囉..... 激烈嘅性愛都唔係咁架麻...個西唔出血,粒豆豆都痛到hihi啦.... Sorry, 職業病發作,我地絕對明白呢部只係三級片😂😂😂😂 講返個劇嘅大Message,都係果d啦 生命短暫,及時行樂 其他d細微位,自行領悟~ 可以一戰嘅
HKSP吹水group功能上線喇~~
Wednesday, 03 June 2020 by spidey
HKSP吹水group功能上線喇~~ 一直都有聲音想我地開放呢類功能 等大家未見面前都可以傾下計,講下甜野,調下情 咁去到event嘅時候大家就快好多icebreaking,慳番好多時間warmup 理念上係好嘅 但係現實情況下 女仔心入面諗咩,男仔心入面諗咩,每個做host嘅都好清楚 但真心,十幾年黎,男男女女,總係重複同一種錯誤 一次又一次傷害host嘅信任 輕則攪到一劈屎咁,等D host執手尾 重則攪到大家私人生活,最後男女雙方老死不相往來 所以好多大會先唔搞咁多野,費事煩多樣,勞氣多一樣 不過隨住我地嘅機制漸趨成熟,加上我地絕大部份直屬嘅members都係乖仔乖女,做到嘅,都盡做啦~ 所以我地現時都會開始一個beta版,比幾個credit rating高嘅member係TG到交流 ….. 嗯…理論上係傾下甜計..flirt flirt下… 但係睇黎呢個房D人…都係…kai kai下…… 錯晒😂😂😂 不過唔重要呀,不嬲我地個selling point都唔係賣”淫”,而係賣fun~ 要淫嘅,要J嘅睇其他啦~~ Yeah~~開心分兩份~~ Super~
Tagged under: credit rating, flirt, gp, icebreaking, TG, 吹水, 甜計, 開心分兩份


text:
等我得閒記錄0下自己每一隔一排最常用0既化妝護膚品先.今次講粉先啦.
乾粉我之前常用係ettusais0既zero pore控油(左),好鍾意,幾滑淨又遮到毛孔,難得畀我用到見哂底0既乾粉,而且我好鍾意個粉盒,係有個名同星座符號架,用埋其他我會考慮買返refill;跟住轉左cezanne 藍色盒都係控油果款(右),價錢係ettusais 幾份之一咋,但好好用囉,唔算厚,都ok貼同滑,仲真係幾控油,用哂我應該會買refill,畢竟幾十蚊粗用都抵囉!
(右上)劇場版0既碎粉,呢盒已經係第二盒,第一盒係原色,依家依盒係連bb cream set 內0既pearl beige,係有閃粉,我兩隻色都鍾意,而呢隻碎粉好幼細同滑淨,都幾好用呢!
(右下)上次sogo 大減價買左0既covermark,因為冬天變得常用,除左好凍好乾0既冬季,同埋某d場合,我其實真係好少用濕粉,呢個冬天用密左好多,支covermark都算係幾好用,潤得黎唔笠,都ok貼,薄薄一層加碎粉已經好夠.
(中)Maybelline Angel Fit 粉底液,係偶然見到SASA做特價勁平貪得意買0既,估佢唔到地好用,好貼好潤,唔算笠,遮瑕度又幾好,我呢d勁油人可以半日都無點出油,幾十蚊真係算係咁囉!
(左二)ettusais 遮瑕,初時係為左遮暗瘡同暗瘡印,依家都少出暗瘡,用慣左覺得唔錯懶得轉,用埋黎遮眼圈,效果都幾好,不過要細心印開囉!
(左一)ettusais遮毛孔,我一唔夠訓d毛孔就作怪,呢支都真係幾遮到,仲可以平衡返我鼻周圍過紅0既膚色.
我發現我真係無乜粉底粉餅遮瑕,對呢方面我算好求其,總之色0岩上到唔會好易出油就ok,暫時都無邊隻係我用左覺得好差,差到要掉左佢0既,通常轉係因為貪新鮮囉,哈.


text:
或者好多人以為我係一個自信心爆棚覺得自己好靚好正嘅女仔.其實唔係.我知道用社會嘅標準,我係矮,肥,亦算唔得上靚,我曾經因為咁樣好自卑好羞恥,於是,我好努力去減肥節食.嗰陣我好憎我自己,日日都只係睇到自己嘅缺點.為左減肥,我折磨自己,勞役自己,餓自己,直到我瘦左10幾磅,我發現,我無變到好似廣告/ig上面嘅女神咁靚,我仍然係一個充滿瑕疵,普普通通嘅一個普通人,最悲哀嘅係,我仍然係好討厭自己嘅身體,仍然係好唔開心.
呢個時候,我先發現,原來我要學習嘅,唔係點樣去迎合別人訂落黎嘅標準,而係愛自己同欣賞自己.於是,我開始食翻甜野,食翻有味嘅野,克服食野嘅罪疚感.20歲之前,我從來未試過夠膽著背心出街(其實宜家都好淆),慢慢,我開始學習接受自己擁有一個點嘅身體,一個獨特而與生俱來嘅身體.
自從放低左對自己嘅厭惡,我個人輕鬆左好多好多,宜家我去做gym,都好清楚係為左自己嘅健康同體態,而唔係為左符合某d特定嘅標準.
無人係完美嘅,如果我地要推一個人出黎,然後由內到外攻擊佢,我肯定最完美嘅人都會有10樣或以上嘅瑕疵.我知道我係一個好唔完美嘅人,但隨住時間,我都學識鼓起勇氣去展現一個唔完美嘅自己.點解胸唔係好大,就唔可以著bikini?點解肥婆唔可以露下肉?點解手臂粗唔可以著背心?講到底,都係要過到自己個心理關口,學習愛自己多一d.而且,我根本從來就唔覺得我嘅價值係喺個外表度.
喺呢個社會,女人除左努力工作,仲比男人有多一重嘅枷鎖,就係要滿足被觀賞嘅要求.一個女性無論幾能幹,只要佢外貌不達標,佢依然會被視為無乜價值,好似,其實網絡上憎我嘅人,主要都係針對我肥同醜,或者覺得我唔知醜好乞人憎(WHICH IS TRUE in some way but BIASED in some other ways),雖然佢地無同我講過野亦唔認識我.而,我做呢d野背後嘅動機,我呢幾年來寫嘅文,我一直以黎推崇嘅價值,我真正嘅為人同性格,喺佢地眼中係不值一提的.(或者係我做得唔好啦,倡議嘅野入唔到耳/無人buy.)
一方面,呢種觀念絕對需要改變.另一方面,就讓我地從愛自己同接受自己開始,慢慢打破對自己嘅厭惡.咁樣,佢地嘅攻擊都會宣告無效.


text:
一開始都有講到,今次去日本參加嘅event入面,有當紅嘅女優,亦都有唔係幾紅嘅女優.而緊接著天使萌之後,我去見嘅就係呢一位唔係幾紅嘅女優,佢叫恋渕ももな(戀渕桃菜).
22年4月喺SOD出道,戀渕桃菜嘅最大賣點係M Cup,冇睇錯,係M Cup,喺街捉十個港女加埋都唔知有冇嘅M Cup.講起嚟我會去參加佢嘅event都係偶然,事緣係旅程第二日我行書泉(秋葉原入面一間書局,幾乎所有寫真集同calender嘅event都係喺呢度搞.),見到明明已經話滿人嘅戀渕桃菜寫真集event,居然話加額,可以現場即刻買飛咁就梗係唔執輸,買本一冊劵入去玩下.
(喺旅遊台唔敢太過火暴露嗰啲大家去佢本人嘅Twitter度睇)
寫真集event,基本上同碟鋪嗰種買碟就有飛嘅event差唔多,只係將商品變成寫真集,同埋因為喺書局度搞,尺度唔會去到好大,基本上水著已經係極限.
而且寫真集event好多時候一本就可以參加得,當然買得越多自然就越多福利,但一本寫真集已經好重,同埋好難轉手賣得返出去所以如果個對象女優唔係太鐘意嘅話,買一本意思意思入去影下相傾兩句,我覺得就已經好足夠,十冊嗰啲set留返俾真FANS先買
鏡頭返番嚟秋葉原街頭上面一個啱啱去完廁所嘅香港人,解決咗膀胱爆發嘅世紀危機,我就沿著大街向書泉嘅方向前進.當時嘅時間大概係16:45,比起寫明嘅集合時間15:55已經遲咗差唔多一個鐘頭,不過佢亦都有寫明,遲到都OK,但會擺你喺另一條隊度先,等其他集合時間嚟嘅FANS清哂就到返你,不過當然唔好遲到離哂譜,女優本人都已經走埋你先到嘅話,你買幾多冊都冇情講.
上到去書泉賣寫真集嘅9樓,人數唔係太多,職員見我雖然係遲到不過都冇要我等下先,叫我直接入去排就OK.
排咗大約15分鐘,終於有大波妹睇下喇:
其實有少少可惜,因為其實同一日戀渕桃菜係有兩場event,一場就係我參加嘅4點呢一場,另一場係12點開始,可惜因為我要去天使萌嘅event參加唔到.我睇完佢po喺Twitter 12點嗰場嗰套衫,就更加覺得自己今次真係搬石頭砸自己隻腳
喂點解12點嗰場係三點式水著,但係4點呢場係公主裙嚟架有冇搞錯吖而家係咪歧視參加4點嗰場啲FANS吖而家叫你經理人出嚟見我
現實上我當然淨係喺心入面咁諗,影完相傾兩句嘅時候冇咩特別,都係同佢講香港嚟架,今日見到你本人覺得你好靚知你仲係新人,要好好加油吖嗰啲說話佢都係禮貌上回應多謝多謝就完
趕完呢場,我今日仲有最後一場event要去,亦係今日我玩得最過癮嘅一場,下回分解
未完待續


text:
連鎖店啲行銷手法,除咗固定天數會有折扣,加一蚊多件,第二件半價等,最吸引人嘅莫過於集點換贈品,好似係前排好紅嘅杯緣子,好多群眾原本唔飲咖啡嘅就因為杯緣子贈品而日日一杯咖啡.商家選對贈品唔單止可以增加買氣同時增加本身卡通嘅人氣,而呢埲贈品風氣要追溯嘅話必定到提到13年前轟動全台灣嘅HELLO KITTY造型磁鐵!
當年為咗慶祝Hello kitty 30週年慶,七仔便利店推出咗滿額磁鐵集點送,短短兩個月造成33萬人次,總共送出約莫五千萬個磁鐵,業績沓正提升咗14.7% ,而集點嘅遊戲機制相當有趣,除咗消費一定要滿額之外,磁鐵都有包裝密封住嘅,就消費者唔揀想要邊一個磁鐵,若要有冇收集成套就一定要靠曬彩數,此外仲推出隱藏版嘅磁鐵,當年為咗擁有成套造型磁鐵,幾乎係所有嘅生活用品都會係便利店解決,呢埲風氣從此開啟咗台灣嘅「集點經濟」.
同年,全家便利店為咗要箍煲業績嘅下滑,同MSN合作推出咗木符號造型磁鐵,至此各家便利店嘅集點贈品之戰就冇再停住過,產品都從小小嘅磁鐵到好起居嘅生活用品都有,除此之外,化妝店,量販店,超級市場都開始加咗呢場贈品戰爭,平均一個檔期兩個月,從卡通人物到插畫師筆下嘅作品都有,或者當初嘅,你根本就唔中意KITTY,有冇收集全套純粹係一種競賽心態,但唔可唔認佢嘅系:集點經濟確實係相當成功嘅案例.
唔好再睇小贈品嘅商機,因為佢哋都可以鑄成金.


text:
墨子攻略,墨攻. 一個係套戲未上影之前o既暫名, 另一個係正式上影o既戲名. 估唔到變成兩個字之後, 個感覺會唔同晒, 即時好有氣勢呢套戲係拍攝o既時候, 我已經話會去睇, 終於今日同 Victo 去o左觀塘 apm 睇. 除o左因為有劉德華主演之外, 我諗另一個原因係個戲名吸引我! 你睇我一開首就介紹戲名, 就知我好喜歡啦! 唔好問有乜咁吸引, 我都唔知, 總之就係喜歡!
成套戲其實都算 OK, o的場景, 特技, 動作武打, 故事方面, 都係中上水準. 不過稍嫌係革離同逸悅o既愛情方面著墨唔夠深, 亦估唔到逸悅係會.. 近年劉德華o既戲同歌, 都有好多哲理, 好有意思, 係要你用心去體會, 細味! 之前好似有大隻佬, 而呢套都係咁…. 墨家思想!
好喜歡電影中一句對白, 大概意思係咁. 呢個世界有對與錯, 但係好多時, 你明知係對o既, 你都未必會去做! 反映到現實o既無奈! 而墨家思想o既兼愛, 係電影中就反駁為, 應該要懂愛! 唔知大家有無諗過箇中道理? 而家睇電影, 真係要慢慢去感受電影當中o既涵意.
講下 apm 戲院, 真係幾好. 座位寛敞, 斜度又夠, 完全唔會擔心比人遮住, 座椅背又夠高, 可以承托埋個頭, 成套戲睇完, 都無唔舒服o既感覺, 大家下次可以去 apm feel 下!
P.S. 係度多謝老婆安排o左今晚呢個咁好o既節目, 好開心!!


text:
《年度之歌》
喺感情路上,當女方拒絕對方時侯除咗派張「好人卡」之外,好多時都會加多一句 :「我對你無感覺,Sorry.」
當聽到無感覺時侯,好多人都唔明究竟輸咗啲咩,究竟咩係感覺? 成日聽到有人話 「最緊要「岩Feel!」」而所謂嘅Feel究竟係啲咩黎?
喺人生路上,我地試過暗戀人,明戀人,追求對方,亦會遇上好多曾經同自己曖味過同拍拖過嘅人,有人遇上嘅人可能十隻手指都數得到,有人可能遇上數十個以上不等.
開頭認識到對方,會好想知對方究竟係咩人,好想知佢性格,興趣,背景,熟落咗之後似乎「曖味」係必然之事,再行落去一係拍拖,一係就無疾而終,惡劣啲可能朋友都做唔成.
鐘意人嘅感覺就好似聽歌咁,我相信好多人都試過聽歌聽到上哂癮嘅日子,當你鐘意聽某一首歌嘅時侯,你會不斷重覆又重覆狂Loop首歌,無論電腦,ipod,全部都係行住」單曲循環」,嗰刻你唔聽唔舒服,出街都會哼住首歌Melody,腦海浮現出首歌嘅MV,口中經常唱出副歌頭兩句歌詞(因為唔記得之後點唱),嗰刻你曾經會諗依個世界再無任何歌都可以取代到佢.
你唔會理唱歌嗰條友係邊個,都唔會Care作詞同作曲係邊個,賤人又好,幾衰嘅人都好,你都唔會理,你鐘意嘅係首「歌」,點解鐘意?岩Feel囉! 點解一首歌有人一聽就鐘意,有人聽極都唔會鐘意,就係有Feel都無Feel嘅分別,唱歌條友靚唔靚仔有唔有錢都係Bonus,唔係重點,最緊要係岩Feel! 就好似古天樂曾經唱過」 今期流行」 你唔鐘意首歌但鐘意古天樂,但你聽到首歌都覺得有啲頂難,更何況會跳佢隻舞? (今期流行~~流行追命林琴~~)
Feel,可以Keep幾耐? 問下你自己曾經鐘意到死嘅歌,最近有冇聽返? 當你無Feel嘅時侯,唔好話聽歌,見到張List下一首就係嗰首歌,你即刻飛咗首歌唔播,因為你已經厭,唔想再聽,之後話唔聽唔聽…..可以幾個月, 甚至幾年都可以唔會聽到首歌.
但Feel依樣野好奇妙,好耐無聽首歌時侯,當你聽返,你會感到好舒服,曾經愛上依首歌嘅回憶浮哂出嚟,聽聽下又覺得幾岩自己,亦忘記當初厭倦首歌嘅感覺,好想再一次瘋狂愛上返首歌.
但無可能,因為無理由2018年頒獎禮會頒返2009年嘅歌!? 時代唔同,好多野都返唔到轉頭,只能嘆錯的時間對的人,唯有得閒聽下首」舊歌」回味下,亦概嘆一下所遇上嘅人新不如舊.
大家可能曾經成為過某人嘅「年度之歌」,亦曾經遇上自己嘅「年度之歌」
無奈錯的時間亦錯的人,敵不過感覺洗禮
只能一切在心中,回味那時美好回憶.
年度之歌,你有遇上幾多首?
全年度有幾多首歌 給天天的播
給你最愉快的消磨
流行是一首窩心的歌
突然間說過就過
誰曾是你這一首歌 你記不清楚
我看著你離座
真高興給你愛護過
根本你不欠我什麼
誰曾是你這一首歌 你記不清楚
我看著你離座
很高興因你燦爛過
高峰過總會有下坡
誰又妄想一曲一世 讓人忠心到底????
(年度之歌,謝安琪)


text:
2018年6月21日星期四
(大玩水花又睇Show)迪士尼巨星嘉年華
21 JUNE 2018(THU)
作為迪士尼粉就當然係一有新活動推出就要入園睇下係乜東東,所以今日小小豬放學之後,就同佢入園玩一轉,實行大玩水花又睇Show啦~
坦白講,係咁多項新節目當中,我就期待嘅就係水花巡遊.還記得當年小小豬都未出世,我地相約同樣幾對新婚夫婦入園玩.初時以為只係簡單噴小小水,點知最後我地幾個都濕晒,不過大家都玩得勁ENJOY.今年再來嘅水花巡遊,小小豬就可以自己親身感受.
入得嚟玩就緊係要盡慶,所以就去左灑水區睇巡遊啦(當然...如果唔想濕身,可以選擇去非灑水區睇呀)~
真係唔講笑灑水區,啲水真係噴住出嚟,雖然係會整濕個身,不過真係好ENJOY呀~
一輪噴水之後,就可以見到超人特工隊朋友駕駛住電浮車出場啦~
Let’s Get Wet ...真係濕過痛快,我地都變左濕水豬(好在早有預備帶多套衫去換),整體上個巡遊都好正,小小豬仲話下次入園要再濕過呀!
之後我地就去左學畫積積~
一向零畫畫嘅兩母子就合力齊齊畫,個完成品都叫做見得下人啦~
入園我嘅最大目標就當然係集郵,就緊係要同一眾超人特工隊朋友影相啦~
今日另一個重點就係去睇「魔海奇緣凱旋慶典」~
我一向對樂園入面嘅舞台劇都好有信心,因為之前幾套都係好精彩,所以我都有少少期待.當然...今次我都係冇失望,短短二十分鐘入面就可以表演出整個故事大崗,部分演員仲一人分飾數角式,仲要三語同演,少啲力量都唔得呀~
可能慕安娜實在太吸引小小豬,所以完SHOW後小小豬就叫我買返隻動畫DVD俾佢,佢話咁樣可以更加知道故仔來源.哈哈哈......既然佢鐘意,我當然冇問題,搵日買返屋企齊齊睇先.
其實小小豬都玩得未太盡慶,不過唔緊要,嚟緊暑假可以入嚟玩多啲,睇多幾次水 花巡遊,開心大玩水花啦!
訂閱: 發佈留言 (Atom)


text:
多瑙河枯驚見二戰軍艦?
繼續同史友們介紹一啲世界上近期發生嘅考古發現,喺大多數時候,我哋如果得知有啲古文物重新出土都會感到高興,而以下嘅呢件古物重現人間,就令到唔少人擔心! 歐洲近排都受到熱浪肆虐,唔單止出現歷史性嘅乾旱,甚...
史檔 3月前
二戰日本欲炸毀長城 溥儀聽到都急忙調停?
早排阿史就同史友們講咗唔少關於溥儀嘅故事,佢嘅一生好多時候都係身不由己,做皇帝嘅時候係咁,做偽滿洲國傀儡嘅時候亦都如是.之不過,雖然係身為傀儡皇帝,但當佢聽到日軍打算炸毀長城之時,竟然唔怕得罪日軍親身...
史檔 3月前
二戰其實係一場 「世紀鋼鐵大戰」?
提起第二次世界大戰嘅歷史,相信唔少史友都知道呢場戰爭係人類史上目前最大規模嘅戰爭,呢場戰爭當中各國應用咗經濟,工業,科學技術嘅成果,結果就令到全球死亡人數達7000萬.如果話之後嘅戰爭好可能都係「核戰爭」...
史檔 6月前
日軍瓜島海戰戰敗 太平洋戰爭轉捩點
今日係1月15日,喺二戰當中嘅太平洋戰爭入面,呢一日係相當重要嘅一日,事關日軍喺瓜島海戰戰敗,令到成個戰局發生大逆轉! 喺1941年12月7日,日本偷襲珍珠港美國太平洋艦隊之後,無疑係大幅削弱咗美國嘅戰艦艦隊,...
當年今日 10月前
二戰時香港抵抗日軍存在兩種性質?
今日係12月8日,响80年前日軍入侵香港,為期十八日嘅香港保衛戰正式開始,响同年12月25日港督楊慕琦投降,香港淪陷,開始咗三年零八個月嘅黑暗淪陷歲月. 早前阿史睇咗歷史學者劉蜀永一篇關於二戰時香港抵抗日軍嘅文...
史檔 11月前
芬蘭有位陸軍狙擊手 被蘇聯稱為「白色死神」?
早兩日就同史友們介紹完喺抗美援朝戰中創咗唔少驚人紀錄嘅神級狙擊手張桃芳,見到阿史介紹呢位中國狙擊第一人嘅事跡,就有史友想阿史講埋「白色死神」,咁就當然冇問題喇! 喺二戰期間,其實喺蘇聯嘅部隊之間流傳住...
史檔 1年前


text:
講到尖沙咀有咩排隊名店,就梗係嘉寶漢堡啦!之前舊鋪已經門口排滿人,早排搬咗新鋪終於有機會再去朝聖食burger!而家餐廳大咗好多,座位都算多,而且都好乾淨,入去坐低食變咗做享受!講番呢度嘅漢堡包先,牛,豬,羊,雞,海鮮,同素漢堡都有,啲burger加埋有成20款,想試晒咁多款都唔易,但總有兩三款可以滿足到鍾意burger嘅你!仲有呢度啲小食都好正,薯格,炸燒賣,雞翼都好好味,而且呢度啲價錢超抵,可以話係CP值極高!
一齊睇番舊鋪分享:尖沙咀黃店_超人氣排隊店_嘉寶漢堡_超多肉汁勁Juicy
其他Burger黃店推介:
嘉寶漢堡:人氣Burger多款足料CP值極高
可能有好多朋友都唔食牛,但係喺嘉寶漢堡就完全唔洗擔心,因為牛肉burger之外其實有好多選擇.就好似呢個蜜糖芥末菠蘿豬堡咁,食落去好juicy同fresh,完全唔會有油膩感.
而鍾意牛嘅朋友,呢度最多款揀嘅就係牛肉burger,有經典款亦都有啲超多肉配搭,一切都睇你嘅喜好.如果真係覺得餡唔夠多,係可以再逐樣加錢咁加入去.但係就咁已經係好大好足料㗎喇!
嘉寶連小食都好食又抵食
之前食過已經過得薯格好好味,就算嚟到新鋪個味道仲係呢個水準,今次仲叫咗炸燒賣同雞翼.以只係加$15就有嘅小食+飲品,小食嘅份量真係好夠,尤其係炸燒賣,出面可能$15蚊都係得5粒完全唔夠喉,但係呢度同一個價錢,燒賣又多過人,仲要有汽水飲真係超抵食!


text:
沖繩宮古島 三項鐵人旅遊訓練團
text – England photo – Jacy
第1操:游水篇
沖繩出名水清沙幼就梗,而屬於外島嘅宮古島更加係有過之而無不及.好似大家經大橋跑入伊良部島後,就有你面前呢個水清沙幼嘅砂山海灘可供練水,訓練內容包括落水及上水轉項目時嘅技術,點到點游泳訓練等.而之後附近一帶就有唔少海灘可以玩埋浮潛,好似其中Kayafa Beach就有超過70種珊瑚礁及100種熱帶魚有得你睇,有得練習又有得玩,爽!
第2操:踩車篇
宮古島面積約大香港1.5倍,如踩車環島約155公里.而大家操車其中1個必到地標名為東平安名岬,當大家踩到海角時,就會有座高43米嘅名勝「東平安名崎燈塔」.而有趣嘅係燈塔嘅北面就係東海,而南邊就係太平洋,身處兩片海洋嘅分間線,感覺零舍唔同!
第3操:跑步篇
關於練跑嘅其中1個地點,係呢條2015年頭先建成嘅伊良部大橋,全長3,450米,由宮古島通往伊良部島嘅大橋,比香港青馬大橋長多1/3,而由於島上汽車唔多,大家喺接近零污染嘅情況下練跑再歎景,你話人生有幾可先?
後記:都市人做運動好講求一鼓作氣,大家睇完沖繩呢個人間仙境後,家陣重俾機會你一嘗三鐵訓練滋味.而根據Kenneth所言,今次訓練營實屬leisure入門性質,志在吸引到更多人去參加同埋了解三鐵運動,兼且趁住日圓低水,去一轉沖繩,有得訓練兼旅遊,包你過足癮.
沖繩觀光及三鐵基礎訓練營
對象:初次接觸三鐵之青少年
時間:8月3日至8月10日
地點:沖繩,宮古島及其附屬外島如伊良部島及池間島等等.
內容:每2日於島上設有游水,跑步,踩單車等不同三鐵式基礎集訓及技術改良,另外1日就作休息,及於當地觀光為主.
查詢:3107 0907(ZERO1 競毅運動教學)
E-mail:[email protected]


text:
通渠梳打粉浴室地漏反糞水點處理?
大角咀通渠通渠公司通渠梳打粉一,浴室地漏反水反糞點處理
1,首先要搵到地漏反水反糞嘅原因通渠梳打粉54485818,好有得可能係排汙嘅主力管堵塞咗通渠梳打粉,呢個時候需要立即停止使用,跟住搵專業疏通下水道嘅技術人員嚟進行處理.如果堵塞嚴重嘅話,嗰麼好有得可能係樓上出現反水,甚至會反水到樓下嘅,所以要及時嘅進行報修處理.
2,得使用打氣筒疏通法嚟疏通下水道,這也係比較常見嘅一種處理方式,將打氣筒嘅膠管放入到排水管道裡面,跟住再將下水口畀密封住,放入足夠嘅清水,利用呢個空間快速嘅去向下水道裡面進行打氣,咁好快就能疏通下水道,從而解決反水反糞嘅問題.
3,還得嘗試使用高濃度嘅醋加上熟蘇打粉嚟進行疏通.呢個方法係先將蘇打粉放到地漏裡面,跟住再準備好高濃度嘅醋倒入到下水管道裡面,將這兩個混合喺一起時,就會產生非常強烈嘅化學反應,能夠立即嘅清除掉管道裡面嘅邋遢嘢.
二,衝馬桶地漏反水點疏通
1,首先要搵到地漏反水嘅原因,如果係馬桶疏通嘅排水管出現咗堵塞嘅問題,好有得可能會導致地漏反水,所以要檢查一下管道之內堵塞嘅情況係否嚴重,跟住將管道裡嘅雜質清除乾淨.
2,如果係下水管道出現咗馬桶堵塞問題,嗰麼就要將下水口管道裡面進行清理,馬桶冇有得堵,但係滴漏卻出現咗反水嘅現象,好有得可能係裡面有得啲頭髮或者係塑膠袋等比較腍嘅嘢堵喺咗主管道或者係三通嘅下方,這種情況處理起嚟就會比較麻煩,所以最好請專業嘅維修技術人員上門進行清理,才能夠真正嘅解決問題.
三,地漏反水點徹底堵死通渠方法
1,地漏出現反水嘅現象係唔能夠直接堵死嘅,因為咁好有得可能會影響到其佢住戶嘅排水,而且可能會導致出現漏水嘅現象發生,所以當地漏出現反水嘅現象時,首先要查明具體嘅情況,跟住再根據具體嘅情況嚟進行處理.
2,一般情況下,地漏反水嘅原因好有得可能係管道堵塞,所以要先搵專業通渠佬嚟進行一下管道疏通,跟住再換一個防臭地漏,咁得防止反水或反味嘅現象發生.


text:
Angel Chan
之前因為生BB個人好腫好肥,喺OASIS mom除咗做古法紮肚,OASIS mom既專業古法紮肚師仲會幫我按摩同通淋巴,舒緩下懷孕期積落嘅水腫同腰酸背痛,消晒D水腫之後個人輕鬆左好多,腰又明顯瘦了.
Sophie Ko
每次黎OASIS mom古法紮肚啲時間都好易過,係紮肚前唔可以食咁飽,但我覺得好值! 成個紮肚療程紮左唔夠15次已經好見效!個肚真係平左,而且你地真係好細心! 多謝你地!
Tiffany Yeung
OASIS mom古法紮肚師既手勢幾好,超級like佢個按摩手法,好中point!而且仲好細心, D薑油精華都幾幫到我恢復元氣!
Edith Wong
多謝古法紮肚師Coco每次都落足心機幫我紮靚個肚!紮得好細心!腹直肌由2個半手指位紮到收復咗一半有多,盤骨同腰線都收左好多!好開心!好期待完成曬成個古法紮肚療程後嘅效果!
Emily So
做古法紮肚真係有心唔怕遲,初初我都以為生完要即刻紮肚先至有效,後來經朋友介紹OASIS mom個獨家古法紮肚手法,可以修復產後多年嘅腹直肌分離同埋盤骨擴開問題,試咗幾次啦,度出黎係真係收窄左個盤骨,改善到骨骼支撐,令我既body gesture靚左好多!
Kelly Yuen
OASIS mom古法紮肚真係堅!紮完著得返生BB前個條中碼牛仔褲!!!!真係有好明顯好明顯既明別,腰線出返黎,盤骨又收細左,唔使再買過晒D大碼衫褲.
Rebecca Chiu
之前成日覺得產後修身會好難好辛苦,而家做完OASIS mom古法紮肚後紮完肚肚腩無左,腰線又出返黎,令我見到修身成功既希望,非常鼓舞~
Chloe Lee
明顯slim左同見到條腰,多謝OASIS mom古法紮肚師既細心照顧!
Cindy Chan
以前都唔興古法紮肚嘅~所以早幾年生完BB都無做過咩古法紮肚,搞到個肚腩好大.呢排陪朋友嚟OASIS mom做古法紮肚聽到古法紮肚師既介紹,先知我呢D叫假肚腩,生完幾年都可以做古法紮肚療程!同朋友一齊紮完2個禮拜,就好似岩岩一齊生完BB一齊瘦身咁,令我諗起以前中學減肥,青春回憶返晒黎!
ammy Wong
雖然無生過BB,但本身自己天生盤骨偏大,又長期姿勢唔啱令到盤骨有少少前傾現象,聽朋友介紹OASIS mom古法紮肚可以修正盤骨問題,所以join左個古法紮肚療程,想收細下個pat位! 做完成個古法紮肚療程覺得都幾有效,足足收左1寸半!
Jeana Wong
朋友生完第二胎喺OASIS mom做過古法紮肚覺得修身效果幾好所以推介我黎做,估唔到OASISmom個紮肚手法真係堅work,修身好快!
Daphne Yu
邊個話古法紮肚係產後媽媽先做得架?影prewedding前1個月特登book咗OASIS mom古法紮肚,做足準備功夫,修返靚個腰線,效果我好满意呀~
Rita Yip
產後明明體重唔係增長好多,但個肚腩做極運動都仲喺度,好睬有OASIS mom古法紮肚幫我搞掂個“假肚腩”,宜家出去見客,啲客都話唔講唔知我已經生咗2個小朋友,好開心啊!
Pricilla Wong
嚟OASIS mom紮肚係我放風時間,真係好relaxing!
Lynn Chin
係趁lunchtime時間過黎紮肚,紮完照返工,除咗唔可以食太飽之外,我覺得OASIS mom古法紮肚都幾啱我哋啲在職媽媽做.
Uki Choi
本來都擔心產後瘦唔返,喺OASIS mom做咗4次古法紮肚後,我睇到我嘅瘦身希望喇!
Yoyo Yim
本身唔係肥,生完係瘦唔到個肚,OASIS mom嘅古法紮肚唔止修形塑身,佢仲有儀器幫助減脂排水,真係一站式修身服務,唔錯!
Yuen Sum
腹直肌分離狀況唔算太嚴重,但做咗OASIS mom古法紮肚6次後再度,真係改善咗,好期待做完成個療程效果!
Jacqueline Szeto
公司樓下就係OASIS mom分店,收工黎做古法紮肚順便relax下,覺得佢哋服務幾周到!
Yellow Yung
懷孕期間足足肥咗3個碼,做運動都勉強減到啲脂肪,但個肚腩就減唔到,期待OASIS mom可以幫我KO個肚腩!


text:
翻開地圖,你可能都唔知渡船角嘅位置,實際上渡船角係一個充滿香港歷史嘅地方,而今年渡船角就因新發茶餐廳群組感染武漢肺炎而揚名.
渡船角佔地極細小,近佐敦,屬油尖旺區,該地鄰近來往深水埗區,九龍城區,新界區嘅巴士總站,喺西九龍填海前,曾經有可容納客車兩用雙層渡輪嘅佐敦道碼頭,可來往對岸灣仔區,中環區,不過1996年已停用碼頭,而近年旁邊又興建港鐵柯士甸站, 交通便利,值得兩個人逛吓.
點解叫渡船角?渡船角位置靠近佐敦道碼頭,海面不時有砵砵聲嘅汽笛聲,作用係提醒輪船唔好相撞,汽笛聲雖近民居,但唔會持續好耐,所以好少影響八文樓居民.
渡船角現時有兩幢著名新屋苑,包括The Austin,Grand Austin,不過渡船角最出名嘅係八文樓,又名文華新村,靠近佐敦道碼頭,八文樓來自油麻地小輪倉庫,杜琪峰執導嘅《大事件》亦於此地取景.八文樓位處渡船街,佐敦道交界,原本屬高尚住宅區,比較多中產人士入住,但後來連接廣東道,加上近年多咗南亞裔人士入住,亦多咗烹調咖哩嘅地舖,區內環境複雜,恍如迷你版聯合國.而八文樓直指八幢文字頭嘅屋苑,包括文蔚樓,文苑樓,文英樓,文華樓,文昌樓,文耀樓,文輝樓,文景樓.
目前,已經無乜人記得此地為渡船角,大多叫柯士甸,舊物,舊名逐漸被人淡忘,似足香港文化同司法制度.
延伸閱讀﹕平食自助餐! 普慶餐廳半自助甜品Buffet $120任食10款Mövenpick雪糕
渡船角
地址﹕九龍佐敦以西


text:
今次係個腸胃炎可算係小小豬出世以來,病得最嚴重嘅一次,辛好依家都已經好返晒,已經回復昨日嘅百厭本色.見佢已經精精神神,人都真係安心晒.希望病埋今次之後就唔好再病啦!
病一病真係攪到冇返學成個星期,開頭都好擔心小小豬今日返學會扭計,好在由搭車到去到學校門口佢地好乖仔,完全冇扭計,仲不停開心笑咁呀!
到左學校門口,因為我都早左少少,所以學校都未開門,所以就係旁邊個小公園玩一陣.
睇見小小豬個古靈精怪樣都知佢冇晒事啦~
仲好開心咁玩滑豬仔添~
小小豬好乖呀,當學校開門時,叫佢走時就即刻走去拎書包,仲同公園SAY GOODBYE,完全冇扭計,返左學真係大個仔左唔同啲呀!
乖仔事又唔只係依樣,平日小小豬都唔多肯自己行入學校,成日都要我抱住佢入到課室.不過今日小小豬好心急咁自己行入學校,仲跑住咁走入課室,入到課室又好快咁同我SAY GOODBYE,之後就自己行去拎玩具玩啦!
冇返幾日學,我都好擔心小小豬係學校又會扭計攪事,所以放學之後我都有問老師小小豬今日個情況.不過老師竟然話小小豬完全冇扭計,好鐘意學校活動添.老師仲話可能之前係小小豬唔舒服,但又唔識得表達,所以就以發脾氣,扭計嚟表達.依家冇晒事,所以就變返個好乖乖啦!
聽到老師咁講,真係勁開心呀!小小豬真係越嚟越大個仔,希望佢可以KEEP住,日日都係做GOOD BOY啦!
**我的微博..關注吧**


text:
喺柴灣沿途由樂華村走到新翠商場,已看到三位拾荒長者喺到忙碌緊,佢地嘅效率同速度都好似趕住要完成一啲嘢咁,相信同近期因內地有可能停止進口本地紙皮嘅消息有關,
於是走上前問問 :
「婆婆,柴灣嘅回收舖仲繼唔繼續收你地嘅紙皮呀? 」
婆婆 : 「我知道呀,而家仲收,遲啲唔敢包啦.」
我 : 「唔再收咁點算呀,冇人收紙皮…」
婆婆 : 「唓,咁咪睇下啲紙皮可以擺喺邊囉,睇下政府又有幾多地方擺啲紙皮.」
我 : 「除左內地,應該仲有其他東南亞地方會收卦.」
婆婆 : 「遲啦,啲回收商長期倚賴內地嘅客仔,啲紙冚澎爛都運晒上去,呢! 而家死啦,人地唔要啦,一鑊撬起啦! 」
我 : 「係喎,九成廢紙都係運往內地喎,慘啦慘啦今次.你地最受害呀!」
婆婆 : 「根本啲回收商自己玩晒,啲價錢好似海鮮價咁,又俾上面內地啲老闆食住,上面(內地)點會唔收呀,梗係喺呢到啲回收商傾唔掂數啦,唉,我地呢啲執垃圾嘅就揸頸就命啦!………」
當最無議價能力嘅拾荒街坊遇上財鴻勢大嘅資本家,大家互不相識,關係卻是緊緊相連,資本家嘅權謀財技,眼中只有利潤同股東,拾荒街坊嘅營營役役,心中只有糊口同生存,兩種不同且極端嘅需要,混雜喺模模糊糊嘅自由市場經濟體系裡,資本家被權勢財利所操控,拾荒者被生存糊口所綑綁,結果,兩者都得不著自由,反而市場成了佢地嘅操控者.
咁作為人民嘅公僕——特區政府又做緊啲咩呢? 唔通撥多啲回收基金,俾多啲補貼,同內地傾下,咁就可以解決問題? 但其實最大嘅問題係政府睇環保政策過於短視,冇進行過一個長遠嘅全面規劃,令到本地回收業只停喺收集分類同出口外地嘅功能,連最後一間做再造紙嘅廠都喺幾年前執左,業界其他嘅回收物料再造又唔成熟,感覺就係唔積極唔鼓勵大家去做呢樣嘢咁.特別係企喺最前線嘅拾荒街坊,唔單止冇重視佢地嘅存在,更要經常以阻街同阻街同阻街嘅罪名擺喺佢地嘅身上,視他們如物件死物一樣驅趕清理,今日到呢個時候,回收業界嘅寒冬期,又有邊個單位會理佢地?
答案係冇.
我地認識好多嘅拾荒長者,佢地有基層,亦有好多佢本身都有啲積蓄,不過點解佢地仲要執紙皮? 換轉你係長者,又唔係好多積蓄,你想唔想每日睇住個薄仔不斷扣數? 而家仔女搵得幾多? 有幾多個仔女有能力養得起兩老? 拾荒唔係帶俾佢地滿足感,係俾佢地一份尊嚴,無論窮又好,有積蓄嘅都好,至少呢份尊嚴令佢地覺得自己唔係喺到獻世,仲有工作嘅生存空間,並且為社區作出丁點又重要嘅貢獻.若果掌權者唔想否定長者對呢個地方嘅貢獻,亦唔想有咁多不論貧富嘅拾荒長者因失業而影響生活,影響埋佢地嘅健康同心理質素,其實全民退保,係喺整個老化人口盲目追求再創造勞動生產力嘅過程裡,一個重要嘅補償,呢條支柱唔單止穩住民心,仲能夠穩住本地嘅人心,當樣樣嘢都計住計住嘅時候,人民嘅福祉唔知係唔係掌權者優先考慮嘅部分,但至少需要重新拿來討論,而唔係擱置一旁置之不理,又等五年後交個爛攤子沒完沒了,拖得就拖.
無論如何,重新討論全民退保,正視老化人口所帶出種種社會問題,刻不容緩,迫在眉睫,聽日遊行見!


text:
霸戲哥之日常#425| 港姐賽後報告
今個星期冇英超唔緊要,因為有港姐睇都夠做,話晒50周年紅館豪搞,有幕歷代港姐一齊盛裝上台,實在壯觀.最厲害係個個雖然有番咁上下年紀,都仲keep得好好,可惜今日嘅香港已經唔係以前嗰個.
點睇賽果?霸戲哥都覺得正路吖,8號林鈺洧之前個樣普普通通,今晚的確特別靚,拎冠軍合理.至於亞軍4號許子萱同季軍14號梁超怡,今晚發揮都出色,可能身形輸蝕少少,得唔到評判歡心.個人認為,4號許子萱喺泳裝問答環節「衰擦鞋」,嗰吓真係扣晒分,唔係應該佢拎冠軍啦.
見唔少人話2號林曉彤冇理由入唔到五強,霸戲哥都覺得可惜,但亦係TVB嘅「正常操作」.以歷屆往績,通常最靚最甜嗰個都贏唔到冠軍,但往後喺TVB一樣會有唔錯嘅發展,所以都唔使擔心佢會就此「失蹤」.
今年TVB花錢大搞港姐,又搵歷代司儀撐場,睇得出好有誠意,不過都有唔少嘢可以改善.譬如panel可以做好少少,一開場都幾混亂,同埋遠近shot接得有啲怪.另外個rundown都少少奇怪,霸戲哥同豬視妹都唔明點解會頒咗最上鏡小姐先出泳裝,又有啲佳麗冇機會着泳裝.唔通真係怕咗余黎青萍?
Anyway,恭祝林鈺洧,許子萱,梁超怡喺今後有好嘅發展,延續港姐美貌與智慧嘅傳奇.
霸戲哥
** 博客文章文責自負,不代表本公司立場 **


text:
全港首個室內西班牙火腿窖就喺新蒲崗,估唔到連工廠大廈都有咁好味嘅伊比利亞火腿食,仲有專人教你點揀靚嘅火腿,即場仲可以試埋由黑毛豬火腿專家手切100%黑毛豬血統的伊比利亞火腿火腿,配埋多款西班牙冷盤,芝士同埋煙燻三文魚,再加上特色嘅西班牙氣泡酒配搭,全個過程真係幾特別~好似去咗轉西班牙咁,即刻睇有咩食先! 首先試咗西班牙最著名嘅冷盤,仲有多款陳年芝士及特選的煙燻三文魚.一邊聽著由專人講解食材背後來源,文化及故事. 必試餐廳獨家代理嘅伊比利亞黃金豬,每年只係出產60隻,非常矜貴....
火腿
(日本)東京迪士尼反斗奇兵酒店開幕!玩具朋友廣場+造型房間!走入反斗奇兵世界!
東京迪士尼反斗奇兵酒店,喺4月5日開幕啦! 東京迪士尼反斗奇兵酒店係全球第二間以Pixar電影 「反斗奇兵」為主題嘅酒店,以繽紛色彩同童趣為酒店主題,配合電影中出現過嘅一系列玩具,令人好似進入了電影世界一樣,以第一身去感受反斗奇兵嘅故事. 未踏入酒店大堂,入口廣場已經非常吸引,廣場以七彩繽紛嘅棋盤為設計,廣場中間擺放咗好多放大嘅巨型玩具同反斗奇兵角色嘅雕塑. 至於酒店大堂同樣充滿驚喜,用咗好多玩具嘅元素,例如巨型顏色筆,遙控賽車,積木同文具等等....


text:
好耐都無試過大昏迷喇!因為噚日dayoff,知道唔駛出去教琴,屋企又無乜特別嘢要做,所以好放心咁盡情去瞓,前一晚因為喺 Louisa 屋企食完飯之後,除咗食生日蛋糕之外,仲有幫 Louisa 整香蕉蛋糕,所以好夜先走,返到屋企沖完涼,睇一陣書,點 零兩 點先瞓,第二朝12 點半先起身,所以噚日好夠精神.
夜晚就好求其咁煮咗個咖喱菠蘿吞拿魚意粉食 ( 間中偷吓懶先 ),食完哂洗埋碗都仲好早,所以就郁手整甜品食,呢個Crème brûlée 都想整好耐 o架喇,不過一直都無買到淡忌廉,所以一路都無整,直到最近荃灣間二德惠買嘢有雙倍積分,加上 200ml 裝嘅淡忌廉又做緊特價,$45 / 3盒 (依家 $44 / 3盒 o添咋 ),所以就起心買喇,咁依家咪整到 Crème brûlée 囉!
材料同做法都好簡單.
材料:
蛋黃 2隻
淡忌廉 125克
豆漿 125克
砂糖 20克
以上材料可做 2 - 3杯燉蛋
- 先用 180°C預熱焗爐. - 蛋黃同淡忌廉用蛋拂拌勻,然後加入少量豆漿再拌勻. - 將剩低嘅豆漿煲滾,加入砂糖煮溶. - 將熱豆漿逐少逐少拌入忌廉蛋液裡,之後再倒回煲內加熱. - 加熱後嘅忌廉蛋液過篩倒入疏乎厘盅內,然後放上焗盤上,再倒凍水入焗盤內, - 放入焗爐,焗 25分鐘後取出放涼,之後放入雪櫃雪10分鐘. - 喺雪凍咗嘅燉蛋面灑上少少砂糖 (份量以外),用火槍將砂糖燒焦,做成焦糖,咁 食譜參考:香港電台嘅美食DIY 網頁 (仲有導師整個製作過程嘅 video睇 o添呀!)
水嘅高度約半 cm至 1cm.
就食得啦!
- 蛋黃同淡忌廉用蛋拂拌勻,然後加入少量豆漿再拌勻.
- 將剩低嘅豆漿煲滾,加入砂糖煮溶.
- 將熱豆漿逐少逐少拌入忌廉蛋液裡,之後再倒回煲內加熱.
- 加熱後嘅忌廉蛋液過篩倒入疏乎厘盅內,然後放上焗盤上,再倒凍水入焗盤內,
- 放入焗爐,焗 25分鐘後取出放涼,之後放入雪櫃雪10分鐘.
- 喺雪凍咗嘅燉蛋面灑上少少砂糖 (份量以外),用火槍將砂糖燒焦,做成焦糖,咁
食譜參考:香港電台嘅美食DIY 網頁 (仲有導師整個製作過程嘅 video睇 o添呀!)
啱啱出爐時果樣,可能因為個焗爐太勁,未做焦糖都已經焦咗少少. 本來星期一果日係想問 Louisa 借定支火槍嚟燒焦糖,不過一來佢無 gas;二來我其實又驚驚哋用火槍,因為見到個火噴得咁猛,覺得好恐怖,好危險;三來佢又話俾我聽可以用焗爐焗燶啲砂糖,所以我就試吓入焗爐,淨用脆烤功能果三枝石英管嚟焗脆個表面,睇吓得唔得,但其實係唔得囉!焗咗好耐都只係得少少燶,而且我隔住爐門望入去時,見到啲燉蛋猛咁喺度郁,滾吓滾吓咁,好驚會焗過龍,焗到啲燉蛋老哂兼嚡口,最後都係放棄罷!所以喺燉蛋面會見到啲白色未溶嘅砂糖結晶.
啱啱出爐時果樣,可能因為個焗爐太勁,未做焦糖都已經焦咗少少.
本來星期一果日係想問 Louisa 借定支火槍嚟燒焦糖,不過一來佢無 gas;二來我其實又驚驚哋用火槍,因為見到個火噴得咁猛,覺得好恐怖,好危險;三來佢又話俾我聽可以用焗爐焗燶啲砂糖,所以我就試吓入焗爐,淨用脆烤功能果三枝石英管嚟焗脆個表面,睇吓得唔得,但其實係唔得囉!焗咗好耐都只係得少少燶,而且我隔住爐門望入去時,見到啲燉蛋猛咁喺度郁,滾吓滾吓咁,好驚會焗過龍,焗到啲燉蛋老哂兼嚡口,最後都係放棄罷!所以喺燉蛋面會見到啲白色未溶嘅砂糖結晶.
Notes:
1. 原食譜係用牛奶而唔係豆漿,只係因為小弟唔飲奶啫.
2. 將煲滾嘅豆漿 /牛奶倒入忌廉蛋液時,一定要慢慢逐少逐少拌入,如果唔係啲蛋
液就會被煮熟.
3. 忌廉蛋液心須過篩倒入疏乎厘盅內,因為可以隔咗啲被煮熟咗嘅蛋液固體,令
到啲燉蛋更幼滑.
4. 焗好出爐嘅燉蛋一定完全攤凍或雪涼,否則當灑上砂糖製作焦糖時,熱力會將
砂糖溶化入燉蛋內,咁就最唔成焦糖喇.
P.S.
1. 當 Louisa 話枝火槍無 gas時,我就問佢係用咩 gas,佢話用打邊爐果啲 gas,
咁就再問佢,咁打邊爐啲 gas喺邊度買得到,佢竟然同我講:「打邊爐啲 gas
咪喺 賣打邊爐啲 gas嘅地方買囉!」跟住我哋兩條友就喺度勁笑,真係俾佢吹
漲!
2. 用上次買返嚟嘅腐皮碎整豆漿真係好方便,十零廿分鐘啲腐皮已經煲溶哂,做
成好濃嘅豆漿,我將食譜用剩嘅豆漿俾咗老豆飲,佢話好濃好甘香喎!


text:
2 DECEMBER 2013(MON)
依個百厭豬今日又有新攪作,係佢玩煮飯仔時已經不甘於煮佢啲假食物,去左入廚房拎麵條話煮麵我食,見到真係唔知好嬲定好笑呀~
開頭我都唔知仲做乜,係佢玩緊個小廚房時,突然間走左入廚房,之後係廚櫃拎一個麵條出嚟~
自從上次洗地事件之後,每逢小小豬有新奇舉動時,我地會放手等佢自由發揮一吓.今次當然都唔例外,我企埋一邊睇吓佢做乜啦~
小小豬話:先嚟切麵條~
小小豬又幾節制,只係用左兩條小麵條,佢話足夠啦~
開始煮麵啦~
諗吓一碗麵要煮幾耐先~
原來五分鐘就得啦~
煲吓佢先~
好嘢....煮好啦~
雖然玩食物又係好似有小小浪費,不過我又覺得依兩條麵條都值得浪費,因為可以俾我知道小小豬又再大個仔左啲啲,學識嘅嘢又多左啦!
今日小小豬嘅表現,真係估佢唔到,小小豬又出奇地玩得好斯文,一條一條麵條咁拎出嚟,仲主動咁話兩條就足夠.
玩嘅時候又好認真同專心,同埋佢又真係好似好有文有路,真係好似係度煮緊麵咁,可能平日成日入廚房陪我煮嘢,所以觀察得到個程序啦!
其實我覺得小小豬個觀察同模仿力都幾強,好多時日常生活中我地都冇乜點教過佢嘅事/說話,佢突然間又會彈出嚟,有時都真係幾喜出望外,內心都有點點笑呀!不過,亦都因為咁,我地平日嘅言行舉止都一定要更加小心,做一個好旁樣,身教嘛!
除此之外,我覺得應該俾多啲機會小小豬自由發揮,自由創作,接解多啲唔同種類嘅事物,咁等佢自己從日常生活中學習,相信對小小豬都會有更大幫助.


text:
2010/10/6
自從賣咗架iimo三輛車之後, 陶寶B就join咗個iimo車車隊啦! 之前係8月搞過一次放車活動, 不過正值夏天, 莎拉覺得太熱啦, 所以果次沒有參加呢. 不過今次活動係10月舉行, 真係秋高氣爽, 最適合就係戶外活動架啦.
自從買咗架iimo車車後, 除咗係屋企樓下平台玩過, 都未真正係公園放過車呢, 所以今次既活動一定要參加呀. 今次放車大會係佐敦谷公園舉行, 一早已聽聞佐敦谷公園有個靚草地, 所以莎拉十分期待呀.
去到佐敦谷公園, 個草地真係好靚, 最適合玩埋野餐呢, 所以莎拉都帶咗張地墊嚟可以座草地呀.
陶寶B: 我係一個車手! 好啦, 等我Set好架車先!!!Get Set and Get Ready!!!
公園已有大約30多架iimo車啦, 大家好自然咁聚一起泊車, 同自己既BB影吓相.
陶寶B都唔執輸呀, 排埋一份, 不過佢係咁攪隔離位車手呀, 又唔知自己唔Gentle, 莎拉幾驚陶寶B啲無情力整到人呀.
第一次係草地同陶寶B放車實在太開心啦, 不過呢隻豬仲未識踩單車, 所以係架車度座得耐就唔多耐煩, 係個sit位度企係度呢.
今日天氣都係有啲熱呀, 曬到面仔都紅晒, 要飲多啲水先得呀!
係草地度玩真係好放心, 因為趺倒都唔怕呢, 所以莎拉就好似放羊咁, 任得陶寶B係草地上又跑又跳, 當然莎拉要係後面係咁追住陶寶B啦.
真係唔係講笑, 咁樣追法好可能會減到肥架喎!
陶寶B真係好難玩, 莎拉跟住佢跑到攰攰地, 諗住座低休息吓啦, 點知佢就主動拉住莎拉.
原來佢未玩夠, 耍Continue呀!!!有得玩, 就奸奸笑呀!
玩咗一陣自由喪跑之後, 要抖一抖先得食翻個yogurt先得. heehee, 呢次仲唔係俾莎拉整古, 餵到成面都係.
其實平時呢個時候, 陶寶B都已經係午睡中架啦, 所有陶寶B都已經開始Slow down落嚟. 埋位埋位, 影番張大合照先, 差唔多有成50位車手呀.
(搵唔搵到陶寶B呀?!!!咪就係中間食住奶咀個位先生呀!)
影完相, 陶寶B都差唔多眼瞓都極啲啦, 真係唔夠5分鐘, 抱住佢已經瞓著咗啦. 今日真係超級放電呀!
感謝 莎拉蛋糕 提供以上資料
莎拉蛋糕的網誌 http://sarahcakeblog.blogspot.hk/


text:
中國共產黨第十二次全國代表大會
中國共產黨第十二次全國代表大會於1982年9月1號至11號响北京召開.參加這次大會嘅正式代表1600人,候補代表160人,代表着全國3965萬黨員.大會嘅主要議程係:(1)審議第十一屆中央委員會嘅報告,確定黨為全面開創社會主義現代化建設新局面而奮鬥嘅綱領;(2)審議同通過新嘅《中國共產黨章程》;(3)按照新黨章嘅規定,選舉新嘅中央委員會,中央顧問委員會同中央紀律檢查委員會.
鄧小平主持咗大會開幕式,並致開幕詞.佢高度咁評價咗呢次大會嘅歷史地位,認為呢次大會將係黨嘅第七次全國代表大會以嚟最重要嘅一次會議,佢重總結咗新中國建國以嚟嘅歷史經驗,正式提出咗「建設有中國特色嘅社會主義」嘅新命題.胡耀邦代表第十一屆中央委員會向大會作咗《全面開創社會主義現代化建設新局面》嘅報告.
大會通過嘅《中國共產黨章程》,適應改革開放同社會主義現代化建設嘅需要,對黨嘅民主集中制同各項組織制度,黨嘅紀律作咗更充分,更具體嘅規定.新黨章清除咗「十一大」黨章中仍肯定「無產階級專政下繼續革命嘅理論」等「左」嘅錯誤,吸收咗「七大」同「八大」黨章嘅優點,並根據新時期執政黨嘅特點,提出咗好多新嘅要求.大會通過咗《關於十一屆中央委員會報告的決議》,《關於〈中國共產黨章程〉的決議》和《關於中央紀律檢查委員會工作報告的決議》.大會選舉咗由210名中央委員同138名中央候補委員組成嘅中央委員會,選舉咗由172名委員組成嘅中央顧問委員會同由132名委員組成嘅中央紀律檢查委員會.
一中全會[編輯]
中國共產黨第十二屆中央委員會第一次全體會議於1982年9月12號至13號响北京舉行.出席會議嘅中央委員201人,候補中央委員138人.中央顧問委員會委員149人,中央紀律檢查委員會委員128人列席咗會議.全會第一日選舉產生咗中央領導機構.名單如下:
- 中央政治局委員,候補委員
- 中央政治局常務委員會委員:胡耀邦,葉劍英,鄧小平,趙紫陽,李先念,陳雲
- 中央委員會總書記:胡耀邦
- 中央書記處書記,候補書記
- 中央軍事委員會主席,副主席
- 主席:鄧小平
- 副主席:葉劍英,徐向前,聶榮臻,楊尚昆(常務副主席)
全會第二日批准咗中央顧問委員會全體會議選舉產生嘅主任,副主任同常務委員會委員人選,批准咗中央紀律檢查委員會全體會議選舉產生嘅書記同常務委員會委員人選.
二中全會[編輯]
中國共產黨第十二屆中央委員會第二次全體會議於1983年10月11號至12號响北京舉行.出席會議嘅中央委員201人,候補中央委員136人.中央顧問委員會委員150人,中央紀律檢查委員會委員124人,中央機關同地方黨委嘅負責人11人列席咗會議.
全會一致通過《中共中央關於整黨的決定》,明確規定咗整黨嘅基本方針,基本任務,基本政策同基本方法.選舉產生中央整黨工作指導委員會,胡耀邦任主任.萬里,余秋里,薄一波,胡啟立,王鶴壽為副主任,王震,楊尚昆,胡喬木,習仲勛,宋任窮為顧問.
全會依照黨章規定,決定遞補候補中央委員楊泰芳,朗大忠(傣族)為中央委員.
三中全會[編輯]
中國共產黨第十二屆中央委員會第三次全體會議於1984年10月20號响北京舉行.出席全會嘅中央委員會委員同候補委員321人.中央顧問委員會委員,中央紀律檢查委員會委員,同埋地方,中央各有關方面嘅主要負責同志共297人列席咗會議.葉劍英因病未出席會議.
全會一致通過咗《中共中央關於經濟體制改革的決定》.呢個決定,根據馬克思主義基本原理同中國實際相結合嘅原則,闡明咗加快以城市為重點嘅成個經濟體制改革嘅必要性,緊迫性,規定咗改革嘅方向,性質,任務同各項基本方針政策,係指導中國經濟體制改革嘅綱領性文件.
全會重一致通過咗《中國共產黨第十二屆中央委員會第三次全體會議關於召開中國共產黨的全國代表會議的決定》.決定於1985年9月召開黨嘅全國代表會議,會議嘅議題係:(一)討論同通過關於國民經濟同社會發展第七個五年計劃綱要嘅建議;(二)增選中央委員會成員等組織事項.
四中全會[編輯]
中國共產黨第十二屆中央委員會第四次全體會議於1985年9月16號响北京舉行.出席呢次會議嘅有中央委員188人,候補中央委員129人;列席會議嘅有中央顧問委員會委員130人,中央紀律檢查委員會委員121人,重有中央黨政機關同各省,自治區,直轄市黨委嘅主要負責同志40人.葉劍英因病未出席會議.
全會決定,1985年9月18號召開中國共產黨全國代表會議.全會討論並原則通過咗《中共中央關於制定國民經濟和社會發展第七個五年計劃的建議(草案)》,決定將呢個文件提請黨嘅全國代表會議審議.
全會討論確定咗關於進一步實現中央領導機構成員新老交替嘅原則.全會收到咗葉劍英,鄧穎超,徐向前,聶榮臻,烏蘭夫,王震,韋國清,李德生,宋任窮,張廷發等64位同志唔再擔任第十二屆中央委員會委員或候補委員,李井泉,蕭勁光,何長工等37位同志請求唔再擔任中央顧問委員會委員,黃克誠,王從吾,李昌等30位同志請求唔再擔任中央紀律檢查委員會委員嘅信.全會高度評價呢啲老同志從黨同人民利益出發,積極促進中央領導機構成員新老交替嘅表率行動,同意佢哋唔再擔任中央三個委員會成員嘅請求,並向黨嘅全國代表會議報告.
全會畀葉劍英同黃克誠寫咗致敬信,响佢哋由於健康原因請求唔再擔任中央領導職務嘅時候,以全會嘅名義表達全黨同志對佢哋嘅崇高敬意同親切問候.
中國共產黨全國代表會議[編輯]
中國共產黨全國代表會議於1985年9月18號至23號响北京召開.會議通過《中共中央關於制定國民經濟和社會發展第七個五年計劃的建議》,批准一批老幹部唔再擔任三個中央委員會委員嘅請求,增選一批新成員進入中央三個委員會.
五中全會[編輯]
中國共產黨第十二屆中央委員會第五次全體會議於1985年9月24號响北京舉行.出席會議嘅有中央委員202人,候補中央委員128人;列席會議嘅有中央顧問委員會委員172人,中央紀律檢查委員會委員127人.唔再擔任中央三個委員會成員嘅老同志亦列席咗會議.
為適應新嘅形勢同任務嘅需要,按照進一步實現中央領導機構成員新老交替嘅原則,呢次全會對中央政治局常委提出嘅,經中央政治局反覆醞釀嘅候選人名單進行咗充分嘅討論,對中央政治局同中央書記處嘅成員進行咗局部嘅調整.
全會增選了田紀雲,喬石,李鵬,吳學謙,胡啟立,姚依林為中央政治局委員.全會根據習仲勛,谷牧,姚依林嘅請求,同意佢哋唔再擔任中央書記處書記;增選咗喬石,田紀雲,李鵬,郝建秀,王兆國為中央書記處書記.
呢次全會重批准咗中央顧問委員會第五次全體會議增選嘅中央顧問委員會常務委員會委員同副主任人選;批准咗中央紀律檢查委員會第六次全體會議增選嘅中央紀律檢查委員會常務委員會同第二書記,常務書記,書記人選.
經調整後嘅中央領導機構嘅名單:
- 中央委員會總書記:胡耀邦
- 中央政治局常委:胡耀邦,鄧小平,趙紫陽,李先念,陳雲
- 中央政治局委員(按姓氏筆劃為序):萬里,習仲勛,方毅,田紀雲,喬石,李鵬,楊尚昆,楊德志,吳學謙,余秋里,胡喬木,胡啟立,姚依林,倪志福,彭真
- 中央政治局候補委員:秦基偉,陳慕華
- 中央書記處書記:胡啟立,萬里,余秋里,喬石,田紀雲,李鵬,陳丕顯,鄧力群,郝建秀,王兆國
六中全會[編輯]
中國共產黨第十二屆中央委員會第六次全體會議於1986年9月28號响北京舉行.出席會議嘅有中央委員199人,候補中央委員126人.列席會議嘅有中央顧問委員會委員161人,中央紀律檢查委員會委員122人,有關負責同志25人.
會議通過咗《中共中央關於社會主義精神文明建設指導方針的決議》,根據馬克思主義基本原理同中國實際相結合嘅原則,進一步闡明咗社會主義精神文明建設嘅戰略地位,根本任務同基本指導方針,係新嘅歷史時期加強中國社會主義精神文明建設嘅綱領性文件.呢個決議對於推動中國物質文明建設同精神文明建設,促進全面改革同對外開放,建設具有中國特色嘅社會主義,產生深遠嘅影響.
全會通過咗關於召開中共第十三次全國代表大會嘅決議.
全會同意按照黨章嘅規定遞補尹長民為中央委員.
七中全會[編輯]
中國共產黨第十二屆中央委員會第七次全體會議於1987年10月20號响北京舉行.出席會議嘅有中央委員202人,候補中央委員122人.列席會議嘅有中央顧問委員會委員161人,中央紀律檢查委員會委員121人,有關負責同志39人.
全會決定,1987年10月25日响北京召開中共第十三次全國代表大會,全會討論並通過咗中央委員會向中共十三大嘅報告,《中國共產黨章程部分條文修正案》,一致決定將呢兩個文件提請中共第十三次全國代表大會審議.
全會討論並原則同意《政治體制改革總體設想》,決定將呢個文件嘅主要內容寫入中央委員會向中共十三次全國代表大會嘅報告.
全會確認1987年1月16號中共中央政治局擴大會議關於接受胡耀邦辭去中央委員會總書記職務嘅請求嘅決定同推選趙紫陽代理中央委員會總書記嘅決定,重確認1987年7月14號中共中央政治局關於撤銷沈圖中央委員職務嘅決定.


text:
水龍頭只係一個出水口啫,使唔使咁講究呀?真係要講究啲!因為只要水龍頭set得好,水費可以慳好多!一齊睇吓水龍頭慳水大法!
1. 慎選高度
另外,面盆同水龍頭嘅高度同位置需要互相配合,可以有效防止水流彈出,咁就唔會浪費水啦.儲埋儲埋,真係慳唔少!為了從一開始就防止水流彈出,德國著名衛浴設備專家Hansgrohe就開發咗一套叫做ComfortZone嘅可靠測試程序,測試水龍頭和面盆之間嘅可用空間,為你量度水龍頭嘅最佳位置.
2. 慎選出水口大小
水龍頭出水口嘅形狀同大小絕對會影響水量.都是考慮點之一.如果水龍頭出水口較大,的確水力夠勁夠方便,但同時都會好浪費水,例如洗手時根本唔需要用咁大水力.所以大家買水龍頭時,可以測試埋水力如何,揀返最啱自己嘅就夠啦!
3. 慎選水龍頭款式
唔講唔知,十大嘥水位之一,除咗唔記得閂水喉之外,仲有自動水龍頭嘅水.唔少屋企都開始轉用自動水龍頭,無非都係怕自己唔記得閂水喉.但依家好多自動水龍頭都「懶醒」,一感應到就會沖十幾秒水,有時濕下手,只要1秒就搞掂,根本唔需要搞咁耐.無形中,變相又係浪費咗食水.
所以小編建議大家都係用返手動水龍頭,記得揀埋可以調節出水量嘅款式,咁就可以要幾多用幾多,一滴都唔浪費啦!
慳水有道,唔好睇少呢幾滴水呀!除咗係為咗慳錢,仲係為地球,為環保出一分力!快啲檢查下自己屋企嘅水龍頭符唔符合以上大個慳水大法啦!
圖片來源:Hansgrohe SE
相關文章:
蝸居不等於無設計空間!教你設計慳位家居妙法!
EDITED BY CLASSES


text: 相信身邊有唔少人都有一兩個朋友住觀塘,而住觀塘的朋友一般都喺住麗港城,尤其是有小朋友的人.加上而家將軍澳咁多新樓盤,價錢又貴,想住近將軍澳的人又唔夠筆直就大部分會簡麗港城.如果你未做資料搜集的話,等我講下麗港城好住同唔好住的地方. Pros 麗港城好住原因: 間隔實用 ,有唔同尺寸單位你簡,最大去到3房都有 2期最近藍田港鐵站鄰近地鐵站,搭地鐵好方便 有2個私人會所 第3期可以好易用到會所設備,而且3期私隱度好高 管理費平以500呎黎講都係$1200左右 有好多餐廳,快餐店酒樓茶餐廳基本嘅都有齊 適合有小朋友家庭,幼稚園林立,包括名牌大學,珈南,靈糧堂 近觀塘碼頭 傳統大型藍籌屋苑,抗跌力強 入面都有兩個商場,購物買餸十分方便,超級市場,便利店,萬寧,屈臣氏一應俱全 步行10分鐘可到觀塘工業區番工,2個港鐵站可以到港島區,如鯽魚涌 鯉魚門有個大球場,方便做運動 樓下有機場巴士E22,去旅行搭車唔洗拖住個喼行一大段路 有621同219X兩架邨巴 有夜車番屋企: N796 N619 N29 有好多餐廳,快餐店酒樓茶餐廳基本嘅都有齊 Cons 麗港城唔好住原因: 鑽石廳難設計傢俬 三十年樓齡 除左2期,其它都唔近港鐵站 麗港城第1期位於最外圍,與觀塘繞道相隔很近,夜晚有人飛車,訓覺好嘈


text:
5個沖涼壞習慣 你中咗幾多? 2020/12/12
1. 用太熱嘅水沖涼
天氣愈嚟愈凍~沖涼嘅水愈嚟愈熱確實係人之常情!不過原來過熱嘅水會帶走皮膚表面嘅油脂,好容易甩皮~冬天皮膚比較敏感嘅話仲會紅腫同好痕所以最合適嘅沖涼溫度應該係35度左右!
2. 泡泡唔係愈多愈好
雖然泡泡好夢幻~不過同熱水一樣,太多都會帶走油脂,破壞咗皮膚天然嘅保護層,同埋泡泡都係化學成分,真係唔適宜捽咁多喇!
3. 好耐先換一次沐浴海綿
每日用海綿捽捽捽雖然好舒服,不過沾咗水嘅潮濕環境好易令海綿產生細菌,然後透過皮膚進入人體!所以勸大家記得晾乾,同埋一個月最好換一次呀!
4. 沖涼沖太耐
沖涼可以促進血液循環,不過沖涼時間過長就會令血液循環過強,好易有敏感同發炎跡象,但血壓嘅人仲可能會頭暈!所以沖大概10分鐘就啱!
5. 唔注重用嘅毛巾
好多人都淨係追求快~所以用嘅毛巾都係吸水力強就買!其實毛巾嘅柔軟度同樣重要,因為太過粗糙會損害皮膚,相反用比較柔軟嘅毛巾抹完,再搽Lotion,皮膚就時刻都咁滑!
其實沖涼係每日最放鬆嘅時刻之一,梗係要對自己好啲!除咗以上5點之外,你可以試下美肌膠原沐浴器~佢唔單止適合敏感肌膚使用,仲有維他命C,等啲皮膚愈沖愈靚!


text:
唔知大家食日本,韓國嘅零食得多啲定香港嘅零食多啲呢?今日介紹嘅10大香港零食有幾多款您又食過?有部份零食依家都幾難去買到!有機會見到就買黎試下啦!
1.阿華田營養麥芽雪糕
夏日炎炎當然要整番支甜筒!用地道港式飲品-阿華田朱古力制成雪糕,配上香脆松化的甜筒和布滿頂層的花生朱古力,分量十足,又有營養!阿華田甜筒又無一般朱古力雪糕那樣甜,大人細路都讚好食!
2.BB糖
BB糖圓形厚厚地中間有個窿咁,係粉糖之類,食落口感就粉一點,但超級好玩!只要將BB糖放入口裡面,將糖嘅小孔面向外面大力一吹或者吸,就BB咁響,一下子就變左吹口哨高手!
3.爆炸糖
細細個就俾爆炸糖嘅獨特口感吸引!食嘅時候要堆好細粒嘅糖,一下掉入口裡面,口入面啲糖就會霹靂啪啦咁彈到你個口超痛,啲糖就好似係口入面爆炸緊!
4.沙爹魚串
每逢去到士多都一定會見到有個透明有字嘅膠袋載住佢地,依家要搵番沙爹魚串真係幾難架!充滿泰國風味的沙爹魚串,食落香口,食完一串就忍不住食哂佢!
5.牛仔片
牛仔片係學校小賣部必有零食,由細食到大也不生厭!一格格嘅牛仔片,設計獨特,應該無薯片係這個樣子!?經典的牛肉味,入口鬆脆,容易入口!
6.媽咪麵
香港經典零食之一又怎可以無媽咪麵份,食落香脆可口!學生時無太多錢食午餐點算,平平地整個媽咪麵就搞掂!媽咪麵的精髓所在就係佢個包雞味粉!!
7.魚仔餅
可愛小魚形作為賣相嘅魚仔餅,有咖喱,燒烤同最受歡迎嘅紫菜味.同動物餅乾,熊仔餅一樣,您有無試過會揀定不同公仔黎食呢?
8.眼鏡朱古力
等我變身先!眼鏡朱古力又食得又玩得,仲要係七彩顏色非常醒目!不少小朋友都將眼鏡朱古力放在面相扮超人!但眼鏡朱古力現在得很小地方有得賣了.
9.可樂樽仔糖
可樂樽仔糖,細細個可樂罐嘅造型就已經非常吸引,除左可樂口味之外,仲有提子,波子汽水同橙味!
10. 奇多
奇多受歡迎嘅原因應該同出奇蛋一樣好吃,新奇,又好玩,因為佢當中所附送嘅奇多圈,好靚又好好玩.除咗可以用嚟同朋友激戰之外,奇多圈亦都可以好似閃卡咁用嚟同人交換,完全係增進友誼嘅一種玩意!


text:
T:用输入法打出“我爱”,后面出现的就是你最爱的东西?
我爱你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀你呀


text:
(啤一啤)十款本地手工啤 香港人梗係支持香港品牌 (上)
手工啤酒一直好受歡迎,無論酒吧定係超級市場都可以見到佢哋嘅身影,但係Made in Hong Kong嘅手工啤大家又飲過未呢?今日就先為大家介紹5款香港製造嘅手工啤酒牌子啦!
香港城釀
Citibrew HK香港城釀手工啤酒,係以香港作為基地,用亞洲食材同香料入酒,例如花椒,蜂蜜,桂花等,釀出好似你同我喺人生中經歷各種甜酸苦辣嘅啤酒,透過啤酒向世界發聲.而係之前推出咗幾款充滿香港特色嘅手工啤酒—港男,港女,第三者,OT等都好受大家歡迎.
佢地亦都會周不時有手工啤酒工作坊,對於有興趣跟釀酒師學習釀製方法同技巧嘅你,記得留意住佢地嘅Facebook同Instagram啦!
獅子山啤
Lion Rock Brewery 獅子山啤成立喺2015年,以70年代獅子山精神做出發點,創辦人希望從香港人嘅手,製造出屬於香港本土口味嘅啤酒,而推出嘅手工啤酒都係以都係以香港元素命名,好似獅子山下,一代宗師,十年.獅子山啤係無添加劑化學成份,仲會用特色食材釀酒,好似香茅,綠茶,菊花等等.
香港啤酒
廠房位於柴灣嘅香港啤酒公司成立喺1995年,係香港歷史最悠久嘅手工啤酒廠,創辦人採用頂級麥芽,酵母同啤酒花釀酒,希望為大家帶嚟新鮮,濃郁嘅手工啤酒.
佢哋推出嘅啤酒會以本地特色嚟研發,例如之前推出過以生啤形式供應嘅「新界系列」同以桶裝啤酒形式供應既「吉澳系列」咁.
鬼佬啤酒
Gweilo beer 鬼佬啤酒係由3位喺香港居住嘅「鬼佬」2014年創立,當初佢地會借用唔同嘅酒廠去釀製手工啤酒,到2018年終於喺火炭設立一間屬於自己嘅啤酒廠,部份設備更加係亞洲獨有.鬼佬啤酒每個月可以出產40萬罐手工啤酒,嚴謹嘅工序為大家帶嚟高質素嘅手工啤酒,所以曾經仲同Mikkeller (歐洲著名手工啤酒品牌)同香港友 (嘉士伯旗下手工啤酒品牌) 合作過添.
例如佢地曾經推出過一款社交型啤酒,當中加入咗大量啤酒花冷泡,會喺啤酒入邊聞到蜜瓜,柑同埋松脂嘅香味.
黑鳶啤酒
Black Kite Brewery 黑鳶啤酒係由喺香港出世嘅兩兄弟David同Daniel Gallie創立.而黑鳶啤酒係點嚟㗎呢?呢種雀鳥係成日會喺香港嘅摩天大廈到飛翔,所以就用咗為人熟悉嘅鳥類命名啦.佢地會採用世界各地嘅新鮮配料嚟釀酒,例如係水果,茶等等嘅原料,推出一系列經典,同埋期間限定系列.
佢地曾經推出嘅味道都令人覺得好新鮮,好似帶有煙燻味嘅「OH,BACON!」,有朱古力同咖啡香味嘅「PORTER」咁,係唔係即刻都好想買返支嚟試吓呢?
- 滿足不同經濟需要:交學費,交Hall Fee,還卡數,買電腦,學車,創業
- 任何本地大專院校學生均可申請
- 申請只需2份文件(學生證+身份證),毋需收入證明
- 月平息一律低至 0.84%*
- 最快即日批核
- 全程網上申請貸款及確認過數
- 隨時提早還款,0手續費0罰息
大專生很多時候急需資金周轉交學費,但政府學資處的貸款計劃又未能及時批核.因此,uFinance 根據過往同學們的良好還款紀錄,不斷簡化申請程序,申請只需「學生證+身份證」,申請成功率高達95%,全程網上快捷辦妥,貼合同學需要.


text:
康華前晚同一男一女朋友,去咗跑馬地滿屋點心食消夜,由於近排天氣亁燥,所以佢哋話要食糖水滋潤吓.康華同馮仁昭講,佢噚日去澳門做一個私人派對嘅嘉賓,酬勞有五位數字.
曾被騷擾
趙薇日前喺湖南出席一個電視台活動時,慘被人潑屎,康華去澳門做騷,問佢會唔會擔心人身安全,康華話:「我唔知趙薇單新聞,我呢幾日冇睇報紙,我去澳門做騷,安全問題應該唔緊要,因為有猛男陪我去.」猛男?到底係邊個?康華話:「佢咪我阿哥囉!之前我試過去嗰邊做騷,返到酒店,有人上嚟拍門叫我落的士高玩,佢哋話有班人等緊我,最後我都冇去.」
白韻琴贏陳太奪「奇情女士」獎
零一年埋單嘞,香港電台第一台有個叫做《奇情一週》嘅節目,就搞咗個「奇情新聞大賞」.當中有個大賞叫「奇情女士」,馮仁昭知道白姐姐憑住上年入獄事件,以大比數拋離對手,喺8126張票數中,佢就佔咗43%,攞第一位,葉劉淑儀同陳方安生都敗喺佢手上,攞第二同第三.不過白姐姐話,呢啲獎,真係唔恨要!
盧希萊搞生意搵奶粉錢
前《睇真D》主持盧希萊生咗個女之後,成個人都開心咗好多,馮仁昭同佢通過電話,佢話老公豹哥做咗老竇之後,成熟穩重咗,雖然唔識湊女,但成日都喺個女隔籬睇吓有乜幫到手.兩公婆重諗住短期內搞吓生意,因為呢個時勢搵工做都唔容易,就算搵到,收入都好難理想.
臨記Fans百二蚊造勢
樂壇頒獎禮又係時候舉行,各大小歌手都空群而出,有啲唱片公司為咗同旗下歌手造勢,特登call齊fans吶喊助威,馮仁昭知道有啲臨時fans,每位收一百二十蚊,所以唱片公司搵三兩百個fans助陣,一次都要使成幾萬銀,都咪話唔揦脷.
彭羚缺席新城慶功宴
新力唱片嘅歌手前晚未能喺新城頒獎禮奪大獎,得歌曲獎嘅彭羚未有出席慶功,而台灣組合F4嘅獎項更留低咗喺慶功宴上,新力總經理王凱文噚日話並冇質疑賽果,彭羚只係習慣性唔出席慶功,而F4嘅獎項只係忙亂間遺留,佢哋事後亦緊張咁四處搵.
葉德嫻開Concert乘勢出碟
葉德嫻今年會重出江湖,佢喺三月開完演唱會之後,環球會乘勢同佢出碟.其實葉德嫻已經有好多年冇出過唱片,但佢喺年多前同許志安合唱嘅《教我如何不愛他》,反應都唔錯,所以葉德嫻對呢次出碟都好有期望,重專登搵埋倫永亮做監製㖭.


text:
其實你講緊廣東話,咪就係其中一種香港文化,唔洗諗得太複雜.
香港廣東話丶廣州廣東話丶澳門廣東話丶馬來西亞廣東話,已經有相當大差別.香港經英國管治之後,我地講嘅廣東話多咗好多英文音譯元素,依啲外來元素在地化之後一點一滴令香港嘅廣東話已經發展出一個廣州人聽唔明,澳門人未必理解到,馬來西亞人直頭唔知你噏乜春嘅分支.
而且仲再融合埋英文,好多直譯或音譯返成英文,得香港人明,英文人都未必明既港式英語,例如 Barbecue Your Spring Pocket,Diu Lei Lo Mo 之類.
真係要講的話,我地係講緊嘅係「香港話」,而香港話算係廣東話一個已經發展好耐嘅分支,歷史仲耐過中華人民共和國.
例如香港原創「攬炒」依個字,大陸屌你班人想攬炒傷害人民感情時,直頭搵唔到一個合適嘅字去翻譯成普通話,只能用普通話讀攬炒,再寫「香港人的攬炒文化」.
佢地咪提左你,依樣咪就係香港文化,咪就係成功輸出香港文化一個活生生例子,普通話講唔出嘅詞,好遺憾,如果用香港話,我仲搵到一個詞形容攬炒,就係「一鑊熟」.
又例如我而家講廣東話拍下片講下護膚品,算唔上流行文化,傳播力唔強,但我冇妥協,冇為咗更偉大嘅國語市場講國語,慶幸都有唔少台灣人同馬來西亞人睇,雖然力量微薄,但已經算係輸出緊香港文化.
如果你乜都唔做,你下一代俾教育制度洗到冇晒香港人身份認同,乜都唔諗地擁抱偉大祖國,玩只能講普通話兼冇在地化嘅抖音都唔覺有問題,盲目仇美抗日,抵制美帝社交媒體同一切產物,日撚日得把口屌台灣分裂國家,唔知點解但好似香島咁歧視本土香港人,再真正實行埋普教中時,就真係香港滅亡.廢人廢語


text:
大嶼山聖母神樂院,一個好似好陌生既名字,其實呢間神樂院亦即係十字牌牛奶既〝原產地〞〔牛奶業務現時已經易手〕,十字牌牛奶相信都冇乜人唔識,仲係由細飲到大果隻添!一路以黎,都唔知原來神樂院都仲有自家製既曲奇餅....
到目前為止,我都唔清楚神樂院既正確位置係邊度,不過要買呢 d 神父親手製既曲奇餅,又唔洗一定入到去大嶼山既.之前睇飲食男女知道,呢 d 曲奇餅可以經油蔴地一間教會書舍代訂.為食既我,當然唔會錯過呢個機會啦!大概兩個多月前既一個星期六上晝,親身去到呢間書舍預訂,取貨期係三個月後既事!! 書店店主仲好有禮貌咁同我講:下次唔洗親身上黎嫁!打電話都可以預訂!
就係上個星期,收到呢位店主既電話,話預訂既曲奇餅已經有貨,可以隨時上書舍取餅!
唔好期望會有咩美輪美奐既包裝,但係我反而喜歡佢既設計簡單而樸實無華,貫徹神樂院為靜修地方既形象!
盒面〔藍天綠草襯托神樂院,感覺舒服,詳和〕
盒底〔印有神樂院簡介,中英對照〕
一盒共有二十四小包,每包共有三片,獨立包裝,方便衛生.
嚴格上,個人覺得呢 d 都唔算係曲奇餅,因為曲奇餅應該係以牛油為主,有好重既牛油羶香;而呢種餅比我既感覺,係好鬆脆,香香甜甜咁,食完一 d 都唔會覺得油膩,感覺似食緊茶餅多 d.兩個字總結:好味!
可能由於自己由細到大都係讀天主教學校,少不免對教會有 d 情意結,再加上係神父親手每日限量新鮮製造既關係,我覺得可以食到呢盒餅,真係等幾耐都係值得既!


text:
可以開行turbo做嘢真係一件好爽嘅事,尤其是當你有一班好同事,而工作內容又開正你嗰範,真係會好有滿足感.
但唔係個個咁好彩,唔少老闆都係「地獄使者」,誓要令你無好日子過.為左份糧無奈要留,或者等緊機會走都好,一定要學番兩招傍身,就睇睇以下真人真事,參透甩身大法!
搶功勞型老闆
「當時,我係一家media agency嘅市場部主管,我好喜歡我嘅工作,亦都相信自己做到嘢,對得住啲客,但,唯一嘅問題係我經理,每日最煩就係要同佢接觸,我哋成team人埋頭苦幹,佢就會不停地徘徊係我哋身邊,又會改吓呢樣改吓嗰樣,都係一啲細眉細眼位,對個客根本無幫助.到我哋present時,佢就走出黎領功,講到自己lead住成team人做嘢咁.其實佢最多係行行企企,巡吓望吓我地做嘢,開電腦facebook messenge吓,扮吓工又一日.但當然,我哋無篤佢,因為佢係大老闆個老友」.
如果你從未遇過咁嘅上司,恭喜你!每間公司都總有啲咁嘅老屎忽,唔公平嘅事一世人總會遇到幾單.以上例子,當你直屬上司同權力中心好friend,好難直接投訴,但唔等於要啞忍.
一個得體嘅方法係:send 個email同老闆講你以及其他同事的工作情況,又或者要老闆call一個工作模式的meeting,事前同定同事通氣,約佢地出席,在會中講你哋嘅工作情況,講上司的管理手法有咩可以調整,幫助同事工作.
當然,見好就收,唔好搞大件事影響自己友.英明嘅高層自然會處理,相反,佢地唔理,你搞幾大都係晒氣.
侮辱型老闆
「我是公司CEO嘅私人助理,經常畀佢踩低,佢會改我花名,仲笑我鄉下妹.我已經服侍左佢兩年,係佢口中聽過算最好聽嘅說話係「至少睇落似番個5歲嘅人做嘅嘢」,而嗰份「嘢」係一份我幫公司一個長期partner擬訂嘅proposal.
有時候,跳出「comfort zone」,離開一個熟悉嘅崗位好難,即使個zone根本唔comfort,要開口尋求改變,仲要係叫老細改變,隨時自己搵自己笨.但如果佢地唔願意改,而你只係職場新人,例如個人助理,咁你大可以積極考慮轉工,放自己一條生路.
宜家其實好多人都每兩年就跳糟,唔好覺得自己欠咗公司,人來人往好正常.如果你老闆真係衰到要鬧「你老闆!」,你亦無信心可以憾動大山令佢地變好,不如把握機會,前進去下一個工作里程碑啦!
乜都管老闆
「我最近開始每星期有兩天home office,老闆同我用skype實時溝通.點知我一唔顯示online超過2分鐘,佢就即刻message問我去咗邊,做緊咩,點解唔做嘢等等.佢開始要求我每一個動作都要通知佢,確保我有嘢忙,無論飲杯水,食塊餅,甚至人有三急,我都必須先報告行蹤再行動,remote office根本慘過係公司做嘢」.
畀人監視你每一個動作真係好恐怖.呢種變態老闆難以合作,因為佢地不斷要員工update會直接影響生產力.與其畀人問問問,醒目嘅對應方法係:自我報告.
每當你做新項目時,話佢知,但唔好講太多細節.擠牙膏咁,逐少逐少咁等佢有嘢知下,一開始可能會好煩,但習慣就好,因為而家係你煩佢唔係佢煩你.
有啲老闆係好難相處.好多時,打工仔無得唔硬食.唯有見招拆招,煩就一定會,但總有行動可以做可以改善.更重要係,呢個世界唔係得一份工,東家唔打打西家,有心總會搵到啱你嘅工.如果真係好難頂,quit!


text:
一篇見證
鄺志強弟兄
2022年10月
『義人的腳步被耶和華立定;他的道路,耶和華也喜愛.他雖失腳也不致全身仆倒,因為耶和華用手攙扶他.』(詩篇三七23-24)
幾個禮拜前有一朝天未光,剛剛醒咗瞓響床上面,忽然心裡面出現一句說話「你會仆倒!」.我當時唔係好明點解,因為我一向行路好專心,好穩陣,對眼又不斷噉觀察周圍嘅環境,預防有突發嘅情況出現,印象中好似從來無仆低過細個嗰陣學人打柔道,係就係有成日躂落地,不過因為有曬心理準備,所以唔知道突然跌倒嘅感覺會係點.
去到8月13日,係教會兒童部嘅假期聖經樂園戶外日,響鑽石山真鐸學校玩遊戲活動,我去做義工幫手.學校嘅大禮堂裡面,同講台打對面嘅嗰邊,係一排一排斜上嘅座位,每一級都有尺幾高;當啲家長同小朋友一排一排坐好之後,我就逐個派人名貼紙畀佢哋貼響襟前,點知落到最低嗰級嘅時候,派得兩派就叉錯腳,電光火石之間就由近兩尺高嘅嗰級,嘭一聲跌咗落地,佢哋個個拿拿聲走埋睇下我點,怕我呢副成百六磅重嘅老骨頭可能已經散散哋,所以唔敢郁我,我定一定神企返起身,覺得無乜點,於是對佢哋話[唔使驚,無事!無事!],為咗小心起見,我走去廁所度檢查下自己啦,點知搵嚟搵去,㩒嚟㩒去都唔覺有邊忽地方有唔妥有痛,但係諗極都諗唔返起邊個位落地先,後嚟佢哋話係左邊身手㬹先撞落地,無理由吖,嘭一聲噉,點解痛都唔痛,周身點郁都無問題呢?呀!知道喇!原來係神出手托住墊住,所以無事.
神就係噉,耐唔耐會搵啲嘢提醒下你,要你記得佢一直響你身邊照顧住你;唔係久唔久派舊錢畀你,而係要你安然度過一啲你控制唔到嘅意外情況.


text:
13 NOVEMBER 2010 (SAT)
自上次帶小小豬去過香港公園之後,都冇再去過街街.上幾個星期因為天氣唔隱定,所以唔敢帶小小豬去街,怕佢仲細細個易凍親.
依家都已經三個月人仔,加上見今日有太陽又唔大風,所以就有得去街街.我見海港城都已經有啲聖誕佈置,所以就近近地出尖沙咀行吓啦!
係我地行去海港城前,路過鐘樓位置,大肥豬就建議係度休息一吓,順便影吓鐘樓.可能小小豬剛剛瞓醒,所以都唔算太精靈,都唔係好識笑,不過佢肯有幾張望住鏡頭影都算好啦~
影完鐘樓就再去海港城影聖誕佈置,不過小小豬唔知係唔係鐘意望人,佢成日都周圍望,唔肯俾個正面樣我地影,好辛苦先叫做有幾張相見得吓人呀~
不過我最嬲就係竟然當大肥豬同佢影時,可以影到咁靚,又望鏡頭之餘仲整個個攪笑樣,真係嬲嬲地呀...哈哈~
其實我都知小小豬咁細個又點識得望鏡頭,只不過是撞啱個位置咁先會有張靚相,不過我都覺得小小豬對鏡頭幾敏感,唔知係唔係我胎教嘅成效呢...哈哈哈!
係我地影完相嘅時候,見小小豬片片有啲濕,所以就入去海港城個BABY CARE換片片,嗰度真係勁大勁乾淨,仲分左飲奶奶區同換片片區,又有整清潔同消毒用品俾我地用,真係唔錯,下次再出尖沙咀都記住有依個好地方呀!